Proiectul “DRUMUL SPRE EUROPA”

COMISIA PENTRU INTEGRARE EUROPEANĂ

 

1. Ce este Uniunea Europeană, cum a luat naştere şi care este raţiunea ei de existenţă?
Contextul în care a apărut Comunitatea Europeană este cel al sfârşitului celui de-al doilea război mondial, cumulat cu resurgenţa, reapariţia unor mişcări pro-europene, de unificare a continentului, un continent răvăşit de război, de conflicte.

Analizând diferitele tentative de unificare la scară continentală după cel de-al doilea război mondial, trei constatări se impun:

Mai întâi că Europa devenise conştientă de propria sa slăbiciune. Războaiele care o devastaseră au făcut-o să-şi piardă poziţia centrală pe care a ocupat-o timp de secole în istoria universală. Fărâmiţată în numeroase state mai mari sau mai mici, ea era acum dominată de cele două noi super-puteri: Statele Unite ale Americii şi Uniunea Sovietică, a căror putere militară, politică şi economică era superioară potenţialului european.

Era apoi experienţa dureroasă a războiului, care a făcut din sloganul “Niciodată un nou război!” principiul oricărei acţiuni politice. Cele două conflicte mondiale se născuseră din războaie fratricide europene şi făcuseră din Europa principala lor victimă, de aceea ideea unor noi conflicte armate devenise în acel moment insuportabilă.

La acestea s-a adăugat un al treilea argument: dorinţa, născută imediat după război, de a avea o lume mai bună şi mai liberă - în care individul şi statul să coabiteze armonios.

În ansamblul lor, tentativele de unificare europeană de după război prezintă imaginea confuză a unui număr mare de organizaţii complexe, fără legături veritabile între ele şi asupra cărora doar specialiştii aveau o viziune de ansamblu: OCDE (Organizaţia de Cooperare şi Dezvoltare Economică), UEO (Uniunea Europei Occidentale), NATO (Organizaţia Tratatului Atlanticului de Nord), Consiliul Europei şi cele trei Comunităţi Europene (CECO - Comunitatea Economică a Cărbunelui şi Oţelului, EURATOM - Comunitatea Europeană a Energiei Atomice şi CEE - Comunitatea Economică Europeană).

Dacă luăm drept criteriu de clasificare obiectivele vizate de fiecare dintre acestea, organizaţiile menţionate prezintă o anumită structură de ansamblu articulată în trei grupuri.

Primul grup îl constituie organizaţiile lumii occidentale născute din alianţa dintre SUA şi Europa de Vest, după cel de-al doilea război mondial.

Nu este deci o întâmplare că prima organizaţie europeană de după război, creată în 1948 sub denumirea de OECE (Organizaţia Europeană de Cooperare Economică), a avut la bază o iniţiativă americană. 

În 1947 George Marshall, ministru american de externe în acel timp, invitase ţările europene să-şi unească eforturile de reconstrucţie economică, promiţându-le pentru aceasta sprijinul Statelor Unite care a devenit realitate odată cu “Planul Marshall”.

În 1960 statele membre ale OECE, SUA şi Canada au convenit să extindă câmpul de acţiune al organizaţiei, oferind ajutor pentru dezvoltare ţărilor lumii a treia. OECE devine astfel OCDE, la care SUA şi Canada au aderat în acelaşi an.

În 1949 a fost creată Organizaţia Tratatului Atlanticului de Nord (North Atlantic Treaty Organisation - NATO), pact militar între principalele state necomuniste din Europa, Statele Unite şi Canada (astăzi organizaţia are 19 membri).

Uniunea Europei Ocidentale (UEO) a fost înfiinţată în 1954, în scopul întăririi cooperării între statele vest-europene în domeniul securităţii. Ea are la origine Tratatul de la Bruxelles încheiat între Marea Britanie, Franţa, Belgia, Olanda şi Luxemburg, la care au aderat ulterior Germania, Spania, Portugalia, Italia şi Grecia (în total 10 state).

UEO oferă statelor membre o platformă de cooperare în materie de politică de apărare şi de securitate, în scopul de a consolida influenţa politică a Europei în cadrul NATO şi de a crea o identitate europeană de securitate (UEO depinde esenţial de evoluţiile din sânul NATO şi UE).

Prin intrarea în vigoare, la 1 noiembrie 1993, a Tratatului de la Maastricht, UEO a devenit parte integrantă a dezvoltării Uniunii Europene, fiind definită drept “braţ înarmat al UE şi pilon european al NATO”. Tratatul de la Amsterdam, semnat la 2 octombrie 1997 şi intrat în vigoare la 1 mai 1999, consfinţeşte rolul UEO în implementarea deciziilor de politică externă şi securitate comună (PESC) ale Uniunii Europene.

Un al doilea grup de organizaţii este format din structuri europene al căror rol se limitează la cooperarea tradiţională între state suverane şi la care pot adera, practic, toate ţările europene. Exponentul acestui grup este Consiliul Europei, creat la 5 mai 1949 ca o organizaţie politică.

Statutul său nu menţionează nici voinţa de a instaura o federaţie sau uniune, nici transferul de suveranitate naţională. Puterea în sânul Consiliului Europei aparţine Consiliului de Miniştri, care adoptă decizii în baza principiului unanimităţii, iar Adunarea Parlamentară are un rol consultativ, fără competenţe legislative. Ea poate doar adresa recomandări Consiliului de Miniştri care nu este însă responsabil în faţa Adunării şi poate anula recomandarea acesteia cu un singur vot împotriva (în practică, influenţa politică a forului parlamentar asupra Consiliului de Miniştri nu este totuşi de neglijat).

Consiliul Europei rămâne deci, prin structura sa, un organism de cooperare internaţională. Cu toate acestea, rolul său nu trebuie subestimat, mai ales în ceea ce priveşte procesul de unificare europeană şi de dezvoltare a unui sentiment de solidaritate între ţările europene. Având iniţial 10 membri, Consiliul Europei a crescut în dimensiuni, numărând în aprilie 1999, 41 de state membre, inclusiv Federaţia Rusă şi alte foste republici sovietice.

Între membrii acestei organizaţii au fost încheiate o serie de convenţii în domeniile economiei, culturii, politicii sociale şi dreptului, cea mai importantă fiind Convenţia Europeană pentru Protecţia Drepturilor Omului şi a Libertăţilor Fundamentale, din 4 noiembrie 1950. Această convenţie a introdus nu doar norme minimale pentru protecţia drepturilor omului, dar a instaurat şi un sistem de protecţie juridică ce permite organelor instituite prin Convenţie (Comisia Europeană a Drepturilor Omului) să condamne violările drepturilor omului comise în statele membre.

În sfârşit, al treilea grup de organizaţii cuprinde Comunitatea Europeană a Cărbunelui şi Oţelului (CECO), Comunitatea Europeană a Energiei Atomice (CEEA sau EURATOM) şi Comunitatea Economică Europeană (CEE).

Începând cu anii '80 cele trei structuri sunt denumite generic “Comunitatea Europeană” care, din 1993, odată cu intrarea în vigoare a Tratatului de la Maastricht, constituie principalul şi cel mai important pilon al Uniunii Europene.

În raport cu organizaţiile internaţionale tradiţionale, Uniunea Europeană se caracterizează prin faptul că grupează state care au renunţat la o parte din suveranitatea lor naţională pentru a o transfera la nivel supranaţional în ceea ce s-ar putea numi “suveranitate partajată”, pe care o exercită în comun toţi membrii organizaţiei. Prin acest transfer Uniunea Europeană este dotată cu puteri proprii în virtutea cărora poate să adopte acte de ”suveranitate europeană” cu efect echivalent - în domeniile sale de competenţă - actelor juridice adoptate la nivel naţional. Putem astfel vorbi de “integrare”, cu alte cuvinte de o formă nouă de fuziune între suveranitatea naţională şi competenţele supranaţionale.

 

De la Planul Schumann la Uniunea Europeană

La baza actului de naştere a Comunităţilor Europene stă declaraţia din 9 mai 1950 a ministrului francez de externe din acea perioadă, Robert Schumann, care prezenta astfel un plan pus la punct împreună cu Jean Monnet.

Odată cu lansarea planului Schumann, se trece la o fază hotărâtoare în destinul comunităţilor europene. La cele trei principii fundamentale ale acestui plan, care urmărea plasarea producţiei de oţel şi cărbune sub o Înaltă Autoritate în cadrul unei organizaţii deschise altor ţări europene, - luarea deciziilor de către organe compuse din reprezentanţii guvernelor, statele nu vor fi obligate prin decizii contra voinţei lor (aplicarea regulei unanimităţii), deciziile vor obliga numai statele ce le acceptă – au subscris şase state: Belgia, Franţa, Germania, Italia, Luxemburg şi Olanda. Marea Britanie, care avea unele temeri privind abandonarea suveranităţii şi privind realizarea bunăstării naţionale şi din cauza angajamentelor din Commonwealth, nu a aderat la aceste principii.

La 19 septembrie 1946, în discursul său la Univesritatea din Zurich, primul ministru englez Winston Churchill, prezentase opiniile sale privitoare la viitorul Europei după ce-l de-al doilea război mondial, afirmând necesitatea construirii Statelor Unite ale Europei, pentru care el vedea un parteneriat Franţa-Germania ca o primă etapă.

Dar, principiile enunţate în declaraţia lui Robert Schumann din 9 mai 1950 reflectă tocmai concepţia că o Europă unită nu se putea realiza dintr-o dată, ci printr-o succesiune de paşi concreţi. Trebuia stabilită mai întâi o solidaritate de fapt, astfel încât opoziţia dintre Franţa şi Germania să fie eliminată, iar fuziunea intereselor economice să ducă la stabilirea unei comunităţi economice. Motivaţia acestei iniţiative trebuie căutată în constatarea că era puţin rezonabil să i se impună Germaniei un control unilateral asupra industriei sale grele însă, pe de altă parte, a o lăsa complet independentă era considerat, în acel timp, o ameninţare potenţială la adresa păcii. Problema franco-germană se menţinea în sensul că era necesar să se obţină garanţii pentru Franţa, astfel încât Germania să nu mai constituie o ameninţare. S-a insistat, spre sfârşitul anului 1948, asupra supravegherii aliate în privinţa producţiei de cărbune şi oţel – materii prime deosebit de importante în industria de armament , de către o autoritate internaţională şi reglementarea, pe cale de consecinşă a statutului zonei Ruhr-ului. Marea Britanie şi SUA au manifestat reţineri în această privinţă. Singurul mijloc de a ieşi din această dilemă era integrarea Germaniei, atât în plan politic cât şi economic, într-o comunitate europeană solid structurată. 

· “Planul Schuman” a devenit realitate la 18 aprilie 1951 prin semnarea, la Paris, de către şase ţări fondatoare (Belgia, RF Germania, Franţa, Italia, Luxemburg şi Olanda) a Tratatului instituind Comunitatea Europeană a Cărbunelui şi Oţelului (CECO). Acesta a intrat în vigoare la 23 iulie 1952.

· 1952 Cele şase ţări membre ale CECO semnează un tratat pentru crearea Comunităţii Europene pentru Apărare (CEA)

· 1954 – Adunarea Naţională a Franţei refuză să ratifice CEA, punând capăt efortului de integrare în domeniul apărării.

· 1957, 25 martie – Semnarea Tratatului de la Roma înseamnă actul de naştere a Comunităţii Economice Europene (CEE). Se semnează şi Tratatul prin care se constituia Comunitatea Economică a Energiei Atomice (EURATOM). Membri fondatori: Franţa, RFG, Belgia, Luxemburg, Italia, Olanda. 

Obiectivul prioritar (art. 2) al Tratatului de la Roma: prin înfiinţarea unei pieţe comune şi apropierea progresivă a politicilor economice ale statelor membre să fie promovate pe 

ansamblul Comunităţii o dezvoltare armonioasă a activităţii economice, o expansiune continuă şi echilibrată, o creştere a stabilităţii, o sporire a standardului de viaţă, precum şi relaţii mai strânse între ţarile participante.

Pentru realizarea obiectivelor propuse sunt prevăzute, printre altele, (art. 3): eliminarea între statele membre a taxelor vamale; instituirea unui tarif vamal comun şi a unei politici comerciale comune faţă de ţările terţe; abolirea obstacolelor privind libertatea persoanelor, serviciilor şi capitalurilor; instituirea unei politici comune în domeniul agriculturii, transporturilor; înfiinţarea unei bănci europene de investiţii, pentru a facilita expansiunea economică a comunităţii prin punerea în valoare a resurselor sale; asocierea altor ţări terţe doritoare.

· 1958, 1 ianuarie – Intră în vigoare Tratatul de la Roma. Instalarea la Bruxelles a Comisiei CEE şi EURATOM.

· 1962, 14 ianuarie – Intră în vigoare Politica Agricolă Comună (PAC).

· 1963, 14 ianuarie – Franţa opune “veto” la intrarea Marii Britanii în CEE.

· 1967, 1 iulie – Instituţiile celor trei Comunităţi Europene (CEE, EURATOM şi CECO) au fost unificate prin tratatul semnat la Bruxelles, la 8 aprilie 1965, intrat în vigoare la 1 iulie 1967. Uniunea politică a devenit obiectivul final, dar de perspectivă al Comunităţilor. Treptat, cele trei instituţii au început să fie privite ca o entitate - Comunităţile Europene.

· 1968, 1 iulie – Intră în vigoare Uniunea Vamală, cu eliminarea drepturilor vamale între “cei şase” şi a tarifului exterior comun. Este facilitată libera circulaţie a muncitorilor.

· 1973, ianuarie – După proceduri specifice de la ţară la ţară, aderă la CEE Danemarca, Irlanda şi Marea Britanie, creându-se astfel Europa “celor 9”.

· 1979, 13 martie – Intră în vigoare Sistemul Monetar European (SME).

· 1981, 1 ianuarie – Grecia aderă la CEE. Europa “celor 9” devine Europa “celor 10”.

· 1985, martie – Este adoptat programul de acţiune, cunoscut sub numele de “Cartea Albă”. Principalul său scop este unificarea pieţei interne a Comunităţii, în care să fie posibilă circulaţia liberă a mărfurilor serviciilor, capitalurilor şi persoanelor până la sfârşitul anului 1992. Piaţa internă unitară se putea realiza prin: desfiinţarea tuturor formelor de obstacole, armonizarea reglementărilor, coordonarea colaborării monetare, adoptarea măsurilor corespunzătoare pentru realizarea de întreprinderi pe bază de colaborări reciproce.

· 1986, 1 ianuarie – Spania şi Portugalia aderă la CEE, creându-se “Europa celor 12”.

· 17-18 februarie 1986 – Este semnat Actul Unic European la Luxemburg. Consiliul European va fi compus din şefii de state şi de guverne ale ţărilor membre şi preşedintele Comisiei Comunităţilor europene, asistaţi de miniştrii de externe şi de membrii Comisiei. El se va întruni de două ori pe an.

· 1987, 1 iulie – Intră în vigoare “Actul Unic European”, o primă reformă a Tratatului de la Roma. Proiectul de revizuire a “Cartei CEE” a fost convenit la reuniunea la nivel înalt de la Luxemburg (2-3 decembrie 1985). 

Printre principalele obiective ale documentului: crearea unei pieţe interne europene fără frontiere, până în 1992; dezvoltarea tehnologică; avansarea treptată către realizarea uniunii 

economice şi monetare; cristalizarea coeziunii economice şi sociale a statelor membre; adoptarea de măsuri pentru ca CEE să devină mai pregnantă pe continent şi mai democratică; instituţionalizarea cooperării în domeniul politicii externe.

· 1989, februarie - În cursul întâlnirii la nivel înalt de la Bruxelles este adoptată hotărârea privind liberalizarea mişcării capitalurilor în cadrul Comunităţii; este adoptat un pachet de măsuri vizând reducerea cheltuielilor destinate agriculturii.

· 1990, 14 iunie – Franţa, Germania şi BENELUX semnează Convenţia de la Schengen privind libera circulaţie a persoanelor.

 

Tratatul de la Maastricht privind Uniunea Europeană

(Maastricht I)

Tratatul de la Maastricht a fost adoptat la reuniunea de la nivel înalt a şefilor de stat şi de guvern din 9-10 decembrie 1991, de la Maastricht; a fost semnat la 7 februarie 1992 în aceeaşi localitate şi a intrat în vigoare la 1 noiembrie 1993 (deşi fusese prevăzut la 1.01.1993)

Principalele puncte ale Tratatului privind Uniunea Europeană

UE: Este fondată pe structura “Comunităţii Europene”, completată cu politici comune în domenii noi, mai ales al diplomaţiei, juridic şi poliţiei.

Comunitatea Europeană: Este moştenitoarea directă a Pieţei Comune din 1957. Ea va cunoaşte o nouă fază simbolică prin instaurarea “pieţei unice”, făcând să dispară frontierele dintre cele 12 state membre.

Moneda unică: Va fi introdusă în statele care au realizat “convergenţa” performanţelor lor economice. Marea Britanie şi Danemarca nu au participat la acest angajament.

Coeziunea economică: Pentru reducerea decalajelor în dezvoltarea regiunilor, CE va înfiinţa un fond de coeziune, destinat în esenţă protecţiei mediului, infrastructurilor.

Parlamentul European (PE): O procedură de codecizie este instaurată între Consiliul de Miniştri şi Parlament, dar se va atribui un drept de veto PE în câteva domenii (piaţă internă, cultură, justiţie).

Politica externă şi de securitate comună: Consiliul de Miniştri va trebui să decidă în unanimitate bazele orientărilor Consiliului European, care vor fi problemele ce vor face obiectul unei acţiuni comune şi să le definească pe cele care vor putea fi decise cu majoritate de voturi. Deciziile care au implicaţii în domeniul apărării vor fi realizate de Uniunea Europei Occidentale (UEO).

Justiţie şi afaceri interne: Aceste domenii rămân supuse unor reguli simple de cooperare între guverne, care vor cuprinde dreptul de azil, lupta împotriva toxicomaniei şi a fraudei la dimensiuni internaţionale.

Cetăţenie europeană: Tratatul instituie o “cetaţenie” a UE, de care va beneficia “orice persoană având naţionalitatea unui stat membru”.

Competenţe noi: UE dobândeşte competenţe noi, de pildă în domeniul vizelor pentru străini, al creării de reţele de comunicaţii transeuropene. Cooperarea în dezvoltare, care era de domeniul naţional, a devenit comunitară. 

1995, 1 ianuarie – Se creează Europa “celor 15”, prin aderarea Austriei, Finlandei şi Suediei.

1996, 26 martie – Intră în vigoare Convenţia de la Schengen. 

 

Maastricht II

La 2 iunie 1995 a fost construit "Grupul de reflecţie", pentru pregătirea revizuirii Tratatului de la Maastricht. Grupul a fost alcătuit din 18 membri anume, reprezentanţi ai şefilor diplomaţiilor celor 15 ţări membre, un comisar european şi doi eurodeputaţi.

Grupul a pregătit Conferinţa interguvernamentală privind reforma Uniunii Europene (CIG). La 29 martie 1996 are loc, la Torino, reuniunea şefilor de stat şi de guvern ai UE consacrată lansării CIG în privinţa revizuirii instituţiilor europene, având ca obiectiv o reformă a acestora până la sfârşitul anului 1997 în vederea extinderii UE spre Europa Centrală şi de Est şi Cipru (circa 12 noi membri).

CIG, care s-a încheiat la sfârşitul lunii iunie 1997, a fost prevăzută prin Tratatul de la Maastricht şi reconfirmată prin deciziile Consiliului European de la Essen, Cannes şi Madrid. Principalele probleme puse în dezbatere:

· funcţionarea instituţiilor UE la începutul secolului XXI, când se prevede integrarea a 12 noi membri;

· liniile politicii externe;

· apărarea comună;

· cooperarea în materie de poliţie şi judiciar.

 

Tratatul de la Amsterdam (Maastricht II)

A fost adoptat la reuniunea la nivel înalt din 16-17 iunie 1997. El va înlocui vechiul Tratat de la Maastricht. După 15 luni de negocieri în cadrul CIG, participanţii la reuniune nu au reuşit să se înţeleagă asupra reformei instituţiilor europene. S-au exprimat păreri divergente privind repartizarea voturilor în cadrul Consiliului de Miniştri, numărul comisarilor Comisiei Europene, sistemul de vot etc.

Prin Tratatul de la Amsterdam se doreşte crearea unei Europe mai aproape de cetăţenii săi, mai prezente pe arena internaţională şi întotdeauna capabilă să funcţioneze cu eficienţă având 20 de state membre sau mai multe.

Principalele puncte ale tratatului:

· Libertate, securitate şi justiţie: În perspectiva viitoarelor extinderi, un nou articol prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statelor de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului de la Schengen privind libera circulaţie a persoanelor între cele şapte ţări care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

· Locuri de muncă: Un nou capitol stabileşte o mai bună coordonare între politicile naţionale de combatere a şomajului, crearea de noi locuri de muncă.

· Social: Protocolul social, la care au subscris statele membre ale UE în 1992 – cu excepţia Londrei – a fost inclus în noul tratat, de această dată cu participarea deplină a Marii Britanii, încă de la intrarea sa în vigoare.

· Politica externă şi de securitate comună: Şefii de stat şi de guvern ai UE elaborează în unanimitate principalele strategii comune, pe baza rapoartelor întocmite de un centru de

analiză a situaţiei internaţionale. Punerea în practică a acestor strategii va fi decisă, de către statele membre, prin vot cu majoritate calificată, existând totuşi, posibilitatea ca o ţară sau alta să împiedice astfel de acţiuni invocând interese naţionale vitale.

Europa va fi reprezentată pe arena internaţională de secretarul general al Consiliului de Miniştri al UE. Ea va putea apela la Uniunea Europei Occidentale (UEO) pentru buna desfăşurare a operaţiunilor de menţinere a păcii sau a misiunilor umanitare.

Integrarea UEO în UE nu este prevăzută în mod automat. Ea s-ar putea realiza eventual dacă liderii “celor 15” hotărăsc acest lucru în unanimitate.

· Flexibilitate: Pentru a permite ţărilor mai pronunţat “integraţioniste” să avanseze, fără a le mai aştepta pe cele care ezită, tratatul lansează conceptul de flexibilitate, restrângând în mod considerabil spaţiul de aplicare al acestei formule.

· Instituţii: La data primei extinderi a UE, fiecare stat membru nu va mai dispune decât de un comisar european, cu condiţia ca până atunci sistemul de împărţire a voturilor în cadrul Consiliului de Miniştri să fie modificat, iar celor cinci ţări membre ale UE (Franţa, Germania, Marea Britanie, Spania, Italia) să li se ofere unele compensaţii, în schimbul renunţării la cel de-al doilea comisar.

Dacă numărul ţărilor membre ale UE va fi mai mare de 20, se va convoca o nouă Conferinţă interguvernamentală pentru o nouă revizuire a instituţiilor europene.

Tratatul de la Amsterdam a fost semnat de şefii diplomaţiilor “celor 15” la 2 octombrie 1997. A intrat în vigoare imediat după ce toate ţările membre ale UE l-au ratificat.

2. Care sunt organismele Uniunii Europene şi care sunt puterile cu care sunt investite ele în raport cu suveranitatea fiecărui stat? 

 Suveranitate, putere şi instituţii comunitare 

a. De la fenomenul naţional la fenomenul comunitar

Abordarea şi analiza instituţiilor comunitare implică succinte şi prealabile referiri la conceptele de suveranitate şi putere comunitară. Aceasta, deoarece discursul despre instituţii nu poate ignora relaţiile dintre instituţii, suveranitate şi putere şi faptul că instituţiile reprezintă concretizarea puterii suverane.

Dezbaterea acestui ansamblu de concepte reclamă, la rândul său, analiza categoriilor de “naţional” şi “comunitar” şi, totodată, presupune relevarea conexiunilor reciproce dintre ele.

Astfel, dacă “naţionalul” este un fenomen specific civilizaţiei industriale, reprezentând o “autoritate politică unică şi integrată, suprapusă unei economii unice şi integrate sau contopite cu ea”, “comunitarul”, care este produsul actualei civilizaţii postindustriale, aflate în proces de afirmare, constituie expresia integrării economiilor naţionale ale statelor europene care au aderat la U.E. şi a structurilor politice ale acestora.

Acest concept de “comunitar” nu se reduce la asocierea mecanică a părţilor integrate, ci reprezintă o entitate nouă, superioară calitativ “naţionalului”, având structuri şi funcţii proprii. Saltul calitativ de la naţional la comunitar a fost determinat de cerinţele progresului sub toate aspectele, în condiţiile în care aceste cerinţe nu mai puteau fi realizate integral în cadrul contextului naţional-statal.

Fenomenul comunitar european reprezintă o speranţă a viitorului, o formă adecvată de organizare aptă să asigure progresul rapid sub toate aspectele sale, fiind totodată şi o şansă de menţinere a păcii. El constituie concretizarea unora dintre noile forme cerute de stadiul actual al dezvoltării, alături de alte soluţii propuse pentru viitorul omenirii. 

Comunitarul, fără să fi presupus dizolvarea naţiunilor şi a instituţiilor naţionale, are la bază armonizarea atât a intereselor naţiunilor componente, cât şi a intereselor lor generale.

Funcţionalitatea acestui fenomen constă în rezolvarea sarcinilor generale care confruntă ansamblul integrat, fără ca acesta să se suprapună şi să preia întru totul rolul instituţiilor naţionale. În acest context, menţinerea echilibrului între structurile naţionale componente şi conducerea comunitară este o condiţie sine-qua-non a existenţei şi evoluţiei normale a acestei forme de organizare, caracteristică postindustrialismului.

b. Suveranitate naţională sau comunitară?

Dacă suveranitatea naţională s-a afirmat odată cu naţiunea şi statul naţional, fiind un atribut de bază al acestora, suveranitatea comunitară s-a constituit treptat, în procesul integraţionist nu numai pe seama suveranităţii naţionale, ci şi cu concursul statelor naţionale. Suveranitatea comunitară decurge din nevoia asigurării organizării şi conducerii ansamblului integrat. Sistemul suveranităţii comunitare are la bază elementele suveranităţii naţionale la care statele au renunţat de bună voie. Acest concept este tot mai des invocat în teoria şi practica vieţii comunitare. 

Cele două tipuri de suveranitate discutate nu se exclud, ci se condiţionează reciproc până la un anumit punct. Rămâne ca viitorul să stabilească care sunt limitele în care atribuţiile suveranităţii naţionale sunt transferabile în seama suveranităţii comunitare, fără ca prima formă de suveranitate să dispară.

Rodul conlucrării dintre ele reprezintă totodată temeiul relaţiei dintre “comunitar" şi “naţional” - una din pârghiile care asigură funcţionalitatea atât a întregului, cât şi a părţilor ce-l compun.

c. Viitorul puterii în procesul integraţionist

Deşi originea puterii comunitare rezidă în puterea naţională, ea este superioară acesteia prin faptul că deciziile primei sunt obligatorii pentru cea de-a doua. Diferenţa de potenţial dintre cele două tipuri de putere face posibilă organizarea şi conducerea Comunităţii.

Alături de celelalte forme pe care le îmbracă noua putere, puterea politică are un rol deosebit. Caracteristicile acesteia, concretizate în suveranitate şi dreptul legal de constrângere, se afirmă atât la nivel comunitar, cât şi la nivel naţional.

Funcţiile puterii politice comunitare obiectivate în decizie şi control, conducere şi supunere sunt prezente la întreg ansamblul comunitar, prin intermediul lor fiind realizată organizarea şi coordonarea acestuia. Totodată, efectele acestor funcţii se manifestă şi în viaţa naţional-statală a componenţilor Comunităţii, care este influenţată şi modelată corespunzător.

O trăsătură esenţială a puterii politice comunitare rezidă în valorile democratice ce-i prezidează organizarea şi funcţionalitatea. Astfel, instituţiile în care ea se concretizează, deşi se întemeiază pe reprezentarea intereselor, au la bază principiile autonomiei, echilibrului şi al conlucrării.

Toate acestea relevă rolul esenţial, vital al puterii în realizarea procesului integraţionist, practic ea devenind o condiţie fundamentală a acestuia.

d. Instituţiile comunitare

Spre deosebire de instituţiile politice naţionale caracteristice industrialismului, noii etape de evoluţie a societăţii vest-europene îi corespund instituţiile comunitare. Departe de a reprezenta o simplă prelungire şi copiere a instituţiilor naţionale, ele sunt, în pofida unor asemănări, cu totul altceva, având personalitate şi atribuţii proprii. 

Instituţiile comunitare sunt expresia puterii comunitare, deoarece prin intermediul lor respectiva putere îşi realizează atribuţiile. Dacă, din perspectiva unor forme exterioare de organizare ele nu se deosebesc în toate cazurile în mod evident, de instituţiile similare naţionale, deosebirea faţă de acestea devine evidentă în cazul originii, scopului şi structurii lor multinaţionale.

Respectiva deosebire este subliniată şi de aria în care se realizează funcţionalitatea lor, aceasta identificându-se cu întreaga Comunitate. Nu în ultimul rând, deosebirea devine relevantă datorită valorilor juridice oferite de dreptul comunitar, care le asigură cadrul juridic în care îşi realizează activitatea.

Funcţionalitatea instituţiilor comunitare, fără să facă de prisos instituţiile naţionale, se realizează şi cu concursul acestora din urmă, completând-o.

Deoarece conceptele de comunitate, putere, suveranitate şi instituţii comunitare au o dinamică deosebită în raport cu particularităţile fiecărui moment al procesului integraţionist, ceea ce le conferă o notă aparte, investigaţia teoretică trebuie să fie în concordanţă cu mutaţiile produse în privinţa profilului şi rolului lor.

Instituţiile Uniunii Europene. Prezentarea generală 

Scheletul instituţional al Uniunii Europene este reprezentat de structurile Comunităţii Europene, aşa cum au evoluat ele din 1952, respectiv 1958, şi până astăzi.

Încă de la început, sarcina realizării scopurilor pentru care au fost create cele trei Comunităţi (CECO, CEEA, CEE) a fost încredinţată unui număr de patru instituţii: Comisia, Consiliul, Parlamentul European şi Curtea de Justiţie. La acestea s-a adaugat ulterior Curtea de Conturi, care există din 1977, dar a fost formal menţionată ca instituţie fundamentală abia în Tratatul de la Maastricht. Prin acest Tratat au fost înfiinţate şi o serie de alte instituţii noi, importante pentru funcţionarea ansamblului comunitar dar fără să joace un rol esenţial.

Cât priveşte sediile principalelor instituţii comunitare, acestea au rămas neschimbate: Comisia Europeană şi Consiliul UE la Bruxelles, Curtea de Justiţie şi Curtea de Conturi la Luxemburg, Parlamentul European la Strassbourg (în timpul sesiunilor ordinare), Luxemburg (o parte din Secretariatul Creneral) şi Bruxelles (comisii parlamentare, grupuri politice, sesiuni extraordinare, o altă parte din Secretariat).

Nu putem încheia această trecere în revistă fără a menţiona Banca Europeană de Investiţii, cu sediul la Luxemburg, “arma financiară” a Uniunii Europene, a cărei sarcină este de a contribui prin împrumuturi şi prin utilizarea propriilor resurse la dezvoltarea echilibrată a ţărilor membre ale UE. Priorităţile sale de ultimă oră includ dezvoltarea reţelelor transeuropene de transport şi sprijinirea capitalului de risc cu ajutorul căruia se speră într-o dezvoltare susţinută a întreprinderilor mici şi mijlocii care să ducă, prin crearea de noi locuri de muncă, la reducerea şomajului - devenit un fenomen îngrijorător la nivelul UE.

Revenind la prezentarea propriu-zisă a instituţiilor UE, trebuie spus că, aşa cum am menţionat la un moment dat, până în iulie 1967 cele trei Comunităţi au avut Consilii şi Comisii separate (pentru CECO, Comisia se numea “Înalta Autoritate”), în timp ce Parlamentul European şi Curtea de Justiţie sunt comune din 1958.

Din 1967 există un singur Consiliu şi o singură Comisie, această fuziune a instituţiilor iniţiale fiind considerată un prim pas spre o Comunitate Europeană unică, generată de un singur Tratat (este ceea ce s-a realizat prin Tratatul de la Maastricht, semnat la 7 februarie 1992 şi intrat în vigoare la 1 noiembrie 1993).

O scurtă prezentare a principalelor cinci instituţii comunitare ne va permite dezvoltările ulterioare pentru cele care alcătuiesc aşa-numitul “triunghi instituţional”:

Comisia Europeană este compusă în prezent din 20 de membri (comisari), aprobaţi prin acordul guvernelor statelor membre ale UE şi al Parlamentului European (până la intrarea în vigoare a Tratatului de la Maatricht fiecare stat îşi propunea comisarul - sau comisarii săi - iar ceilalţi membri îl confirmau prin acordul lor, procedura fiind practic interguvernamentală). În timpul mandatului, care durează cinci ani, comisarii sunt independenţi, atât faţă de guvernele ţărilor de unde provin, cât şi faţă de Consiliul UE, acestea neputând demite un membru al Comisiei. Cu toate acestea, Parlamentul European poate cere printr-o moţiune de cenzură demisia în bloc a Comisiei, caz în care ea continuă să gestioneze problemele curente până în momentul înlocuirii sale efective.

În termeni generali, rolul Comisiei Europene cuprinde funcţiile de gardian al Tratatului UE, organ executiv al Uniunii, deţine monopolul cvasi-total al iniţiativei în procesul legislativ şi este apărător al intereselor Uniunii Europene în faţa Consiliului, acesta din urmă fiind, prin definiţie, reprezentant al intereselor statelor membre. În plus, Comisia mai are şi o funcţie de reprezentare internă şi externă.

Comisiei Europene îi revine principalul rol în privinţa iniţiativei legislative. Excepţiile de la acest principiu, deşi nu sunt multe la număr, prezintă totuşi o anumită importanţă. Între aceste excepţii se înscriu următoarele: 

· situaţia în care Curtea Europeană de Justiţie solicită Consiliului modificarea jurisdicţiei Curţii de Primă Instanţă; 

· cazul în care Parlamentul solicită Consiliului Miniştrilor să facă propuneri privind normele referitoare la alegerea membrilor săi; 

· şi, nu în ultimul rând, dreptul stabilit de Tratatul de la Maastricht prin care Consiliul poate adopta măsuri legislative, pornind de la recomandările Băncii Centrale Europene. 

Nu poate fi încheiată această serie a situaţiilor de excepţie, fără a menţiona că este posibilă adoptarea de către Consiliul Miniştrilor a unor măsuri legislative care să-şi aibă originea în recomandări emise de Comisie şi nu în propunerile acesteia. Totodată, Consiliul poate cere Comisiei să cerceteze anumite probleme şi să-i prezinte concluziile sale sub forma propunerilor, însă, în toate situaţiile, Comisia are dreptul de a stabili conţinutul propunerilor şi momentul înaintării lor Consiliului.

Strâns legat de dreptul de iniţiativă legislativă este şi dreptul Comisiei de a legifera. Acest drept se manifestă fie în mod direct, fie ca urmare a delegării competenţei de către Consiliul Miniştrilor. În ambele situaţii dreptul de legiferare al Comisiei este restrâns, el reducându-se la aspecte de mai mică importanţă.

În cazul în care dreptul de legiferare rezultă din delegarea de către Consiliul Miniştrilor, această prerogativă poate fi valorificată în cadrul a trei proceduri diferite. Dacă, potrivit prevederilor primei proceduri, Comisia are dreptul exclusiv de a decide, în cadrul procedurii II şi III dreptul ei de decizie este dependent de Consiliul Miniştrilor.

Rolul executiv al Comisiei Europene se realizează în următoarele direcţii:

a) respectarea normelor legale comunitare referitoare la concurenţa comercială de către agenţii economici din Comunitate şi, cu deosebire, de către statele membre;

b) administrarea fondurilor băneşti, în special al Fondului Social European; 

c) verificarea aplicării normelor de drept comunitar, ceea ce i-a conferit, în fond, calitatea de gardian al dreptului comunitar.

Din cele arătate până aici referitor la Comisia Uniunii Europene se poate reţine concluzia potrivit căreia această instituţie, în pofida caracterului ei hibrid (executivo-legislativ), are o importanţă deosebită în rândul instituţiilor puterii comunitare, ea fiind în ansamblul celorlalte, singura instituţie ce are caracter permanent.

Totodată, ea are un evident rol reprezentativ fiind, de asemenea, singura instituţie care reprezintă interesele Comunităţii Europene la nivel global.

Consiliul Uniunii Europene este compus din reprezentanţi ai guvernelor statelor membre. La reuniunile sale participă, de regulă, miniştrii responsabili cu sectorul aflat în discuţie (fiecare guvern îşi trimite ministrul său), însă există şi un secretariat permanent (Secretariatul General al Consiliului UE), precum şi reuniuni la nivelul ambasadorilor statelor comunitare şi al adjuncţilor acestora, în ceea ce se numeşte “Comitetul Reprezentanţilor Permanenţi” (COREPER 2 - pentru ambasadori, COREPER 1 - pentru adjuncţii lor).

Deşi miniştrii de externe sunt consideraţi principalii reprezentanţi în Consiliu (ei se reunesc în Consiliul Afacerilor Generale ce asigură coordonarea orizontală şi politica externă), titularii portofoliilor de la finanţe, agricultură, transporturi, economie, protecţie socială, industrie, protecţia mediului etc. se întâlnesc frecvent, singuri sau cu miniştrii de externe. Odată cu apariţia Uniunii economice şi monetare şi a monedei unice EURO, rolul miniştrilor de finanţe a crescut considerabil, ei ajungând să-i concureze ca importanţă pe miniştrii de externe.

La summit-ul din decembrie 1974, şefii de stat (pentru Franţa) sau de guverne (pentru celelalte ţări membre) au stabilit să se întâlnească în mod regulat în ceea ce se numeşte de atunci “Consiliul European”. La reuniunile acestuia participă, în mod obligatoriu, preşedintele Comisiei Europene, unul dintre comisari (de obicei cel responsabil cu politica externă) precum şi miniştrii de externe din cele 15 ţări membre ale UE. Până în 1985, numărul întrunirilor Consiliului European era de trei în fiecare an. Din 1986, ele s-au redus la două, câte una în perioada fiecărei preşedinţii bianuale a UE.

Preşedinţia Consiliului UE este deţinută prin rotaţie, câte şase luni, de fiecare stat membru. Dacă iniţial ordinea era alfabetică (cu numele fiecărei ţări scris în limba sa oficială) astăzi, pentru a se evita instituirea unei reguli justificabile doar din punct de vedere alfabetic, precum şi riscul unor eventuale şicane pe care preşedinţii consecutivi şi le-ar putea face unul altuia, ordinea a fost oarecum schimbată astfel încât, de exemplu, în 1997, 1998 şi 1999 ordinea preşedinţiilor se prezintă astfel: Olanda, Luxemburg, Marea Britanie, Austria, Germania şi Finlanda.

Atribuţiile Consiliului Miniştrilor – precizate în articolul 145 al Tratatului de la Roma- constau în coordonarea politicii generale a statelor membre în luarea deciziilor şi delegarea competenţelor privind transpunerea lor în viaţă de către Comisie. Rolul Consiliului Miniştrilor are un caracter dualist, ceea ce-i conferă o evidentă particularitate. 

Consiliul Minişrilor al Uniunii Europene se manifestă pe de-o parte ca for al reprezentanţilor statelor membre, iar pe de altă parte, ca organ de luare a deciziilor comunitare, el fiind principalul organ legislativ al Comunităţii.

Din această perspectivă el se afirmă atât ca organ interguvernamental, cât şi ca instituţie supranaţională, comunitară. 

Ceea ce caracterizează Consiliul Miniştrilor şi reprezintă trăsătura sa esenţială, fundamentală, este calitatea de for comunitar, însărcinat cu adoptarea legislaţiei şi a deciziilor esenţiale privind comunitatea.

Consiliul Miniştrilor deliberează, de regulă, cu uşile închise, excepţie făcând doar cazurile în care se decide ca şedinţele sale să fie publice. 

Consiliul UE este asistat de un mare număr de grupuri de lucru, precum şi de COREPER, acesta din urmă având rolul de a filtra dosarele şi de a pregăti problemele de pe ordinea de zi a Consiliului de Miniştri.

În ceea ce priveşte Parlamentul European, până la ultima exindere din 1995 când au aderat la UE Austria, Finlanda şi Suedia, acesta număra 518 membri (desigur că numărul a crescut permanent din 1958, odată cu fiecare nou membru primit în Comunitatea Europeană). În formula unei Uniuni Europene cu 15 membri, Parlamentul European numără 626 eurodeputaţi, desemnaţi prin sufragiu universal şi direct în statele din care provin.

De menţionat că procedura electorală nu este uniformă, deşi au existat o serie de proiecte în acest sens (recent, dezbaterea pe această temă a fost redeschisă), chestiunea ţinând de resortul iniţiativei parlamentare. Opoziţia unor state cum ar fi Marea Britanie, care ţin la procedurile lor tradiţionale, nu a permis însă adoptarea unor norme electorale unice pentru alegerea membrilor Parlamentului European.

Repartizarea celor 626 de locuri în instituţia parlamentară a UE este următoarea :

- Germania : 99 locuri;

- Franţa, Italia, Marea Britanie : câte 87 locuri fiecare;

- Spania : 64 locuri;

- Olanda : 31 locuri;

- Belgia, Grecia, Portugalia : câte 25 locuri fiecare;

- Suedia : 22 locuri;

- Austria : 21 locuri;

- Danemarca şi Finlanda: câte 16 locuri fiecare;

- Irlanda : 15 locuri;

- Luxemburg : 6 locuri.

Primele alegeri directe pentru Parlamentul European au avut loc la 10 iunie 1979, iar cele mai recente la 10-13 iunie 1999. 

Principala competenţă a Parlamentului European se manifestă în domeniul bugetar, acesta având posibilitatea de a respinge în întregime adoptarea bugetului comunitar. A făcut acest lucru pentru prima dată în decembrie 1979 când a respins proiectul de buget pentru anul 1980, a doua oară în 1985, iar cel mai recent caz îl constituie refuzul Parlamentului, în decembrie 1998, de a acorda descărcarea bugetară pentru anul 1996, ceea ce a dus la votarea unei moţiuni de cenzură la adresa Comisiei Europene la 14 ianuarie 1999 (aceasta nu a întrunit însă majoritatea cerută pentru adoptare - două treimi din numărul total de voturi, reprezentând în acelaşi timp jumătate plus unu din totalul membrilor Parlamentului - astfel încât a fost respinsă).

Parlamentul European are, în acelaşi timp, ultimul cuvânt în ceea ce priveşte cheltuielile comunitare neobligatorii (cheltuieli administrative, fondul social european - FSE, fondul de dezvoltare regională - FEDER, fondurile alocate cercetării, domeniului energetic, politicii industriale etc. - în total 27.5% din bugetul total al Uniunii Europene).

Întreaga existenţă a Parlamentului European este marcată de o luptă permanentă pentru sporirea competenţelor. În domeniul legislativ puterea sa originară era relativ restrânsă, constând în principal în emiterea unor avize consultative. Tratatele originare menţionau însă şi sectoare în care era necesar avizul conform al instituţiei parlamentare (de exemplu în cazul încheierii acordurilor de asociere cu terţe ţări sau al ratificării acordurilor de aderare la UE). Din anul 1987, odată cu intrarea în vigoare a Actului Unic European (prima modificare majoră adusă Tratatelor de constituire a Comunităţilor Europene) s-a introdus o procedură de cooperare între Consiliul UE, Comisia Europeană şi Parlamentul European, aplicabilă deciziilor ce se iau cu majoritate calificată în domeniile ce ţin de piaţa internă, politica socială, coeziunea economică şi socială, cercetarea ştiinţifică.

În situaţiile în care, potrivit normelor comunitare, consultarea Parlamentului este obligatorie, nerespectarea acestei cerinţe de către Comisia Europeană şi Consiliul Miniştrilor, atrage după sine anularea deciziilor de către Curtea Europeană de Justiţie.

Politica reconsultării Parlamentului European este utilizată în cazul în care Comisia Europeană şi Consiliul Miniştrilor au modificat esenţial un proiect decizional anterior faţă de care Parlamentul şi-a precizat poziţia.

Tratatul de la Maastricht (semnat în 1992, intrat în vigoare la 1 noiembrie 1993) a introdus o nouă procedură numită “procedura de codecizie” care ancorează şi mai mult Parlamentul European în procesul de decizie legislativă, iar Tratatul de la Amsterdam (semnat în 1997, intrat în vigoare la 1.05.1999) a simplificat şi extins codecizia astfel încât să devină operaţională într-un număr sporit de domenii.

Formele prin care se realizează controlul parlamentar comunitar, deşi sunt asemănătoare în multe privinţe cu cele ale parlamentelor naţionale nu se identifică cu acestea şi îşi au specificul lor. Între aceste forme de control se înscriu dreptul parlamentarilor de a adresa întrebări forurilor comunitare controlate, dreptul de constituire a comisiilor de anchetă şi investigare, inclusiv dreptul de a propune moţiuni de cenzură.

Curtea de Justiţie este compusă din 15 judecători (câte unul pentru fiecare stat membru) numiţi prin acordul guvernelor ţărilor UE pentru o perioadă de 6 ani, ea având rolul de a asigura implementarea prevederilor Tratatului. Cei 15 judecători sunt asistaţi de 8 avocaţi generali. Există şi un Tribunal de Primă Instanţă însărcinat cu soluţionarea cauzelor de mai mică importanţă, pentru a nu se aglomera foarte mult activitatea Curţii de Justiţie.

Jurisdicţia Curţii se extinde asupra unui ansamblu de subiecte ale raporturilor juridice de drept comunitar, precum: instituţiile politice comunitare, statele membre ale comunităţii, persoanele fizice care sunt cetăţeni ai comunităţii, ca şi persoanele juridice care-şi au sediul şi sunt constituite, potrivit dispoziţiilor legale în vigoare, într-unul din statele membre.

Formele jurisdicţiei sunt de natură constituţională, administrativă, precum şi de orice alt domeniu atunci când Curtea este solicitată de către Curţile naţionale să confere o interpretare a normelor de drept comunitar.

Una dintre cele mai importante funcţii ale Curţii Europene de Justiţie este cea de interpretare a legislaţiei comunitare, funcţie pe care aceasta şi-o exercită în cadrul procedurii hotărârilor preliminare, reglementată de art. 177 din Tratat.

Tratatul de la Maastricht a introdus în sfera jurisdicţiei Curţii Europene de Justiţie şi noile instituţii ale Uniunii Economice şi Monetare şi, în special, Banca Central Europeană şi Banca Europeană de Investiţii.

Pe lângă aceste domenii de jurisdicţie, Curtea Europenă de Justiţie mai funcţionează şi ca instanţă de apel, unde sunt atacate hotărârile date de Curtea de Primă Instanţă. 

Ultima instituţie care exista înainte de ratificarea Tratatulului de la Maastricht este Curtea de Conturi. Înfiinţată în anul 1977, dar fără a fi din punct de vedere strict juridic o instituţie comunitară până la intrarea în vigoare a Tratatului de Uniune Europeană (1 noiembrie 1993), ea este compusă din 15 membri aprobaţi prin decizia unanimă a Consiliului UE, după consultarea Parlamentului European.

Rolul Curţii de Conturi este acela de a controla dacă veniturile şi cheltuielile din bugetul comunitar au fost legal obţinute şi utilizate şi dacă managementul financiar al Uniunii Europene a corespuns programului stabilit la începutul anului pentru care se efectuează controlul. Rezultatul acestui control se concretizează într-un raport anual pe baza căruia Parlamentul European acordă Comisiei Europene descărcarea bugetară.

Ca urmare a deciziilor adoptate la Maastricht, în 1992, au fost înfiinţate o serie de noi instituţii comunitare:

- Comitetul Economic şi Social (ECOSOC), cu rol esenţialmente consultativ şi sediul la Bruxelles. El exista înainte de adoptarea Tratatului de la Maastricht, însă nu era legalizat ca instituţie comunitară. Este compus din 222 membri, reprezentanţi ai grupurilor de interese economico-sociale din statele UE;

- Institutul Monetar European, cu sediul la Frankfurt. Deschis la 1 ianuarie 1994, el a avut rol de precursor al Băncii Centrale Europene, înfiinţată la 1 ianuarie 1999 odată cu apariţia monedei unice EURO;

- Agenţia Europeană pentru Protecţia Mediului, cu sediul în Danemarca;

- EUROPOL, cu sediul în Olanda, se vrea a fi precursorul unei viitoare poliţii comune europene;

- Observatorul pentru Droguri, cu sediul în Portugalia;

- Oficiul pentru Medicamente (în Marea Britanie);

- Fundaţia Educaţiei Permanente (în Italia);

- Oficiul de Formare pentru Ţările din Est (în Grecia);

- Oficiul pentru Sănătate şi Protecţia Muncii (în Spania);

- Oficiul de Inspecţie Veterinară (în Irlanda);

- Comitetul Regiunilor, cu sediul la Bruxelles, (în Belgia).

3. Cum funcţionează structurile suprastatale ale Uniunii Europene ţinând cont de identitatea naţională, culturală şi religioasă a popoarelor din statele membre?
 

Peisajul strategic european a parcurs în ultimii ani transformări radicale. Europa nu mai este o zonă geografică divizată de conflicte ideologice sau formată pe baza unor sisteme social-economice opuse. Europa este acum, mai curând un legământ impus de istorie, o moştenire culturală, o moştenire de valori comune, de principii, de vederi împărtăşite de către popoarele acestui continent.

Idealul european este descifrat ca un proces dinamic, un proces orientat către integrare, unind popoarele Europei într-o comunitate de destine.

Ţinând cont de aceste realităţi, Uniunea Europeană, ca structură suprastatală, are la baza fundamentului construcţiei sale un set de principii ce definesc relaţiile funcţionale ale instituţiilor sale. Aceste relaţii şi principii sunt strâns legate de identitatea naţională, culturală şi religioasă a fiecărui stat membru. 

Principii ce guvernează Uniunea Europeană

Principii fundamentale

Nu se regăsesc în cele trei Tratate originare ale Comunităţilor Europene, ci au fost consacrate prin adoptarea, în 1973, de către Conferinţa şefilor de stat sau de guverne dinţările membre desfăşurată la Copenhaga (viitorul Consiliu European), a unui document intitulat “Documentul privind identitatea Europeană” în care sunt menţionate cinci principii esenţiale pe care Comunitatea le proteja: respectarea diversităţii culturale, domnia legii (o Comunitate de drept), democraţia, respectarea drepturilor omului şi justiţia socială.

Ele s-au regăsit ulterior în preambulul Actului Unic European şi în Tratatele de Uniune Europeană de la Maastricht şi Amsterdam, fiind astăzi considerate valori fundamentale ce stau la baza acestei veritabile Constituţii europene care este Tratatul de la Amsterdam. Curtea de Justiţie a CE a salutat menţionarea acestor principii în Actul Unic European, precizând: “În conformitate cu jurisprudenţa Curţii, principiile fundamentale reafirmate în preambulul AUE sunt recunoscute de către dreptul comunitar”.

Cele cinci valori identificate ca principii de bază ale constituţiei politice a UE nu s-au dezvoltat însă de o manieră echilibrată. Astfel, în timp ce principiul domniei legii şi cel al respectării drepturilor omului au fost afirmate fără echivoc, progresele au fost la început mai timide în ceea ce priveşte principiile democraţiei, justiţiei sociale şi diversităţii culturale.

Uniunea Europeană este o Comunitate de drept. Jurisprudenţa CJCE menţionează pentru prima dată acest principiu în anul 1986, afirmând că: “C EE este o Comunitate de drept în sensul că nici statele sale membre şi nici instituţiile comunitare nu pot scăpa controlului de conformitate a actelor lor cu Carta constituţională de bază care este Tratatul CEE”.

În această definiţie, Curtea de Justiţie pune accentul pe două dintre elementele ce caracterizează statul de drept: subordonarea autorităţilor publice faţă de lege şi existenţa unui control juridic care să garanteze respectarea acestor legi. Dar, astfel definită, noţiunea nu este completă căci nimic nu 1-ar împiedica pe legiuitor să acţioneze de o manieră arbitrară, după bunul său plac, atunci când stabileşte normele juridice. Noţiunea de “Comunitate de drept" trebuie deci să includă şi principiul respectării drepturilor fundamentale.

Curtea de Justiţie s-a arătat permanent preocupată de acest aspect în exercitarea controlului de legalitate, ea statuând că: “Exercitarea de către Comisie a competenţelor ce-i sunt conferite comportă aprecieri complexe în domeniul economic, de aceea controlul jurisdicţional trebuie să se limiteze la examinarea materialităţii faptelor şi a calificărilor juridice făcute de către Comisia Europeană”.

Datorită acestei caracteristici, respectarea principiului “Statului de drept” în cazul Uniunii Europene este asigurată prin recursul la teoria erorii manifeste. Recurgerea la eroarea manifestă nu intervine doar în domeniul economic, ci şi atunci când CJCE nu doreşte să se implice într-o dispută politică apărută între instituţiile comunitare.

Concepută în acest mod, o ”Comunitate de drept” nu se identifică în mod simplist cu o “Comunitate de norme”, ci cu una în care controlul jurisdicţional al respectării regulii de drept este asigurat de către autorităţile publice, fără ca puterea de apreciere a acestora să fie îngrădită de către judecător, dar dispunând de mecanisme care să evite transformarea puterii discreţionare în putere arbitrară. În acest mod, CJCE a dezvoltat o jurisprudenţă care să asigure, cu concursul judecătorului naţional, respectarea normei de drept comunitar.

Principiul respectării drepturilor fundamentale

Cele trei Tratate ale Comunităţilor Europene nu conţineau nici o dispoziţie generală cu privire la drepturile fundamentale, chiar dacă anumite principii incluse în documentele menţionate - cum ar fi principiul nediscriminării şi cel al liberei prestări a serviciilor - acopereau parţial dispoziţiile referitoare la respectarea drepturilor omului.

Explicaţia acestei situaţii este simpla: natura economică a Tratatelor i-a făcut pe fondatorii Comunităţilor Europene să gândească că nu există nici un risc de interferenţă între legislaţia comunitară şi drepturile omului. Era, desigur, o viziune eronată care scăpa din vedere faptul că drepturile fundamentale se aplică ansamblului de activităţi ale puterii publice. Un alt motiv al acestei atitudini de început faţă de drepturile omului a constituit-o teama că permiţând condiţionarea activităţilor comunitare de respectarea drepturilor fundamentale s-ar fi putut crea o nouă competenţă Comunităţilor Europene, care să le permită să acţioneze şi în acest domeniu. Iată de ce Curtea de Justiţie a CE a refuzat în primele sale hotărâri să se pronunţe asupra acestui subiect. Riscul unei astfel de atitudini s-a concretizat rapid, atunci când Curtea Constituţională a Germaniei a refuzat să aplice regula priorităţii normei de drept comunitar pe motiv că aceasta nu garantează drepturile fundamentale, lucru pe care îl făcea însă dreptul intern german.

Curtea de Justiţie a înţeles atunci că trebuia să afirme, la rândul său, că respectarea drepturilor omului face parte integrantă din principiile generale de drept cărora ea le asigura aplicarea, astfel încât soluţiile sale actuale au la bază o hotărâre din 1989 în care arată că: “În virtutea unei jurisprudenţe constante, stabilită mai ales prin hotărârea sa din 13.12.1979, drepturile fundamentale fac parte integrantă din principiile generale de drept cărora Curtea le asigură respectarea”.

Tratatul de Uniune Europeană din 1992 menţionează în articolul B că unul dintre obiectivele UE este acela de a întări protecţia drepturilor şi intereselor naţionalilor statelor membre prin introducerea cetăţeniei europene, codificând astfel, din punct de vedere juridic, ceea ce jurisprudenţa Curţii de Justiţie consacrase după 20 de ani de ezitări.

Principiul democraţiei

Acesta este cunoscut şi sub denumirea de principiul democraţiei reprezentative, adică dreptul cetăţenilor de a participa la gestionarea afacerilor publice prin intermediul unor reprezentanţi aleşi. Principiul a fost consacrat în preambulul Actului Unic European, dar a avut iniţial un rol mai degrabă modest în ansamblul principiilor comunitare deoarece Parlamentul European nu dispunea decât de o putere consultativă, iar nu de control asupra activităţii Comisiei Europene.

Evoluţia în sensul constituţionalizării Tratatului a consacrat aprofundarea acestui principiu prin extinderea conpetenţelor Parlamentului European în domeniul bugetar şi prin dezvoltarea influenţei sale în materie de adoptare a legislaţiei datorită introducerii succesive a procedurii de cooperare, a avizului conform şi a procedurii de codecizie, ultima fiind perfecţionată şi simplificată odată cu adoptarea Tratatului de la Amsterdam. Utilizarea sufragiului universal direct, începând cu anul 1979, la alegerile pentru Parlamentul European, i-au consolidat acestuia legitimitatea. Dezbaterile privind principiul democraţiei se purtau în jurul transferului de competenţe de la nivel naţional spre nivelul comunitar (supranaţional), ceea ce antrenează o pierdere de competenţe legislative de către parlamentele naţionale. Aceste competenţe sunt exersate în cadrul Uniunii Europene de către Consiliu, format din membri ai executivelor naţionale şi care nu este supus unui veritabil control democratic. Procesul de integrare comunitară se traducea deci printr-un declin al principiului democraţiei. Pentru a-i restitui locul în ansamblul principiilor comunitare, s-a decis transformarea Parlamentului European într-o autoritate legislativă de nivel comparabil cu cel al Consiliului.

Acest deziderat a fost parţial realizat prin introducerea procedurii de codecizie, ca şi prin utilizarea articolului 228 CEE pentru creşterea implicării Parlamentului European în sfera relaţiilor externe, inclusiv în domeniul politicii externe şi de securitate comună (articolul 228 CEE prevede ca pentru încheierea unor acorduri cu state terţe şi care presupun cheltuieli bugetare, este necesar acordul majorităţii absolute a membrilor PE). Curtea de Justiţie a CE, care până la apariţia Tratatului de la Maastricht nu putea interveni decât în cadrul juridic creat de cele trei Tratate originare, nu a dezvoltat o jurisprudenţă prea bogată în materie de drepturi fundamentale, insistând în schimb pe necesitatea consultării Parlamentului European atunci când această procedură era prevăzută în Tratate.

Principiul justiţiei sociale

Nici acest principiu nu a beneficiat de la început de o consacrare fermă deoarece Tratatele de la Paris şi Roma nu făceau referire la el.

Dar dacă justiţia socială nu era menţionată în articolul 3 CEE care enumera obiectivele Comunităţii, prezenţa în Tratat a unor dispoziţii specifice (articolele 118, 118a, 119 CEE din Titlul II – Politică socială) arată că CEE a avut drept misiune şi realizarea justiţiei sociale. Acesta este motivul pentru care Comisia Europeană a creat o Cartă comunitară a drepturilor sociale ale lucrătorilor, adoptată de 11 din cele 12 state membre de la acel moment, cu ocazia Consiliului European de la Strasbourg, din 9.12.1989 (Marea Britanie a refuzat să o semneze). Astăzi Carta comunitară este parte integrant a Tratatului de la Amsterdam, obligatorie pe teritoriul tuturor celor 15 ţări membre ale Uniunii Europene.

Principiul pluralismului cultural

Comunitatea Europeană a abordat iniţial cultura din unghiul pieţei şi al liberei circulaţii a produselor şi serviciilor culturale. Mai mult chiar, Tratatul CEE nu recunoştea posibilitatea de a invoca obiectivul cultural pentru a legitima o restricţie naţională în calea liberei circulaţii a bunurilor şi serviciilor.

Prin Tratatul de la Maastricht s-a creat o anumită competenţă comunitară în domeniul cultural, punându-se accent pe respectarea diversităţii culturale în Europa. Principiul subsidiarităţii joacă în acest sens un rol important, iar deciziile se iau cu unanimitate. Programele culturale dezvoltate de către Uniunea Europeană în ultimii ani, cu implicarea şi a ţărilor candidate la aderare din Europa Centrală şi de Est (Ariane, Kaleidoscope, Raphael) sunt o dovadă a atenţiei şi respectului de care cultura tinde tot mai mult să se bucure la nivel comunitar, schimbarea de atitudine fiind determinată inclusiv de acuzaţiile euroscepticilor că UE se îndepărtează de cetăţean, iar transferarea competenţelor de la nivelul statelor la nivel supranaţional ar tinde să uniformizeze valorile naţionale şi să le piardă identitatea.

Principii structurale

Acestea se referă, atât la structura instituţională a UE, cât şi la raporturile ce se stabilesc între Uniune şi statele sale membre. În plan instituţional, Uniunea Europeană nu are o schemă de organizare clasică, fiind vorba mai degrabă de un model suigeneris, de aceea este meritul Curţii de Justiţie a CE de a fi pus în lumină cele câteva principii ce reglementează organizarea instituţională a UE. Nici în ceea ce priveşte relaţiile Uniunii cu statele membre Tratatele nu conţin o teorie clară a competenţelor, astfel încât a revenit tot judecătorului comunitar sarcina de a construi conceptele indispensabile funcţionării acestui mecanism.

O clasificare a principiilor structurale s-ar putea face deci, în funcţie de raporturile reglementate.

Principii relative la structura instituţională: 

- principiul reprezentării intereselor;

- principiul echilibrului instituţional; 

- principiul autonomiei instituţiilor;

- principiul colaborării loiale între instituţii.

Principii relative la raporturile dintre UE şi statele sale membre:

- principiul cooperării între statele membre şi Uniune ; 

- principiul repartizarii competenţelor între statele membre şi instituţiile UE (atribuirea competenţelor, natura competenţelor, principiul subsidiarităţii, prioritatea normei de drept comunitar şi efectul direct). 


Principii relative la structura instituţională

Principiul reprezentării intereselor

Principiul ales de către părinţii fondatori ai Comunităţilor Europene pentru organizarea acestor structuri (CECO, CEE şi CEEA) nu este cel al separaţiei puterilor, ci cel al reprezentării intereselor. Fiecare instituţie comunitară este reprezentanta unui interes specific, în apărarea căruia acţionează în cadrul procesului decizional, în limitele stabilite prin Tratate. 

Curtea de Justiţie a CE asigură, în conformitate cu articolul 146 CEE, respectarea ordinii de drept; 

Consiliul este instituţia prin intermediul căreia statele membre intervin în funcţionarea Uniunii Europene; 

Comisia reprezintă interesul general; 

Parlamentul European este reprezentantul popoarelor statelor membre.

Procesul decizional este astfel condiţionat de un ansamblu de interese. Atunci când autorii Tratatelor au considerat că într-un anumit domeniu, datorită implicaţiilor pentru suveranitatea naţională, interesele statelor membre ar trebui să aibă prioritate, ei au încredinţat puterea de decizie Consiliului, care să poată propune prin vot cu majoritate simplă, majoritate calificată sau unanimitate, în funcţie de importanţa problemei aflată în discuţie. Votul cu majoritate simplă este relativ rar întâlnit; cel cu majoritate calificată, devenit astăzi cel mai frecvent mod de a lua decizia în Consiliu, intervine atunci când se estimează că interesele naţionale trebuie conciliate cu interesele statelor membre, el conferind propunerii Comisiei o valoare sporită; votul cu unanimitate a fost menţinut în domeniile considerate încă sensibile pentru suveranitatea naţională a fiecărui stat membru. În sfârşit, există ipostaze în care interesul general predomină, caz în care Comisia Europeană intervine singură, mai ales în calitate de “gardian al Tratatului”. Rezultă deci, că fiecare domeniu în care intervine reglementarea comunitară posedă propria sa procedură de decizie în funcţie de interesele aflate în joc (tipologia acestora fiind totuşi limitată), de unde importanţa pe care o are în dreptul comunitar stabilirea corectă a bazei juridice, cu alte cuvinte identificarea articolului din Tratat care stă la baza adoptării actului respectiv de legislaţie secundară sau a acţiunii comunitare avută în vedere, pentru că el determină procedura ce va fi aplicată.

Cât priveşte separaţia puterilor, dacă plecăm de la premisa că fiecărei instituţii ar trebui să-i corespundă o funcţie pe care să o exercite independent, Uniunea Europeană nu cunoaşte acest principiu, căci dacă legislativul este reprezentat în principal de către Consiliu, participarea Parlamentului European la acest proces este din ce în ce mai accentuată, iar propunerea legislativă trebuie să vină de la Comisia Europeană (există şi câteva excepţii de la această regulă atunci când iniţiativa legislativă aparţine Consiliului).

Rolul de executiv aparţine, în principiu, Comisiei, dar sub controlul Consiliului. Doar puterea judecătorească este încredinţată unei singure instituţii, Curtea de Justiţie a Comunităţii Europene. Această viziune trebuie însă corectată prin menţionarea existenţei unei repartiţii pe verticală a puterii între Uniune şi statele sale membre. Acestea din urmă sunt asociate la procesul legislativ prin faptul că maniera de transpunere în practică a unei categorii importante a legislaţiei comunitare (directivele) este lăsată la latitudinea lor. În plus, statele membre posedă şi competenţe de execuţie, deoarece ele aplică normele comunitare în general. În ceea ce priveşte puterea judecătorească, judecătorul naţional este cel care judecă aplicând dreptul comunitar, în cooperare cu CJCE.

Principiul echilibrului instituţional

Respectarea echilibrului instituţional înseamnă că fiecare instituţie comunitară trebuie să-şi exercite competenţele astfel încât să nu afecteze de o manieră negativă atribuţiile celorlalte structuri ale Uniunii Europene. Se urmăreşte astfel ca echilibrul stabilit prin Tratatele originare între actorii comunitari să nu fie modificat printr-un transfer de atribuţii de la o instituţie către alta. Principiul interzice orice delegare de competenţe de la o instituţie la un organism extern sau către o altă instituţie comunitară, dacă această delegare modifică echilibrul interinstituţional.

Principiul autonomiei instituţiilor

În cadrul atribuţiilor ce le-au fost conferite, instituţiile Uniunii Europene au posibilitatea de a se organiza intern în mod liber. Deşi Curtea de Justiţie a CE a consacrat principiul autonomiei instituţionale, acesta comportă totuşi anumite limitări menite să evite situaţii care ar putea duce la perturbarea funcţionării altor instituţii comunitare datorită utilizării lor excesive. Problema s-a pus în mod particular la stabilirea locului de desfăşurare a reuniunilor Parlamentului European. În lipsa unei reglementări definitive, de către statele membre ale UE, a sediului său (conform articolului 216 CEE), Parlamentul European (al cărui Secretariat General este la Luxemburg) a încercat o alunecare progresivă a activităţilor sale spre Bruxelles, apropierea geografică de Consiliu şi Comisie (ambele au sediul în capitala Belgiei) permiţând Parlamentului European să fie mai aproape de centrele de decizie şi execuţie comunitară.

Sesizată, Curtea de Justiţie a CE a hotărât că Parlamentul European poate decide de a afecta în diferitele sale sedii de lucru personalul indispensabil, însă este interzis să-şi transfere total sau parţial secretariatul, ceea ce face ca, în prezent, această instituţie să aibă Secretariatul General la Luxemburg, sesiunile ordinare la Strasbourg, iar sesiunile extraordinare, lucrările în comisiile parlamentare de specialitate şi grupurile politice la Bruxelles.

În acest fel, limitele autonomiei de organizare internă au fost bine precizate: prin această libertate nu trebuie să se modifice echilibrul instituţional sau repartizarea competenţelor între Uniunea Europeană şi statele sale membre. În acelaşi timp, nu se poate deroga de la modalităţile de funcţionare ale unei instituţii dacă aceste modalităţi sunt expres prevăzute în Tratat.

Principiul colaborării loiale între instituţii

Nici Tratatele originare şi nici Tratatele de la Maastricht şi Amsterdam nu consacră explicit principiul colaborării loiale între instituţii, însă Curtea de Justiţie a Comunităţilor Europene a interpretat articolul 5 CEE în sensul că acesta creează o obligaţie de cooperare loială între statele membre şi instituţiile comunitare.

Astfel, articolul 5 CEE, preluat şi în Tratatele de la Maastricht şi Amsterdam, stipulează că: “Statele membre vor lua toate măsurile necesare pentru a asigura îndeplinirea obligaţiilor stabilite prin Tratat sau rezultate din acţiuni ale instituţiilor comunitare. Ele vor facilita îndeplinirea sarcinilor Comunităţii şi se vor abţine de la orice acţiune ce ar putea împiedica atingerea obiectivelor Tratatului”. Principiul cooperării loiale impune instituţiilor nu doar să-şi respecte reciproc competenţele, ci şi să pună la punct proceduri menite să asigure buna desfăşurare a procesului decizional.

Principii relative la raporturile între UE şi statele sale membre

Principiul cooperării

Acest principiu decurge din acelaşi articol 5 CEE care, din punctul de vedere al CJCE, reprezintă înainte de toate consacrarea solidarităţii ce uneşte Uniunea Europeană şi statele sale membre. 

Principiul cooperării între statele membre şi instituţiile UE cere şi ca primele să ofere Uniunii toate informaţiile necesare pentru atingerea obiectivelor stabilite prin Tratat. 

Principiul repartizării competenţelor 

Atribuirea competenţelor

Deoarece dinamismul integrării europene determină modificări permanente ce împiedică stabilirea unei “liste” definitive de competenţe, Uniunea Europeană nu cunoaşte sistemul clasic de atribuire a competenţelor folosit de către statele federale, unde se ştie clar care sunt atribuţiile instituţiilor federale şi care cele ale statelor ce compun federaţia. Se pune atunci întrebarea dacă Comunitatea dispune doar de competenţe explicit atribuite prin Tratat, sau poate să-şi extindă aria de acţiune şi la alte domenii ce nu i-au fost rezervate de la început. Jurisprudenţa Curţii de Justiţie a CE a consacrat “teoria puterilor implicite”, conform căreia Comunitatea dispune de competenţele necesare realizării obiectivelor rezultate din competenţele expres prevăzute în Tratat. Astfel, în domeniul relaţiilor externe, printr-o hotărâre din 1971 CJCE a apreciat: “Competenţa Comunităţii de a încheia acorduri internaţionale rezultă nu numai dintr-o atribuire explicită prin Tratat, ci poate decurge şi din alte dispoziţii ale Tratatului, ca şi din actele efectuate, în limita, dispoziţiilor din Tratat, de către instituţiile Comunităţii”.

În mod concret, Comunitatea Europeană putea astfel să-şi vadă recunoscute competenţele externe ori de câte ori adopta, pentru punerea în practică a unei politici comune, dispoziţii prin care sunt instaurate noi reguli comune pentru statele sale membre. 

De menţionat că articolul 235 CEE, preluat şi în Tratatele ulterioare, permite ajustarea competenţelor comunitare pentru a se realiza obiectivele menţionate explicit. Recunoaşterea unei puteri implicite este deci subordonată existenţei unei competenţe interne şi necesităţii participării Comunităţii la un acord internaţional, participare cerută la rândul său de posibilitatea realizării unui obiectiv stipulat prin Tratat. Recursul la articolul 235 CEE rămane însă subsidiar, deoarece este subordonat absenţei unor competenţe specifice menţionate direct în Tratat, cu alte cuvinte acest articol nu poate fi invocat dacă Tratatul atribuie Comunităţii puteri suficiente în domeniul respectiv. Transferul de competenţe, odată făcut, rămâne definitiv, iar neexercitarea acestora de către instituţiile UE nu duce la caducitate sau la restituirea lor către statele membre.

Câteva cuvinte despre natura competenţelor comunitare. 

Pe lângă faptul că tratatul nu conţine o listă a competenţelor Comunităţii, el nu oferă nici o teorie elaborată a acestor competenţe, ceea ce a făcut necesară intervenţia Curţii de Justiţie a CE, pe calea jurisprudenţei, pentru a desena conturul unei astfel de teorii.

În plan operaţional, trebuie făcută distincţie între competenţele exclusive şi competenţele concurente. În principiu, Uniunea Europeană dispune de competenţe concurente, competenţele exclusive constituind excepţia. Competenţa exclusivă implică faptul că Uniunea este singura care poate interveni, orice intervenţie a statelor membre fiind deci exclusă. Curtea de Justitie a CE, a reţinut că UE dispune de competenţe exclusive în două domenii: politica comercială comună (art. 113 CEE) şi conservarea resurselor biologice ale mării (art. 102 din Actul de aderare din 1972). În ceea ce priveşte competenţele concurente, acestea sunt exercitate în conformitate cu principiul preemţiunii comunitare: statele membre îşi păstreză competenţa atâta timp cât Comunitatea nu şi-a exercitat propria sa competenţă, însă în momentul în care Comunitatea stabileşte reglementări în domeniul respectiv statele membre pierd orice competenţă de a legifera la acelaşi nivel. Principiul preemţiunii comunitare este subordonat principiului subsidiarităţii.

Principiul subsidiarităţii

Conceptul de subsidiaritate îşi are originea în doctrina socială a bisericii care are în vedere organizarea relaţiilor între diferitele grupuri sociale şi afirmă principiul conform căruia colectivităţile mari nu trebuie să intervină la nivelul colectivităţilor mici decât în probleme ce pot fi mai bine soluţionate la eşalonul superior, cu alte cuvinte “centrul” nu intervine decât de o manieră subsidiară în raport cu colectivităţile de bază. Ideea este preluată într-un raport al Comisiei Europene din 26.06.1975, în care se spune: “Uniunea Europeană nu trebuie să conducă la realizarea unui super-stat centralizat. În consecinţă şi în conformitate cu principiul subsidiarităţii, nu vor fi atribuite Uniunii decât sarcinile pe care statele membre nu le vor putea îndeplini în mod eficace”.

Definiţia de mai sus reprezintă ceea ce se numeşte “subsidiaritatea iniţială”. După apariţia Tratatului de la Maastricht, principiul subsidiarităţii este menţionat în acest document (formula fiind preluată şi în Tratatul de la Amsterdam) în articolul 3B, în forma următoare: “Comunitatea acţionează în limita competenţelor şi a obiectivelor ce-i sunt conferite prin Tratat. În domeniile ce nu ţin de competenţa sa exclusivă, Comunitatea nu intervine - conform principiului subsidiarităţii - decât în măsura în care obiectivele acţiunii avute în vedere nu pot fi realizate de o manieră suficientă de către statele membre, ele fiind – datorită dimensiunilor şi efectelor la care dau naştere - îndeplinite mai bine printr-o acţiune la nivel comunitar”.

În discursul ţinut la Maastricht la 7.02.1992, cu ocazia semnării Tratatului de Uniune Europeană, Jacques Delors, preşedintele Comisiei Europene până la 31.12.1994 (a deţinut această funcţie timp de 12 ani) declara: “Subsidiaritatea nu este doar o limitare a intervenţiei unei autorităţi superioare faţă de o persoană sau de o colectivitate ce este în măsură să acţioneze ea însăşi, ci este şi o obligaţie pentru acea autoritate de a acţiona faţă de persoana sau colectivitatea în cauză astfel încât să-i ofere mijloacele care să ducă la îndeplinirea obiectivului respectiv”.

Pentru garantarea respectării principiului subsidiarităţii este însă nevoie de un control eficient, care poate fi de natură politică - prin menţinerea unanimităţii ca procedură normală a deciziei comunitare (nu este indicat, iar Tratatele de la Maastricht şi Amsterdam au renunţat la această alternativă), sau poate fi un control jurisdicţional, exercitat de către Curtea de Justiţie a Comunităţilor Europene, această ultimă variantă fiind şi cea care s-a impus.

Aceste principii sunt dublate în funcţionalitatea ansamblului instituţional comunitar de raporturile care se nasc între dreptul comunitar, pe de-o parte şi dreptul naţional pe de altă parte. 

Raportul dintre dreptul comunitar şi dreptul naţional 

Studiul dreptului comunitar relevă existenţa unei oarecare dificultăţi în a stabili în mod corect locul acestuia în raport cu alte sisteme de drept şi a-i delimita frontierele. Două dintre abordările posibile trebuie respinse de la început: dreptul comunitar nu poate fi conceput nici ca o colecţie de acorduri internaţionale, nici ca un apendice al sistemelor juridice naţionale. Din contră, prin apariţia Comunităţilor Europene, iar apoi a Uniunii Europene statele membre şi-au limitat suveranitatea legislativă şi au creat un sistem juridic aplicabil, atât lor, cât şi subiecţilor naţionali de drept (persoane fizice şi juridice).

Având în vedere toate acestea, se pune întrebarea care este raportul dintre dreptul comunitar şi dreptul naţional al statelor membre. Situaţia este cu atât mai complexă cu cât faptul că dreptul comunitar şi dreptul naţional plicabile aceloraşi persoane neagă orice demarcaţie rigidă între cele două sisteme. Pe de altă parte, dreptul comunitar poate deveni operaţional doar dacă este încorporat ca parte a sistemului juridic naţional, aşa cum stipulează Tratatele originare. Realitatea este că ordinea juridică comunitară şi cea naţională se întrepătrund şi sunt reciproc dependente.

Cooperarea între dreptul comunitar şi dreptul naţional 

Prima remarcă ce trebuie făcută aici este că relaţia care există între cele 15 sisteme naţionale de drept şi dreptul comunitar se caracterizează prin concertarea acţiunilor, asistenţa şi completarea reciprocă a eforturilor. Dreptul comunitar singur nu este suficient pentru atingerea obiectivelor Uniunii Europene, de aceea el are nevoie de asistenţa şi infrastructura juridică naţională a statelor membre.

Astfel, Tratatele CE, prevederile legale adoptate ulterior de către instituţiile comunitare pentru aplicarea acestor Tratate, Tratatul de la Maastricht şi Tratatul de la Amsterdam trebuie nu doar acceptate de către instituţiile naţionale (legislative, executive şi judiciare), ci şi transpuse în practică şi făcute operaţionale. Ordinea juridică comunitară nu trebuie să vină în contradicţie cu sistemele naţionale, ci să coopereze cu acestea pentru atingerea unor obiective comune. Legătura strânsă între dreptul comunitar şi dreptul naţional este clar reflectată în modul în care sunt transpuse directivele comunitare: acestea nu creează noi legi comunitare prin ele însele, ci cer statelor destinatare să adopte legislaţia naţională în conformitate cu conţinutul directivelor în cauză, reprezentând astfel principala metodă de armonizare legislativă. În acest fel, o directivă este dependentă în aplicabilitatea sa de norma naţională. Interdependenţa dintre dreptul comunitar şi cel naţional este ilustrată şi prin aceea că, pentru a umple golurile existente în sistemul juridic al Uniunii Europene, legiuitorul comunitar recurge adesea la prevederile dreptului naţional.

Un exemplu îl constituie introducerea în norma comunitară a posibilităţii de aplicare, de către instituţiile abilitate ale UE, a unor amenzi pe adresa unor persoane fizice sau juridice din statele membre pentru nerespectarea dreptului comunitar. Deşi procedura este guvernată de legea statului respectiv, baza legală a imputării şi posibilitatea de contestare a valabilităţii deciziei de sancţionare sunt guvernate de norma comunitară.

Conflictul dintre dreptul comunitar şi dreptul naţional 

În ciuda celor prezentate mai sus, relaţia dintre dreptul comunitar şi dreptul naţional poate fi caracterizată ocazional şi de o anumită “ostilitate”. Avem de-a face cu ceea ce numim “conflictul dintre norma comunitară şi cea naţională”. Astfel de situaţii apar întotdeauna când norma comunitară conferă drepturi şi/sau impune obligaţii directe pentru cetăţenii Uniunii, intrând în acelaşi timp, prin conţinutul său, în conflict cu o normă de drept naţional. În spatele rezolvării acestei probleme aparent simplă se ascund două întrebări fundamentale pentru construcţia UE, de răspunsurile cărora depinde existenţa ordinii de drept comunitare. Este vorba de aplicabilitatea directă a dreptului comunitar (efectul direct) şi de prioritatea normei comunitare în conflictul cu norma naţională (la primaute).

O explicare în detaliu a acestor concepte se impune de aceea cu necesitate.

Efectul direct

Efectul direct înseamnă că dreptul comunitar conferă drepturi şi impune obligaţii în mod direct nu doar instituţiilor comunitare şi statelor membre ale UE ci şi resortisantilor acestora, cetăţeni ai Uniunii Europene. Întrebarea ce se pune este care dintre normele comunitare au acest efect. Atât Tratatul CE cât şi Tratatul de Uniune Europeană fac referire la acest efect doar în ceea ce priveşte legislaţia secundară (de exemplu, art. 189(2) CEE stipulează că o reglementare este direct aplicabilă în toate statele membre). Una dintre realizările Curţii de Justiţie a CE este că a impus aplicabilitatea directă a normelor comunitare în ciuda rezistenţei manifestată iniţial de unele state membre, garantând astfel existenţa ordinii de drept comunitare.

Indiferent de legislaţia naţională, dreptul comunitar stabileşte pentru indivizi (persoane fizice sau juridice) nu doar obligaţii, ci le conferă şi drepturi. Aceste drepturi există nu doar acolo unde ele sunt expres prevăzute în Tratat, ci şi atunci când Tratatul impune obligaţii clar definite pentru persoanele fizice sau juridice, pentru statele membre şi instituţiile UE. Cu alte cuvinte, însăşi existenţa unei obligaţii impune naşterea unui drept corelativ corespunzător, principiu ce se regăseşte de o manieră bine definită şi în dreptul românesc.

Prioritatea normei de drept comunitar

Efectul direct al dreptului comunitar conduce la apariţia unei alte probleme, la fel de importantă: ce se întâmplă dacă o normă comunitară, ce dă naştere în mod direct unor drepturi, intră în confict cu o normă din dreptul naţional ?

Un astfel de conflict de legi poate fi soluţionat doar dacă se acordă prioritate uneia dintre ele. Legislaţia comunitară nu conţine o reglementare expresă a acestei probleme şi nici unul dintre Tratatele originare nu face referire dacă norma comunitară este superioară sau inferioară normei din dreptul naţional. Cu toate acestea, unica soluţie de rezolvare a conflictului de legi este de a da prioritate normei de drept comunitar şi a-i permite să anuleze efectul reglementărilor naţionale ce diverg de la regula comunitară, permiţând acesteia din urmă să ia locul normei de drept intern în sistemul juridic naţional. Soluţia s-a impus deoarece o subordonare a ordinii de drept comunitare în faţa dreptului naţional ar goli dreptul comunitar de orice valoare intrinsecă. Evident că în acest ultim caz nu s-ar mai pune problema unei aplicări egale şi uniforme a dreptului comunitar în toate statele membre, iar atingerea obiectivelor stabilite prin Tratat ar deveni imposibil de realizat.

A revenit, o dată în plus, Curţii de Justiţie sarcina de a se pronunţa pentru eliminarea acestor posibile consecinţe negative, în ciuda opoziţiei unor state membre, consacrând astfel principiul priorităţii normei de drept comunitar ca element esenţial al ordinii de drept comunitare. Acesta constituie, împreună cu efectul direct, un element fundamental al construcţiei juridice ce reglementează activităţile la nivelul Uniunii Europene. .

Curtea de Justiţie a CE a făcut două observaţii importante cu privire la raportul dintre dreptul naţional şi cel comunitar :

· Mai întâi, statele membre au transferat definitiv o parte din drepturile lor suverane către o Comunitate creată prin propria lor voinţa. Ele nu pot, prin urmare, să inverseze acest proces, luându-şi înapoi drepturile cedate, prin intermediul unor măsuri unilaterale subsecvente şi care nu sunt compatibile cu dreptul comunitar.

· În al doilea rând, există un principiu stipulat în Tratatul CEE, preluat ulterior în Tratatele de la Maastricht şi Amsterdam, care spune că nici un stat membru nu poate pune în discuţie statutul de sistem unitar şi general aplicabil al dreptului comunitar pe întreg teritoriul Uniunii Europene.

Concluzia ce se desprinde din cele două observaţii este că dreptul comunitar, creat în conformitate cu competenţele pe care instituţiile UE le-au primit prin Tratatele de constituire, are prioritate în conflictul cu legea naţională a unui stat membru. Mai mult chiar, norma comunitară nu este doar mai puternică decât una naţională adoptată anterior, ci are un efect limitator şi asupra legilor ce vor fi adoptate ulterior de către statele membre. 

Ordinea de drept este adevăratul fundament al Uniunii Europene, oferindu-i un sistem comun şi uniform de legi cu care operează. Numai în acest fel UE îşi poate crea un set de instrumente adecvate atingerii obiectivelor Tratatului Uniunii Europene, tot aşa cum Comunitatea Europeană şi le-a creat pentru implementarea celor trei Tratate originare. Datorită acestui sistem juridic a fost posibilă deschiderea frontierelor interne ale Comunităţii, libera circulaţie a persoanelor, bunurilor, serviciilor şi capitalurilor şi crearea unei pieţe interne unice pentru 370 milioane de persoane. Dar ordinea de drept comunitară mai are şi rolul de a asigura menţinerea păcii şi a climatului de înţelegere şi cooperare între ţările membre, înlocuind forţa, ca mijloc de soluţionare a conflictelor, cu domnia legii şi obligând persoanele fizice şi juridice dar şi statele membre să se supună legii comunitare, în domeniile ce ţin de competenţa Uniunii Europene.

4. Cum este prefigurat, de către tratatele şi documentele programatice adoptate până la această oră, viitorul Uniunii Europene?
 
I. Preambul

Viitorul Uniunii Europene depinde, în esenţă, de rezolvarea unei ecuaţii cu trei necunoscute. Respectivele necunoscute se concretizează în: 

a. capacitatea Uniunii Europene în privinţa reorganizării ei, în ipoteza identificării cu continentul

b. disponibilităţile obiective şi subiective ale statelor central-răsăritene în privinţa dorinţei şi a pregătirii lor în vederea primirii în Comunitate

c. dinamica relaţiilor internaţionale.

Necesitatea remodelării Uniunii Europene în perspectiva identificării sale cu continentul derivă din faptul că în momentul constituirii ei, datorită războiului rece şi a secţionării Europei prin cortina de fier, ea cuprindea un număr restrâns de state occidentale. Numărul acestora a sporit treptat pe măsura evoluţiei procesului integraţionist.

Această remodelare, în condiţiile extinderii procesului integraţionist, la nivel continental nu se vădeşte a fi simplă şi uşor de realizat, deoarece, în pofida exigenţelor puse în faţa statelor care solicită intrarea în Uniune, noua dimensiune geografică şi accentuarea diversităţii viitoarei Comunităţi constituie sursa generatoare de probleme de o complexitate deosebită, neîntâlnite încă în integrarea europeană.

Referirea la noua fizionomie a Comunităţii Europene are în vedere înainte de toate realizarea identităţii dintre Continent şi Comunitate. În cazul intrării în Comunitate a Federaţiei Ruse, stat euro-asiatic, s-ar pune problema chiar a transformării Uniunii Europene într-o comunitate euro-asiatice, ceea ce ar reclama modificarea dispoziţiilor tratatelor constituţionale, care au definit Comunitatea doar la nivel european.

Noile dimensiuni geografice conduc, fără îndoială, şi la accentuarea diversităţii din perspectiva stadiului atins în sfera civilizaţiei , a culturii şi, nu în ultimul rând, a nivelului de trai şi al vieţii economice, inclusiv a modalităţii de asimilare şi folosire a valorilor democratice în organizarea şi conducerea politică.

Relevarea doar a acestor aspecte generale este suficintă spre a atrage atenţia asupra schimbării coordonatelor viitoarei Comunităţi Europene şi a problemelor cu care ea se va confrunta. Deoarece dobândirea în prezent a calităţii de membru al Comunităţii presupune pe de o parte un stadiu avansat de dezvoltare economică care să faciliteze integrarea, iar pe de altă parte, capacitatea de implementare a stadiului actual de integrare atins de statele membre ale Comunităţii, viitorul procesului integraţionist nu se prefigurează a fi facil.

Toate acestea reclamă imperios necesitatea reorganizării structurilor prin care se înfăptuieşte până în prezent conducerea comunitară. 

Nici din perspectiva disponibilităţilor obiective şi subiective ale statelor din centrul şi estul Europei intrarea lor în Comunitate nu se întrezăreşte a fi simplă. 

Complexitatea procesului aderării lor derivă din dificultăţile şi contradicţiile tranziţiei de la regimul politic totalitar la democraţia pluralistă şi la economia de piaţă. Aceste greutăţi nu se regăsesc într-o manieră uniformă, ci diferă de la un stat la altul, în raport cu specificul şi particularităţile fiecăruia. Dacă ne referim la disponibilităţile pe care le au statele în cauză în privinţa tranziţiei lor la viaţa democrată, există diferenţe evidente în privinţa moştenirii lor referitoare la valorile democraţiei. Lipsa acestui trecut democrat se resimte în procesul tranziţiei lor. 

Dacă în pofida acestor realităţi, construcţia democratică a statelor foste comuniste este în curs de închegare în ritmuri şi forme diferite, problema cristalizării economiei de piaţă şi a societăţii civile se vădeşte a fi de o complexitate care, nici în cele mai optimiste evaluări, n-a putut fi anticipată la justa ei dimensiune.

Datorită poverii trecutului, tranziţia statelor foste comuniste va fi de lungă durată, cu meandre şi contradicţii previzibile şi imprevizibile, care vor amenda capacitatea pregătirii lor în vederea intrării în Comunitate. Alături de lipsa de capital, care influenţează negativ privatizarea, dificultăţile existente în procesul schimbării mentalităţii şi în armonizarea treptată a acestor state cu dreptul comunitar, reprezintă câteva din obstacolele care trebuie depăşite în vederea integrării lor.

Realizarea unei asemenea construcţii politico-juridice şi economice de talia Comunităţii Europene, fără precedent în istorie nu se poate sustrage influenţei dinamicii relaţiilor internaţionale.

În contextul reaşezării relaţiilor internaţionale, Comunitatea Europeană, în calitatea ei de centru de putere politico-economică şi militară, are un rol semnificativ. Acest rol în condiţiile extinderii procesului integraţionist la nivel continental va spori.

În remodelarea relaţiilor internaţionale - cu evidente repercusiuni asupra Europei - un rol deosebit îl are Federaţia Rusă, respectiv Comunitatea Statelor Independente.

Preocuparea Occidentului pentru evitarea creării unui vid de putere în fostul spaţiu sovietic, deşi urmăreşte un obiectiv comun, obiectivat în asigurarea unui echilibru de forţe şi în contracararea valorificării respectivului spaţiu de către unele state asiatice, are motivaţii diferite. Astfel, în timp ce SUA urmăreşte menţinerea unui echilibru de forţe care să fie în măsură să-i faciliteze poziţia sa de unică superputere mondială, Uniunea Europeană este preocupată să valorifice relaţiile respective în direcţia consolidării ei.

Desigur, intrarea Federaţiei Ruse în Uniune ar avea un impact asupra acesteia, ale cărei consecinţe sunt greu de prevăzut. Acest impact va depinde de statutul pe care îl va ocupa Rusia în Comunitatea Europeană şi de relaţiile sale cu statele mari ale Comunităţii, în special cu Germania. 

Dacă nu se va realiza aderarea ei la Comunitate, Rusia, prin relaţiile sale cu celelalte centre de putere ale lumii, ar putea influenţa atât relaţiile internaţionale, cât şi procesul integraţionist european. De aceea, evoluţia şi fizionomia viitoare a Comunităţii Europene va depinde într-o serie de privinţe de necunoscuta rusească. Rusia va fi tentată să facă resimţită influenţa puterii sale. Mai întâi, asupra fostelor republici unionale, CSI fiind un indiciu în acest sens, şi apoi asupra fostelor state socialiste din Europa. Şi cum este imposibil asupra tuturora, cel puţin asupra unora din imediata ei apropiere, sub forma unei replici a Uniunii Europene, respectiv a unei Pieţe Comune Estice, în variantă rusească.

În această ipoteză, ţările vizate riscă să-şi piardă şansa istorică de a se ralia lumii civilizate şi să se scuture astfel de subdezvoltare, care le-a amendat existenţa timp de secole.

De aceea, reiterând cerinţa abordării Comunităţii Europene în diacronie şi în relaţiile ei fireşti cu viaţa internaţională, tendinţa continuă de modernizare a instituţiilor şi a normelor dreptului comunitar în raport cu cerinţele fiecărui moment al evoluţiei Comunităţii, reprezintă o condiţie sine qua non a existenţei şi a viitorului acesteia. Noua fizionomie instituţională a UE s-a pregătit prin amendarea Tratatului de la Maastricht.

II. Documentele Uniunii Europene descriu viitorul Uniunii

Viitorul Uniunii Europene a fost prefigurat în Tratatele de la Maastricht şi Amsterdam, iar de curând, în cadrul discuţiilor Reuniunii de la Helsinki din 10-11 decembrie 1999. 

Principalele puncte ale Tratatelor de la Maastricht şi Amsterdam privind Uniunea Europeană oferă imaginea unei Europe a securităţii, stabilităţii economice şi a cetăţeanului.

UE: Este fondată pe structura “Comunităţii Europene”, completată cu politici comune în domenii noi, mai ales al diplomaţiei, juridic şi poliţiei.

Comunitatea Europeană: Este moştenitoarea directă a Pieţei Comune din 1957. Ea va cunoaşte o nouă fază simbolică prin instaurarea “pieţei unice”, făcând să dispară frontierele dintre cele 12 state membre.

Moneda unică: A fost introdusă (1 ianuarie 1999) în statele care au realizat “convergenţa” performanţelor lor economice. Marea Britanie şi Danemarca nu au participat la acest angajament.

Coeziunea economică: Pentru reducerea decalajelor în dezvoltarea regiunilor, CE va înfiinţa un fond de coeziune, destinat în esenţă protecţiei mediului, infrastructurilor.

Parlamentul European (PE): O procedură de codecizie este stabilită între Consiliul de Miniştri şi Parlament, dar se va atribui un drept de veto PE în câteva domenii (piaţă internă, cultură, justiţie).

Politica externă şi de securitate comună: Consiliul de Miniştri va trebui să decidă în unanimitate bazele orientărilor Consiliului European, care vor fi problemele ce vor face obiectul unei acţiuni comune şi să le definească pe cele care vor putea fi decise cu majoritate de voturi. Deciziile care au implicaţii în domeniul apărării vor fi realizate de Uniunea Europei Occidentale (UEO).

Justiţie şi afaceri interne: Aceste domenii rămân supuse unor reguli simple de cooperare între guverne, care vor cuprinde dreptul de azil, lupta împotriva toxicomaniei şi a fraudei la dimensiuni internaţionale.

Cetăţenie europeană: Tratatul instituie o “cetaţenie” a UE, de care va beneficia “orice persoană având naţionalitatea unui stat membru”.

Competenţe noi: UE dobândeşte competenţe noi, de pildă în domeniul vizelor pentru străini, al creării de reţele de comunicaţii transeuropene. Cooperarea în dezvoltare, care era de domeniul naţional, a devenit comunitară. 

Maastricht II

La 2 iunie 1995 a fost construit "Grupul de reflecţie", pentru pregătirea revizuirii Tratatului de la Maastricht. Grupul a fost alcătuit din 18 membri anume, reprezentanţi ai şefilor diplomaţiilor celor 15 ţări membre, un comisar european şi doi eurodeputaţi.

Grupul a pregătit Conferinţa interguvernamentală privind reforma Uniunii Europene (CIG). La 29 martie 1996 are loc, la Torino, reuniunea şefilor de stat şi de guvern ai UE consacrată lansării CIG în privinţa revizuirii instituţiilor europene, având ca obiectiv o reformă a acestora până la sfârşitul anului 1997 în vederea extinderii UE spre Europa Centrală şi de Est şi Cipru (circa 12 noi membri).

CIG, care s-a încheiat la sfârşitul lunii iunie 1997, a fost prevăzută prin Tratatul de la Maastricht şi reconfirmată prin deciziile Consiliului European de la Essen, Cannes şi Madrid. Principalele probleme puse în dezbatere:

· funcţionarea instituţiilor UE la începutul secolului XXI, când se prevede integrarea a 12 noi membri;

· liniile politicii externe;

· apărarea comună; 

· cooperarea în materie de poliţie şi judiciar.

Tratatul de la Amsterdam (Maastricht II)

A fost adoptat la reuniunea la nivel înalt din 16-17 iunie 1997. El va înlocui vechiul Tratat de la Maastricht. După 15 luni de negocieri în cadrul CIG, participanţii la reuniune nu au reuşit să se înţeleagă asupra reformei instituţiilor europene. S-au exprimat păreri divergente privind repartizarea voturilor în cadrul Consiliului de Miniştri, numărul comisarilor Comisiei Europene, sistemul de vot etc.

Prin Tratatul de la Amsterdam se dorea crearea unei Europe mai aproape de cetăţenii săi, mai prezente pe arena internaţională şi întotdeauna capabilă să funcţioneze cu eficienţă având 20 de state membre sau mai multe.

Principalele puncte ale tratatului:

· Libertate, securitate şi justiţie: În perspectiva viitoarelor extinderi, un nou articol prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statului de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului de la Schengen privind libera circulaţie a persoanelor între cele şapte ţări care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

· Locuri de muncă: Un nou capitol stabileşte o mai bună coordonare între politicile naţionale de combatere a şomajului, crearea de noi locuri de muncă.

· Social: Protocolul social, la care au subscris statele membre ale UE în 1992 – cu excepţia Londrei – a fost inclus în noul tratat, de această dată cu participarea deplină a Marii Britanii, încă de la intrarea sa în vigoare.

· Politica externă şi de securitate comună: şefii de stat şi de guvern ai UE elaborează în unanimitate principalele strategii comune, pe baza rapoartelor întocmite de un centru de analiză a situaţiei internaţionale. Punerea în practică a acestor startegii va fi decisă, de către statele membre, prin vot cu majoritate calificată, existând totuşi, posibilitatea ca o ţară sau alta să împiedice astfel de acţiuni invocând interese naţionale vitale.

Europa va fi reprezentată pe arena internaţională de secretarul general al Consiliului de Miniştri al UE. Ea va putea apela la Uniunea Europei Occidentale (UEO) pentru buna desfăşurare a operaţiunilor de menţinere a păcii sau a misiunilor umanitare.

Integrarea UEO în UE nu este prevăzută în mod automat. Ea s-ar putea realiza eventual dacă liderii “celor 15” hotărăsc acest lucru în unanimitate.

· Flexibilitate: Pentru a permite ţărilor mai pronunţat “integraţioniste” să avanseze, fără a le mai aştepta pe cele care ezită, tratatul lansează conceptul de flexibilitate, restrângând în mod considerabil spaţiul de aplicare al acestei formule.

· Instituţii: La data primei extinderi a UE, fiecare stat membru nu va mai dispune decât de un comisar european, cu condiţia ca până atunci sistemul de împărţire a voturilor în cadrul Consiliului de Miniştri să fie modificat, iar celor cinci ţări membre ale UE (Franţa, Germania, Marea Britanie, Spania, Italia) să li se ofere unele compensaţii, în schimbul renunţării la cel de-al doilea comisar.

Dacă numărul ţărilor membre ale UE va fi mai mare de 20, se va convoca o nouă Conferinţă interguvernamentală pentru o nouă revizuire a instituţiilor europene.

 Ce-a de-a cincea lărgire a Uniunii Europene, ce se va realiza prin aderarea ţărilor din Europa Centrală şi de Est, este de acum o certitudine. Consiliul European de la Luxemburg din decembrie 1997 a stabilit că extinderea UE este un proces global, inclusiv şi evolutiv ce se va desfăşura în etape, în funcţie de gradul de pregătire al fiecărui candidat. Procesul este unic pentru cele 11 ţări candidate (România, Bulgaria, Republica Cehă, Cipru, Estonia, Letonia, Lituania, Polonia, Ungaria, Slovacia şi Slovenia), fiind structurat pe două componente principale:

· strategia UE de pregătire a ţărilor candidate pentru aderare, care include parteneriatele de aderare şi asistenţa de pre-aderare (PHARE, ISPA, SAPARD, SPP, Catch-up Facility, LSIF etc.)

· acordurile europene de asociere, acte juridice bilaterale încheiate între UE şi fiecare stat candidat în parte.

Conceput sub forma unor etape pe care statele central şi est-europene trebuie să le parcurgă în îndeplinirea celor trei criterii stabilite de Consiliul European de la Copenhaga, din iunie 1993 (instituţii stabile care să garanteze democraţia, statul de drept, drepturile omului şi respectarea minorităţilor; o economie de piaţă capabilă să facă faţă presiunii concurenţiale şi forţelor de piaţă din interiorul UE; capacitatea de a-şi asuma obligaţiile din statutul de membru al Uniunii şi subscrierea la obiectivele politice, economice şi monetare, adoptarea şi implementarea acquis-ului comunitar) la care se adaugă un al patrulea criteriu introdus de Consiliul European de la Madrid, din decembrie 1995 (capacitatea administraţiei ţărilor candidate de a gestiona calitatea de membru al UE), acest proces depăşeşte prin dimensiune şi complexitate pe oricare din extinderile precedente ale Uniunii Europene. Aceasta face ca, pe lângă condiţiile menţionate, în stabilirea momentului aderării propriu-zise să se ia în calcul şi capacitatea UE de a primi noi membri fără a-şi vedea compromise obiectivele stabilite prin Tratatul de la Amsterdam, capacitate care se reflectă în mod esenţial în eficienţa instituţiilor şi a politicilor comunitare de a gestiona procesul decizional şi repartizarea fondurilor comune într-o viitoare Uniune cu 27 de membri.

Concluziile reuniunii Consiliului European de la Helsinki desfăşurată în 10 şi 11 decembrie 1999, referitoare la viitorul procesului de lărgire a Uniunii Europene descriu următoarele: 

· Consiliul European confirmă importanţa procesului de lărgire a Uniunii lansat în decembrie 1997 la Luxemburg pentru stabilitatea şi prosperitatea continentului. Trebuie susţinut un proces de aderare credibil şi eficient.

· Cele 13 state candiadate participă la procesul de aderare de pe poziţii egale, iar pentru România şi Bulgaria nu se vor pune condiţii suplimentare anterior începerii negocierilor, preconizată pentru februarie 2000, ceea ce reprezintă o devansare cu o lună a datei iniţiale de demarare a tratativelor. Statele candidate trebuie să-şi însuşească valorile şi obiectivele Uniunii Europene aşa cum sunt ele precizate în Tratatele Uniunii.

· Statele trebuie încurajate să-şi continue eforturile pentru a îndeplini criteriile de aderare. Un nou raport privind progresele statelor în discuţie vor fi prezentate înainte de întrunirea Consiliului European din decembrie 2000.

· Ţinând seama de contribuţia pozitivă la securitatea şi stabilitatea continentului şi în lumina recentelor rapoarte ale Comisiei, Consiliul European a decis să înceapă negocierile de aderare şi cu România, Slovacia, Letonia, Lituania, Bulgaria şi Malta.

· În cadrul negocierilor, fiecare stat candidat va fi judecat după propriile sale performanţe, şi vor fi admise pe măsură ce vor îndeplini criteriile impuse de UE.

· Turcia are statut de stat candidat şi va beneficia de suportul Uniunii pentru stimularea reformelor. Aceasta include dialogul politic care stimulează îndeplinirea criteriilor politice pentru aderare şi are în vedere şi îmbunătăţirea situaţiei din domeniul drepturilor omului. Turcia trebuie să accepte arbitrajul Curţii internaţionale de justiţie de la Haga ţn legătură cu disputele sale teritoriale cu Grecia. Turciei îi este acordată oportunitatea să participe la programele comunitare sau ale agenţiilor, precum şi să participe la întâlnirile dintre statele candidate şi Uniune în contextul procesului de aderare. 

Aceasta este ultima din deciziile de extindere a Uniunii spre frontierele cu Rusia, făcând posibilă realizarea, până în 2025, a unui bloc cu până la 28 de eventuale state membre şi o populaţie de peste 500 de milioane.

UE a decis la aceeaşi reuniune de la Helsinki să creeze o Forţă de reacţie rapidă, cu un efectiv de 50.000 de persoane, având drept obiectiv să intervină în Europa începând cu 2003. Această forţă va trebui să fie operaţională timp de cel puţin un an pentru a putea asigura misiuni de ordin umanitar, de menţinere şi de restabilire a păcii pe teritoriul Europei. Pentru aceasta este necesar angajamentul ţărilor participante de a-şi moderniza structura forţelor şi de a pune capăt reducerilor de cheltuieli militare.

Se aşteaptă ca primele ţări să fie admise în UE cel mai devreme în 2003-2004, după implementarea unor reforme interne în cadrul Uniunii, indispensabile dacă nu se doreşte paralizarea activităţii în momentul lărgirii la 25-27 de membri.

Se estimează că România va deveni membru cu drepturi depline în 7-10 ani.

Viitorul Uniunii Europene în lumina Tratelor şi documentelor UE este unul al securităţii, stabilităţii şi prosperităţii. 

Planul franco-britanic de creare a unei forţe cu desfăşurare rapidă, deschide posibilitatea pentru Europa de a se baza în mai mică măsură pe America în viitoarele conflicte gen Kosovo.

Aderarea a 12 noi state la Uniune extinde către est prosperitatea şi stabilitatea, micşorând astfel posibilitatea apariţiei unor noi focare de criză.

Proiectul uniunii monetare, care a consumat o mare parte din deceniul în curs, este aproape încheiat. Există o Bancă Centrală Europeană care stabileşte ratele dobânzii pentru 11 ţări ce au renunţat la monedele naţionale în favoarea euro.

Angajamentul Uniunii s-a completat cu decizia de a lansa, în luna februarie a negocierilor între cei 15 cu privire la reforma internă a instituţiilor lor şi la desăvârşirea acestei adaptări, indispensabilă pentru a-i putea primi pe noii membri, până la 1 ianuarie 2003. Este evident că deciziile nu vor putea fi luate la fel ca în 15, deoarece dacă se menţine dreptul de veto vor putea fi blocate multe proiecte, aşa cum s-a întâmplat la Helsinki cu pachetul de măsuri privind armonizarea fiscală, blocat de opoziţia Marii Britanii.

 

5. Care sunt obligaţiile pe care trebuie să şi le asume un stat şi implicit populaţia acelui stat o dată cu acceptarea sa în cadrul Uniunii Europene?
  

În pragul noului secol şi mileniu omenirea se află în plină tranziţie. Pe plan mondial are loc tranziţia de la bi la multipolarism şi tranziţia de la totalitarismul comunist la democraţia pluralistă şi economia de piaţă, iar pe plan european se înfăptuieşte tranziţia de la nivelul actual atins în procesul de integrare european la cel continental.

Punctul de plecare al demersului ştiinţific de analiză a fenomenului comunitar contemporan – aşa cum reiese şi din literatura internaţională de specialitate – trebuie căutat în realităţile complexe ale lumii postbelice, realităţi materializate în fenomene politice, juridice, economice, sociale, militare, naţionale şi internaţionale. 

Conceptul modern de ”Europă Unită” se impune a fi abordat prin prisma evoluţiei războiului rece, a relaţiilor complexe dintre Statele Unite ale Americii şi Vestul European, cât şi din perspectiva calităţii sale de produs istoric superior tuturor celorlalte modele anterioare de integrare.

Secretul succesului soluţiei comunitare actuale a constat în faptul că Integrarea Europeană nu este rezultatul războiului şi al unei politici de dominare, ci este expresia unei atitudini benevole a statelor membre de a renunţa la unele atribute ale suveranităţii lor naţionale în favoarea organismelor supranaţionale. Dificultăţile procesului integraţionist au constat, în esenţă, în efortul de depăşire a concepţiilor clasice despre suveranitate şi independenţă naţională şi în armonizarea intereselor statelor implicate.

Formarea conştiinţei comunitare în Centrul şi Estul continentului este un imperativ şi o condiţie a realizării unei Europe Unite, deoarece aceasta din urmă nu este doar o construcţie economică, ci presupune şi un substanţial aport politico-juridic. 

Edificiul Europei integrate, departe de a fi expresia unei structuri spontane, conjuncturale, s-a născut din nevoi şi cerinţe profunde şi de natură complexă. Având ca punct de plecare eforturile proprii şi planul Marshall, în noile condiţii istorice şi de progres tehnic, singura soluţie de refacere şi de realizare a unei economii prospere era strânsa colaborare economică şi, pe temeiul acesteia, integrarea. Astfel, Occidentul European a fost nevoit să-şi caute formula proprie de dezvoltare, şi anume, a ales modelul organizării supranaţionale. Această opţiune s-a datorat cerinţei de a asigura populaţiei un nivel de trai corespunzător epocii, de a obţine eliberarea de dependenţa faţă de ajutorul nord american şi de a putea contracara pericolul comunist. Pe axa creată de relaţia franco-germană, iniţiată de generalul Gaulle şi de cancelarul Adenauer, s-au grupat treptat statele democratice occidentale, inclusiv Marea Britanie, care, după pierderea imperiului său, era interesată în apropierea de Europa.

Formată iniţial pentru a satisface nişte nevoi economice, în contextul asigurării securităţii în zonă, Comunitatea a evoluat ulterior spre integrare şi în plan juridic, politic, cultural şi spiritual.

Valabilitatea modelului comunitar, relevată de succesele obţinute, a deschis perspectiva extinderii lui atât în profunzime, incluzând din ce în ce mai multe sfere ale vieţii sociale, cât şi în privinţa ariei geografice care tinde să se identifice cu continentul. 

Şi pe planul gândirii politico-juridice, după cum afirma Aurelio Peccei, încep să se producă mutaţii corespunzătoare: “Invazia neîncetată a tehnologiei este pe cale să străpungă zidurile suveranităţii, care au părut etanşe până în prezent. Ideea că mitul suveranităţii ne conduce într-o direcţie greşită îşi croieşte încet, încet drum în spiritul opiniei publice; concepţia că trebuie explorate şi alte forme - transnaţionale - de organizare şi moduri de coexistenţă prinde contur”. 

Pe lângă obiectivele de natură economică, membrii fondatori ai CEE au vizat şi realizarea unor deziderate de factură politică, precum stabilitatea şi securitatea statelor membre şi creşterea încrederii reciproce în detrimentul confruntărilor militare. Pe temeiul înfăptuirii prosperităţii economice şi al asigurării unui nivel de trai material şi spiritual ridicat s-a urmărit consolidarea valorilor democratice.

Formarea Uniunii Europene a însemnat o revoluţionare în gândirea şi în practica conducerii statelor şi a opiniei publice. A însemnat, de asemenea, depăşirea obstacolelor generate de diferenţele de limbă, cultură, tradiţie, sisteme juridice şi economice, de elementele conştiinţei naţionale.

Din perspectivă politică, Tratatul de la Maastricht schiţează obiectivele integraţioniste pe care urmează să le atingă Comunitatea în viitor, deschizând o nouă etapă în procesul colaborării mai strânse între popoarele Europei comunitare. În această nouă etapă deciziile referitoare la destinul Comunităţii Europene urmează a fi luate într-o măsură tot mai mare de către cetăţeni. 

Relevante în noul cadru al integrării sunt aspectele privind cetăţenia comunitară şi apărarea drepturilor cetăţeneşti, precum şi instituirea monedei unice.

Dimensiunea socială a Uniunii Europene ilustrează preocuparea pentru asigurarea coeziunii societăţii comunitare, pentru evitarea distorsiunilor acesteia, provocate de eventualele conflicte sociale şi interetnice. Tot în această direcţie se înscrie şi principiul subsidiarităţii consacrat de Tratatul de la Maastricht. Potrivit acestui principiu, în domeniile în care competenţa nu-i revine, Comunitatea Europeană va acţiona numai dacă şi numai în limitele în care obiectivele activităţii desfăşurare nu pot fi atinse într-o măsură satisfăcătoare prin acţiunea statului membru respectiv, şi pot, ca atare, să fie îndeplinite mai bine prin intevenţia sa. Se conservă astfel valorile iniţiativei locale, găsindu-se raportul adecvat între Comunitate şi statele membre, apt să să asigure un randament social ridicat al activităţii de conducere.

La baza activităţii desfăşurate de Comunitatea Europeană în domeniul sprijinirii dezvoltării regionale stau trei principii fundamentale, şi anume principiul participării, potrivit căruia fiecare cetăţean îşi aduce contribuţia în mod activ atât la nivel naţional şi comunitar; principiul subsidiarităţii; precum şi principiul utilizării fondurilor băneşti comunitare pe lângă şi nu în locul fondurilor naţionale de dezvoltare.

România, precum şi cetăţenii ei, vor trebui să răspundă tuturor acestor noi provocări, aducându-şi astfel contribuţia la dezvoltarea edificiului comunitar.

Interesele României 

La sfârşitul anului 1992 şi începutul anului 1993 între statele foste comuniste din Europa Centrală şi de Est părea să fi fost trasă o frontieră: Polonia, Ungaria, Republică Ceha şi Slovacia (cei patru de la Vişegrad) pe de o parte, România şi Bulgaria pe de altă parte; o regiune cu două viteze, pentru care structurile europene - printre care Uniunea Europeană - pregăteau strategii cu două viteze privind ajutorul şi, corespunzător, integrarea. Motivele pentru care s-a ajuns la această situaţie erau diverse. Ele aveau în vedere performanţele atinse de evoluţia democratică a acestor ţări. Având în vedere resursele limitate pe care statele bogate sunt dispuse să le pună la dispoziţia regimurilor în tranziţie din Europa Centrală şi de Est şi capacitatea structurilor comunitare de a crea noi raporturi între statele din această regiune, politica celor două viteze genera perdanţi şi câştigători. România era printre perdanţii acestei segmentări. Entuziasmului iniţial cu care a fost întâmpinată revoluţia din România i-a luat locul o reticenţă manifestă. 

Pactul de Stabilitate în Europa a pus statele din această regiune a lumii din nou pe aceeaşi linie de plecare. Dacă vor ajunge sau nu în plutonul fruntaş de aderare la Uniunea Europeană depinde aproape exclusiv de voinţa lor de a rezolva chestiunile ridicate de către Pact: minorităţile şi frontierele. În acest sens, România se bucură de o conjunctură excepţională: părându-se a se face abstracţie de complexitatea istoriei recente, ei i se oferă din nou ocazia să concureze, în condiţii egale, la integrarea europeană. Acestui avantaj direct i se adaugă unul indirect dar nu mai puţin important - şansa de a rezolva o chestiune fundamentală pentru natura societăţii româneşti, cum este situaţia minorităţilor, precum şi asigurarea stabilităţii frontierelor sale sub egida Uniunii Europene.

Pactul de stabilitate în Europa 

În prima parte a anului 1993 a fost elaborat proiectul unui pact de stabilitate în Europa, centrat pe statutul minorităţilor şi pe situaţia frontierelor. Propunerea a venit din partea Franţei şi a fost preluată de Consiliul European de la Copenhaga, din 21-22 iunie 1993, devenind o initiaţivă a Uniunii Europene în ceea ce priveşte “respectarea frontierelor şi a drepturilor minorităţilor”. La Consiliul European de la Bruxelles, din 10-11 decembrie 1993, s-a convenit că proiectul Pactului de stabilitate “urmăreşte un obiectiv de diplomaţie preventivă şi nu se referă, deci, la ţările în conflict”, urmând să contribuie “la stabilitate, prevenind tensiunile şi conflictele potenţiale din Europa, determinând relaţii de bună vecinătate şi stimulând ţările să-şi consolideze frontierele şi să-şi regleze problemele minorităţilor naţionale”. Uniunea Europeană urma să sprijine, sub diferite forme, desfăşurarea acestui proces. Totodată, Consiliul a planificat realizarea unei întâlniri a reprezentanţilor statelor implicate, sub egida Uniunii Europene, şi convenirea unui document pentru punerea în aplicare a principiilor Pactului în 1994. Această “primă iniţiativă” diplomatică a celor 12 - după intrarea în vigoare a Tratatului de la Maastricht - a fost definită drept un exerciţiu de diplomaţie preventivă faţă de ţările care au cerut integrarea în Uniunea Europeană şi cărora li se adresează în exclusivitate. Intrarea în Uniunea Europeană nu va fi acceptată - au gândit autorii Pactului - decât în urma rezolvării de către statele solicitante a principalelor surse de conflict: frontierele şi situaţia minorităţilor. Uniunea Europeană s-a arătat gata să ofere un ansamblu de stimulente ţărilor care au voinţa de a respecta principiile “de bună conduită” stabilite, alături de “şansa” de a deveni mai târziu membre ale Uniunii. În legătură cu consolidarea frontierelor, Planul a dorit să facă un pas în plus faţă de declaraţiile formale privind inviolabilitatea frontierelor, solicitând ţărilor să încheie tratate bilaterale care să rezolve ansamblul de probleme care ar putea afecta stabilitatea regiunilor. Respectarea drepturilor minorităţilor constituie una din componentele fundamentale ale Pactului de Stabilitate. Stabilitatea frontierelor trebuie discutată în conexiune cu statutul minorităţilor din moment ce încălcarea drepturilor lor riscă să provoace complicaţii internaţionale.

Conferinţa inaugurală a Pactului de stabilitate a avut loc în mai 1994, la Paris. La ea au participat statele Uniunii Europene, ţările candidate şi a căror adeziune este în curs de negociere, ţările vizate în primul rând de Pact, ţările vecine celor vizate de Pact, ţările în măsură să aducă o contribuţie la realizarea Pactului, ţările interesate în stabilitatea Europei datorită angajamentelor lor de apărare, ţările având acordul de asociere cu Uniunea, precum şi organizaţiile internaţionale relevante în realizarea Pactului. Conceptul fundamental al documentului final a devenit acela de bună vecinatate, definită pe linia documentelor anterioare, în sensul că “promovarea bunelor relaţii de vecinătate” include explicit “chestiuni relativ la frontiere şi minorităţi”. S-a hotărât “dezvoltarea bunelor relaţii conform tratatelor şi înţelegerilor deja stabilite, continuarea ori lansarea de negocieri bilaterale (dacă acestea nu există încă) şi participarea la mese rotunde”. S-au organizat două mese rotunde regionale - una privind regiunea baltică şi cealaltă privind celelalte ţări din Europa Centrală şi de Est - care au avut în atenţie cooperarea transfrontalieră, problemele minorităţilor (cu accent pe situaţia minorităţii ruse şi, respectiv, a minorităţii maghiare), cooperarea culturală, cooperarea legislativă, educaţia în domeniul administraţiei, problemele de mediu. 

România trebuie să-şi asume în totalitate statutul de factor de stabilitate al Europei, ca viitor membru cu drepturi depline al Uniunii Europene.

Uniunea economică şi monetară (UEM)

Euro - moneda europeană unică

Realizarea Uniunii Economice şi Monetare constituie premiza unor oportunităţi fără precedent în istorie: un spaţiu economic cu o singură monedă şi o piaţă internă cu 370 de milioane de consumatori. În acelaşi timp, moneda unică oferă cetăţenilor Uniunii Europene un sentiment mai profund de apartenenţă comună, în ciuda faptului că vorbesc limbi diferite şi nu împărtăşesc aceeaşi memorie istorică.

Uniunea Economică şi Monetară este posibilă în contextul realizării cu succes, începând din a doua jumătate a deceniului trecut, a proiectului de constituire a Pieţei Unice. Definirea coordonatelor acesteia s-a produs în paralel cu punerea în aplicare a celor patru libertăţi de circulaţie în interiorul Uniunii Europene. Materializarea unei asemenea interdependenţe între economiile naţionale necesită o Bancă Centrală Europeană (B.C.E.), instituţie care să proiecteze şi să aplice o politică monetară unică.

Datorită pieţei unice, economiile statelor membre sunt tot mai legate unele de altele. Peste 60% din comerţul lor extern este intracomunitar, există tot mai multe firme mixte europene, acorduri de cooperare sau coproprietate. Industria financia-bancară poate efectua operaţiuni transfrontaliere, cetăţenii pot să-şi deschidă conturi personale în oricare dintre statele membre şi să-şi transfere capitalurile după cum doresc, oriunde în interiorul Uniunii.

Beneficiile obţinute în urma integrării economice, creşterea economică mai rapidă, crearea de noi locuri de muncă şi lărgirea ofertei de bunuri şi servicii, nu sunt încă integral accesibile cetăţenilor. Cauza este existenţa a 15 monede naţionale. Deşi Sistemul Monetar European a avut succes în ceea ce priveşte stabilitatea monetară, monedele naţionale sunt vulnerabile. Instabilitatea monetară descurajează investiţiile, existenţa mai multor monede naţionale europene creşte costurile în transporturi şi turism şi reprezintă o povară financiară pentru companiile care îşi desfăşoară activitatea în mai multe state membre. 

Prin Tratatul de la Maastricht, ţările membre ale UE s-au angajat să desăvârşească partea economică a construcţiei europene prin crearea unei Uniuni Economice şi Monetare, ce are drept obiectiv final adoptarea unei monede unice europene.

Gestiunea UEM

Uniunea îşi defineşte ca ”obiectiv principal” stabilitatea preţurilor şi consacră principiul independenţei Băncii Centarle Europene faţă de băncile centrale naţionale, care formează împreună un sistem european al băncilor centrale.

Clauze de exceptare

Marea Britanie şi Danemarca beneficiază de protocoale speciale, care le permit să nu se angajeze, în acest stadiu, în ce priveşte obiectivul monedei unice. Tratatul de la Maastricht fixa un calendar precis al UEM. 

Potrivit Tratatului de la Maastricht, moneda unică este introdusă în statele care au realizat “convergenţa” performanţelor lor economice.

Criteriile de convergenţă sunt:

1. Rata inflaţiei să nu depăşească cu mai mult de 1.5 puncte procentuale media ratei inflaţiei a celor 3 membri UE cu cele mai stabile preţuri.

2. Deficitul bugetar să nu depăşească 3% din PIB.

3. Datoria publică să nu depăşească 60% din PI.B

4. Dobânda pe termen mediu şi lung la obligaţiunile de stat să fie menţinută la un nivel cu cel mult două puncte procentuale peste media dobânzii din ţările cu cea mai redusă inflaţie.

5. Moneda naţională să fie integrată în Sistemul Monetar European de cel puţin doi ani.

Trei ţări (Marea Britanie, Suedia şi Danemarca) au anunţat că nu vor lua parte de la început la implementarea sistemului EURO, în timp ce Grecia nu va putea să se califice, neîndeplinind criteriile de convergenţă.

Calendarul EURO prevedea lansarea monedei unice la 1 ianuarie 1999 şi o introducere a bancnotelor şi monedelor la 1 ianuarie 2002 în următoarele etape:

De la 1 la 3 mai 1998: 

· Stabilirea listei ţărilor participante la moneda unică şi fixarea ratelor de schimb bilaterale între ţările participante la primul val (de exemplu franc-marcă). 

1 ianuarie 1999:

Naşterea EURO prin fixarea irevocabilă a parităţilor între monedele ţărilor participante şi în raport cu moneda unică. Politica monetară va fi aceeaşi pentru toată zona EURO şi va fi hotărâtă de BCE. Datoria publică va fi emisă în moneda unică, iar pieţele financiare vor funcţiona în EURO.

1 ianuarie 2002:

Introducerea monedelor şi bancnotelor EURO. Monedele naţionale vor fi reduse treptat.

30 iunie 2002:

Încheierea perioadei de circulaţie în paralel a monedelor naţionale şi a EURO. Aceasta va rămâne singura monedă valabilă. Perioada dublei circulaţii ar putea fi scurtată. Consumatorii vor putea schimba vechile bancnote şi monezi, timp de mai mulţi ani, la băncile centrale şi naţionale.

În perspectiva în care România devine membru cu drepturi depline a Uniunii Europene, va trebui să ţină seama de prevederile Tratatului de la Maastricht, integrând treptat în strategia economică aceste criterii de convergenţă, indispensabile pentru implementarea monedei unice.

Piaţa Unică

Piaţa Unică are la bază patru libertăţi fundamentale, generate de Tratatul Comunităţii Europene: libera circulaţie a persoanelor, bunurilor, serviciilor şi capitalurilor.

Piaţa Unică este una dintre cele mai importante realizări ale Uniunii Europene şi se referă în mare parte la procesul de vânzare-cumpărare. Oferă noi libertăţi şi oportunităţi pentru cetăţeni.

Implementarea celor patru libertăţi a fost lentă până în 1985, când Uniunea Europeană a lansat ”Proiectul pentru realizarea pieţei unice”, având ca scop renunţarea la nenumăratele controale de frontieră şi bariere netarifare care împiedicau manifestarea reală a liberei circulaţii în Uniune. 

Acest program a avut ca rezultate importante realizări în ceea ce priveşte reducerea barierelor. Controalele la frontiere au fost complet eliminate.

În prag de nou mileniu, apar noi provocări cruciale pentru viitorul pieţei unice.

Una dintre acestea este crearea monedei unice, EURO, al cărui efect ar trebui să fie impulsionarea creşterii economice, a competitivităţii şi crearea de noi locuri de muncă.

Coerenţa cadrului legislativ este esenţială, având în vedere investiţiile masive în infrastructură şi serviciile necesare realizării societăţii informaţionale.

Piaţa Unică şi în special reglementările ce se referă la libera circulaţie a serviciilor, oferă o bază solidă, deja verificată pentru cadrul legislativ menţionat mai sus.

Perspectiva aderării ţărilor din Europa Centrală şi de Est necesită o pregătire atentă. Piaţa Unică va avea nevoie de reţele transeuropene de transport, de energie şi de comunicaţii, pentru a dispune de canalele potivite pentru o economie pan-europeană. Construcţia reţelelor transeuropene este o prioritate pentru Uniune.

Uniunea este hotărâtă să asigure accesul tuturor la avantajele oferite pe piaţa unică, avantaje de care mulţi dintre cetăţenii Uniunii beneficiază deja.

Avantajele sunt:

a. Cetăţenii Uniunii pot trece graniţa ţărilor membre fără probleme, controalele vamale au fost eliminate în totalitate; în unele state membre se păstrează totuşi contolul identităţii, dar şi acesta va fi eliminat într-un viitor cât mai apropiat. (Pentru realizarea acestui obiectiv este necesar ca organismele care se ocupă de fenomenele legate de droguri sau crimă organizată să fie în alertă permanentă pentru eradicarea sau descoperirea infracţiunilor de acet tip). 

b. Cetăţenii din UE pot trăi, munci sau studia în oricare dintre statele membre.

c. Mulţi muncitori se bucură de condiţii de lucru mai bune datorită legislaţiei referitoare la piaţa unică, în special în domeniul sănătăţii şi siguranţei la locul de muncă, al numărului de ore de muncă şi al dreptului muncitorilor de a fi consultaţi.

d. Consumatorii se bucură de o gamă mai largă de produse şi servicii la preţuri mai scăzute deoarece numeroase companii acţionează acum la scară continentală, reducându-şi costurile şi mărindu-şi copetitivitatea prin cicluri de producţie mai lungi.

e. Plăţile transfrontaliere pentru tranzacţii en-gros devin mai ieftine şi mai uşor de făcut, cetăţenii Uniunii pot să utilizeze bancomaturile din oricare stat membru.

f. IMM-urile încheie parteneriate şi alianţe transfrontaliere şi, pentru prima dată pot deveni exportatori.

g. Persoanele fizice şi companiile îşi pot investi capacităţile în valutele şi pe pieţele pe care le doresc.

h. Băncile, companiile de asigurări şi firmele de investiţii pot opera oriunde în cadrul Uniunii pe baza unei simple autorizaţii din patrea autorităţii naţionale de resort.

i. Companiile beneficiază de pe urma costurilor reduse de transport, datorită renunţării complete la formalităţile pentru mărfuri, la frontieră şi la restricţiile impuse transportatorilor ca ofertanţi de servicii din alt stat membru decât cel de înregistrare. Reducerea timpului de livrare permite implementarea unor noi strategii corporative pe principiul “la timp” sau “pe loc”.

Strategia de realizare a pieţei unice a fost pusă la punct de Comisie în 1985 şi apoi aprobată de statele membre.

Cartea Albă asupra pieţei unice, cuprinde aproximativ 300 de acte legislative relevante pentru armonizarea legislaţiei naţionale în sensul realizării celor patru libertăţi. Dar armonizarea nu este întotdeauna necesară. În domeniile în care nu există armonizarea legislativă la nivel comunitar, statele membre trebuie să-şi recunoască reciproc reglementările şi regulamentele naţionale, potrivit principiului recunoaşterii reciproce.

Standardele comunitare, armonizarea legislativă şi principiul recunoaşterii reciproce nu pot prin ele însele să garanteze transformarea celor patru libertăţi în realitate.

Deşi mai mult de 92% din directivele înscrise în Cartea Albă au fost transpuse în legislaţia naţională, progresul înregistrat în domeniu a fost relativ lent, iar în unele domenii, cum ar fi achiziţiile şi utilizatorii publici, legislaţia nu a fost implementată corect şi integral de către toate statele membre.

Principalele probleme ce apar în functionarea pieţei unice sunt:

a. Aplicarea legislaţiei comunitare în mod diferit în diferitele state membre poate deveni o barieră comercială;

b. Comerţul liber cu unele bunuri şi servicii este restricţionat de neaplicarea principiului recunoaşterii reciproce a normelor şi standardelor naţionale în lipsa unei legislaţii comunitare. Comisia primeşte aproximativ 300 de petiţii pe an în legătură cu aceste obstacole. Obligaţia statelor membre de a notifica în scris acest refuz a intrat în vigoare începând cu anul 1997.

c. Libera circulaţie a persoanelor constituie în continuare un punct pe lista obiectivelor neîndeplinite în totalitate. Pentru a contracara o libertate prea mare de circulaţie a criminalilor, a drogurilor şi a imigranţilor ilegali prin deschiderea nerestrictivă a frontierelor, sunt în curs de elaborare o serie de măsuri compensatorii. Printre acestea se numără cooperarea strânsă între forţele poliţieneşti şi controalele eficiente la intrarea în statele membre pentru cetăţenii din terţe ţări. 

În acest context, România trebuie să fie capabilă să controleze eficient aceste fenomene, participând alături de sistemele de securitate din statele membre la cercetarea şi stoparea actelor care ar putea pune în pericol cetăţenii europeni sau securitatea europeană. 

Prioritatea normei de drept comunitar

Efectul direct al dreptului comunitar conduce la apariţia unei alte probleme, la fel de importantă: ce se întâmplă dacă o normă comunitară, ce dă naştere în mod direct unor drepturi, intră în confict cu o normă din dreptul naţional?

Un astfel de conflict de legi poate fi soluţionat doar dacă se acordă prioritate uneia dintre ele. Legislaţia comunitară nu conţine o reglementare expresă a acestei probleme şi nici unul dintre Tratatele originare nu face referire dacă norma comunitară este superioară sau inferioară normei din dreptul naţional. Cu toate acestea, unica soluţie de rezolvare a conflictului de legi este de a da prioritate normei de drept comunitar şi a-i permite să anuleze efectul reglementărilor naţionale ce diverg de la regula comunitară, permiţând acesteia din urmă să ia locul normei de drept intern în sistemul juridic naţional. Soluţia s-a impus deoarece o subordonare a ordinii de drept comunitare în faţa dreptului naţional ar goli dreptul comunitar de orice valoare intrinsecă. Evident că în acest ultim caz nu s-ar mai pune problema unei aplicări egale şi uniforme a dreptului comunitar în toate statele membre, iar atingerea obiectivelor stabilite prin Tratat ar deveni imposibil de realizat.

A revenit, o dată în plus, Curţii de Justiţie sarcina de a se pronunţa pentru eliminarea acestor posibile consecinţe negative, în ciuda opoziţiei unor state membre, consacrând astfel principiul priorităţii normei de drept comunitar ca element esenţial al ordinii de drept comunitare. Acesta constituie, împreună cu efectul direct, un element fundamental al construcţiei juridice ce reglementează activităţile la nivelul Uniunii Europene. 

Curtea de Justiţie a CE a făcut două observaţii importante cu privire la raportul dintre dreptul naţional şi cel comunitar :

· Mai întâi, statele membre au transferat definitiv o parte din drepturile lor suverane către o Comunitate creată prin propria lor voinţa. Ele nu pot, prin urmare, să inverseze acest proces, luându-şi înapoi drepturile cedate, prin intermediul unor măsuri unilaterale subsecvente şi care nu sunt compatibile cu dreptul comunitar.

· În al doilea rând, există un principiu stipulat în Tratatul CEE, preluat ulterior în Tratatele de la Maastricht şi Amsterdam, care spune că nici un stat membru nu poate pune în discuţie statutul de sistem unitar şi general aplicabil al dreptului comunitar pe întreg teritoriul Uniunii Europene.

Concluzia ce se desprinde din cele două observaţii este că dreptul comunitar, creat în conformitate cu competenţele pe care instituţiile UE le-au primit prin Tratatele de constituire, are prioritate în conflictul cu legea naţională a unui stat membru. Mai mult chiar, norma comunitară nu este doar mai puternică decât una naţională adoptată anterior, ci are un efect limitator şi asupra legilor ce vor fi adoptate ulterior de către statele membre. 

Instanţele naţionale au acceptat, ca principiu, prioritatea normei comunitare asupra legii naţionale ordinare. În Olanda, de exemplu, primatul dreptului născut din Tratatul UE în faţa legii naţionale este expres stipulat în Constituţia ţării (articolele 65, 66, şi 67) şi în celelalte state membre acest principiu a fost recunoscut în mod consecvent de către instanţele naţionale. Singurele dificultăţi semnalate au fost în Germania şi Italia, unde Curţile Constituţionale au refuzat iniţial să accepte prioritatea dreptului comunitar asupra normei constituţionale naţionale în ceea ce priveşte garantarea protecţiei drepturilor fundamentale ale omului, pe motiv că standardele naţionale erau mai ridicate decât cele cerute la nivel comunitar. Cele două instanţe au abandonat însă această poziţie în momentul în care standardele Uniunii Europene au fost aliniate la nivelul superior corespunzator constituţiilor din Germania şi Italia. Din acest moment prioritatea normei comunitare a fost general recunoscută.

Ordinea de drept este adevăratul fundament al Uniunii Europene, oferindu-i un sistem comun şi uniform de legi cu care operează. Numai în acest fel UE îşi poate crea un set de instrumente adecvate atingerii obiectivelor Tratatului Uniunii Europene, tot aşa cum Comunitatea Europeană şi le-a creat pentru implementarea celor trei Tratate originare. Datorită acestui sistem juridic a fost posibilă deschiderea frontierelor interne ale Comunităţii, libera circulaţie a persoanelor, bunurilor, serviciilor şi capitalurilor şi crearea unei pieţe interne unice pentru 370 milioane de persoane. Dar ordinea de drept comunitară mai are şi rolul de a asigura menţinerea păcii şi a climatului de înţelegere şi cooperare între ţările membre, înlocuind forţa, ca mijloc de soluţionare a conflictelor, cu domnia legii şi obligând persoanele fizice şi juridice dar şi statele membre să se supună legii comunitare, în domeniile ce ţin de competenţa Uniunii Europene.

România are obligaţia, în calitate de viitor stat membru al UE să reconsidere sistemul juridic naţional, ca subsecvent sistemului juridic comunitar.

Principii ce guvernează Uniunea Europeană

Principii fundamentale

Aceste principii nu se regăsesc în cele trei Tratate originare ale Comunităţilor Europene, ci au fost consacrate prin adoptarea, în 1973, de către Conferinţa şefilor de stat sau de guverne din ţările membre desfăşurată la Copenhaga (viitorul Consiliu European), a unui document intitulat “Documentul privind identitatea Europeană” în care sunt menţionate cinci principii esenţiale pe care Comunitatea le proteja: respectarea diversităţii culturale, domnia legii (o Comunitate de drept), democraţia, respectarea drepturilor omului şi justiţia socială.

Ele s-au regăsit ulterior în preambulul Actului Unic European şi în Tratatele de Uniune Europeană de la Maastricht şi Amsterdam, fiind astăzi considerate valori fundamentale ce stau la baza acestei veritabile Constituţii europene care este Tratatul de la Amsterdam. Curtea de Justiţie a CE a salutat menţionarea acestor principii în Actul Unic European, precizând: “În conformitate cu jurisprudenţa Curţii, principiile fundamentale reafirmate în preambulul AUE sunt recunoscute de către dreptul comunitar”.

Cele cinci valori identificate ca principii de bază ale constituţiei politice a UE nu s-au dezvoltat însă de o manieră echilibrată. Astfel, în timp ce principiul domniei legii şi cel al respectării drepturilor omului au fost afirmate fără echivoc, progresele au fost la început mai timide în ceea ce priveşte principiile democraţiei, justiţiei sociale şi diversităţii culturale.

Uniunea Europeană este o Comunitate de drept. Jurisprudenţa CJCE menţionează pentru prima dată acest principiu în anul 1986, afirmând că: “CEE este o Comunitate de drept în sensul că nici statele sale membre şi nici instituţiile comunitare nu pot scăpa controlului de conformitate a actelor lor cu Carta constituţională de bază care este Tratatul CEE”.

În această definiţie, Curtea de Justiţie pune accentul pe două dintre elementele ce caracterizează statul de drept: subordonarea autorităţilor publice faţă de lege şi existenţa unui control juridic care să garanteze respectarea acestor legi. Dar, astfel definită, noţiunea nu este completă căci nimic nu 1-ar împiedica pe legiuitor să acţioneze de o manieră arbitrară atunci când stabileşte normele juridice. Noţiunea de “Comunitate de drept" trebuie deci să includă şi principiul respectării drepturilor fundamentale.

Curtea de Justiţie s-a arătat permanent preocupată de acest aspect în exercitarea controlului de legalitate, ea statuând că: “Exercitarea de către Comisie a competenţelor ce-i sunt conferite comportă aprecieri complexe în domeniul economic, de aceea controlul jurisdicţional trebuie să se limiteze la examinarea materialităţii faptelor şi a calificărilor juridice făcute de către Comisia Europeană”.

Concepută în acest mod, o ”Comunitate de drept” nu se identifică în mod simplist cu o “Comunitate de norme”, ci cu una în care controlul jurisdicţional al respectării regulii de drept este asigurat de către autorităţile publice, fără ca puterea de apreciere a acestora să fie îngrădită de către judecător, dar dispunând de mecanisme care să evite transformarea puterii discreţionare în putere arbitrară. În acest mod, CJCE a dezvoltat o jurisprudenţă care să asigure, cu concursul judecătorului naţional, respectarea normei de drept comunitar.

Principiul respectării drepturilor fundamentale

Cele trei Tratate ale Comunităţilor Europene nu conţineau nici o dispoziţie generală cu privire la drepturile fundamentale, chiar dacă anumite principii incluse în documentele menţionate cum ar fi principiul nediscriminării şi cel al liberei prestări a serviciilor - acopereau parţial dispoziţiile referitoare la respectarea drepturilor omului.

Explicaţia acestei situaţii este simplă: natura economică a Tratatelor i-a făcut pe fondatorii Comunităţilor Europene să gândească că nu există nici un risc de interferenţă între legislaţia comunitară şi drepturile omului. Era, desigur, o viziune eronată care scapa din vedere faptul că drepturile fundamentale se aplică ansamblului de activităţi ale puterii publice. Un alt motiv al acestei atitudini de început faţă de drepturile omului a constituit-o teama că permiţând condiţionarea activităţilor comunitare de respectarea drepturilor fundamentale s-ar fi putut crea o nouă competenţă Comunităţilor Europene, care să le permită să acţioneze şi în acest domeniu. Iată de ce Curtea de Justiţie a CE a refuzat în primele sale hotărâri să se pronunţe asupra acestui subiect. Riscul unei astfel de atitudini s-a concretizat rapid, atunci când Curtea Constituţională a Germaniei a refuzat să aplice regula priorităţii normei de drept comunitar pe motiv că aceasta nu garantează drepturile fundamentale, lucru pe care îl făcea însă dreptul intern german. Curtea de Justiţie a înţeles atunci că trebuia să afirme, la rândul său, că respectarea drepturilor omului face parte integrantă din principiile generale de drept cărora ea le asigura aplicarea, astfel încât soluţiile sale actuale au la bază o hotărâre în care arată că: “În virtutea unei jurisprudenţe constante, drepturile fundamentale fac parte integrantă din principiile generale de drept cărora Curtea le asigură respectarea”.

Tratatul de Uniune Europeană din 1992 menţionează în articolul B că unul dintre obiectivele UE este acela de a întări protecţia drepturilor şi intereselor naţionalilor statelor membre prin introducerea cetăţeniei europene, codificând astfel, din punct de vedere juridic, ceea ce jurisprudenţa Curţii de Justiţie consacrase după 20 de ani de ezitări.

Principiul democraţiei

Acesta este cunoscut şi sub denumirea de principiul democraţiei reprezentative, adică dreptul cetăţenilor de a participa la gestionarea afacerilor publice prin intermediul unor reprezentanţi aleşi. Principiul a fost consacrat în preambulul Actului Unic European, dar a avut iniţial un rol mai degrabă modest în ansamblul principiilor comunitare deoarece Parlamentul European nu dispunea decât de o putere consultativă, iar nu de control asupra activităţii Comisiei Europene.

Evoluţia în sensul constituţionalizării Tratatului consacră aprofundarea acestui principiu prin extinderea conpetenţelor Parlamentului European în domeniul bugetar şi prin dezvoltarea influenţei sale în materie de adoptare a legislaţiei datorită introducerii succesive a procedurii de cooperare, a avizului conform şi a procedurii de codecizie, ultima fiind perfecţionată şi simplificată odată cu adoptarea Tratatului de la Amsterdam. Utilizarea sufragiului universal direct, începând cu anul 1979, la alegerile pentru Parlamentul European, i-au consolidat acestuia legitimitatea. Dezbaterile privind principiul democraţiei se purtau în jurul transferului de competenţe de la nivel naţional spre nivelul comunitar (supranaţional), ceea ce antrenează o pierdere de competenţe legislative de către parlamentele naţionale. Aceste competenţe sunt exersate în cadrul Uniunii Europene de către Consiliu, format din membri ai executivelor naţionale şi care nu este supus unui veritabil control democratic. Procesul de integrare comunitară se traducea deci printr-un declin al principiului democraţiei. Pentru a-i restitui locul în ansamblul principiilor comunitare, s-a decis transformarea Parlamentului European într-o autoritate legislativă de nivel comparabil cu cel al Consiliului.

Acest deziderat a fost parţial realizat prin introducerea procedurii de codecizie, ca şi prin utilizarea articolului 228 CEE pentru creşterea implicării Parlamentului European în sfera relaţiilor externe, inclusiv în domeniul politicii externe şi de securitate comună (articolul 228 CEE prevede că pentru încheierea unor acorduri cu state terţe şi care presupun cheltuieli bugetare, este necesar acordul majorităţii absolute a membrilor PE). 

Principiul justiţiei sociale

Dacă justiţia socială nu era menţionată în articolul 3 CEE care enumera obiectivele Comunităţii, prezenţa în Tratat a unor dispoziţii specifice (articolele 118, 118a, 119 CEE din Titlul II – Politică socială) arată că CEE a avut drept misiune şi realizarea justiţiei sociale. Acesta este motivul pentru care Comisia Europeană a creat o Cartă comunitară a drepturilor sociale ale lucrătorilor, adoptată de 11 din cele 12 state membre de la acel moment, cu ocazia Consiliului European de la Strasbourg, din 9.12.1989 (Marea Britanie a refuzat să o semneze). Astăzi Carta comunitară este parte integrantă a Tratatului de la Amsterdam, obligatorie pe teritoriul tuturor celor 15 ţări membre ale Uniunii Europene.

Principiul pluralismului cultural

Comunitatea Europeană a abordat iniţial cultura din unghiul pieţei şi al liberei circulaţii a produselor şi serviciilor culturale. Mai mult chiar, Tratatul CEE nu recunoştea posibilitatea de a invoca obiectivul cultural pentru a legitima o restricţie naţională în calea liberei circulaţii a bunurilor şi serviciilor.

Prin Tratatul de la Maastricht s-a creat o anumită competenţă comunitară în domeniul cultural, punându-se accent pe respectarea diversităţii culturale în Europa. Principiul subsidiarităţii joacă în acest sens un rol important, iar deciziile se iau cu unanimitate. Programele culturale dezvoltate de către Uniunea Europeană în ultimii ani, cu implicarea şi a ţărilor candidate la aderare din Europa Centrală şi de Est (Ariane, Kaleidoscope, Raphael) sunt o dovadă a atenţiei şi respectului de care cultura tinde tot mai mult să se bucure la nivel comunitar, schimbarea de atitudine fiind determinată inclusiv de acuzaţiile euroscepticilor că UE se îndepărtează de cetăţean, iar transferarea competenţelor de la nivelul statelor la nivel supranaţional ar tinde să uniformizeze valorile naţionale şi să le piardă identitatea.

Interculturalitatea îmbogăţeşte spaţiul european, oferindu-i noi valenţe de dezvoltare. “Societatea deschisă” devine astfel mediul în care principiile fundamentale stau la baza construcţiei edificiului comunitar.

Principii structurale

Acestea se referă, atât la structura instituţională a UE, cât şi la raporturile ce se stabilesc între Uniune şi statele sale membre. În plan instituţional, Uniunea Europeană nu are o schemă de organizare clasică, fiind vorba mai degrabă de un model suigeneris, de aceea este meritul Curţii de Justiţie a CE de a fi pus în lumină cele câteva principii ce reglementează organizarea instituţională a UE. Nici în ceea ce priveşte relaţiile Uniunii cu statele membre Tratatele nu conţin o teorie clară a competenţelor, astfel încât a revenit tot judecătorului comunitar sarcina de a construi conceptele indispensabile funcţionării acestui mecanism.

O clasificare a principiilor structurale s-ar putea face în funcţie de raporturile reglementate.

Principii relative la structura instituţională: 

- principiul reprezentării intereselor;

· principiul echilibrului instituţional; 

· principiul autonomiei instituţiilor;

· principiul colaborării loiale între instituţii.

Principii relative la raporturile dintre UE şi statele sale membre:

· principiul cooperării între statele membre şi Uniune ; 

· principiul repartizarii competenţelor între statele membre şi instituţiile UE (atribuirea competenţelor, natura competenţelor, principiul subsidiarităţii, prioritatea normei de drept comunitar şi efectul direct). 


Principii relative la structura instituţională

Principiul reprezentării intereselor

Principiul ales de către părinţii fondatori ai Comunităţilor Europene pentru organizarea acestor structuri (CECO, CEE şi CEEA) nu este cel al separaţiei puterilor, ci cel al reprezentării intereselor. Fiecare instituţie comunitară este reprezentanta unui interes specific, în apărarea căruia acţionează în cadrul procesului decizional, în limitele stabilite prin Tratate. 

Curtea de Justiţie a CE asigură, în conformitate cu articolul 146 CEE, respectarea ordinii de drept; 

Consiliul este instituţia prin intermediul căreia statele membre intervin în funcţionarea Uniunii Europene; 

Comisia reprezintă interesul general; 

Parlamentul European este reprezentantul popoarelor statelor membre.

Procesul decizional este astfel condiţionat de un ansamblu de interese. Atunci când autorii Tratatelor au considerat că într-un anumit domeniu, datorită implicaţiilor pentru suveranitatea naţională, interesele statelor membre ar trebui să aibă prioritate, ei au încredinţat puterea de decizie Consiliului, care se poate pronunţa prin vot cu majoritate simplă, majoritate calificată sau unanimitate, în funcţie de importanţa problemei aflată în discuţie. Votul cu majoritate simplă este relativ rar întâlnit; cel cu majoritate calificată, devenit astăzi cel mai frecvent mod de a lua decizia în Consiliu, intervine atunci când se estimează că interesele naţionale trebuie conciliate cu interesele statelor membre, el conferind propunerii Comisiei o valoare sporită; votul cu unanimitate a fost menţinut în domeniile considerate încă sensibile pentru suveranitatea naţională a fiecărui stat membru. În sfârşit, există ipostaze în care interesul general predomină, caz în care Comisia Europeană intervine singură, mai ales în calitate de “gardian al Tratatului”. Rezultă deci, că fiecare domeniu în care intervine reglementarea comunitară posedă propria sa procedură de decizie, în funcţie de interesele aflate în joc (tipologia acestora fiind totuşi limitată), de unde importanţa pe care o are în dreptul comunitar stabilirea corectă a bazei juridice, cu alte cuvinte identificarea articolului din Tratat care stă la baza adoptării actului respectiv de legislaţie secundară sau a acţiunii comunitare avută în vedere, pentru că el determină procedura ce va fi aplicată.

Rolul de executiv aparţine, în principiu, Comisiei, dar sub controlul Consiliului. Doar puterea judecătorească este încredinţată unei singure instituţii, Curtea de Justiţie a Comunităţii Europene. Această viziune trebuie însă corectată prin menţionarea existenţei unei repartiţii pe verticală a puterii între Uniune şi statele sale membre. Acestea din urmă sunt asociate la procesul legislativ prin faptul că maniera de transpunere în practică a unei categorii importante a legislaţiei comunitare, directivele, este lăsată la latitudinea lor. În plus, statele membre posedă şi competenţe de execuţie, deoarece ele aplică normele comunitare în general. În ceea ce priveşte puterea judecătorească, judecătorul naţional este cel care judecă aplicând dreptul comunitar, în cooperare cu CJCE. 

Principiul echilibrului instituţional

Respectarea echilibrului instituţional înseamnă că fiecare instituţie comunitară trebuie să-şi exercite competenţele astfel încât să nu afecteze de o manieră negativă atribuţiile celorlalte structuri ale Uniunii Europene. Se urmăreşte astfel ca echilibrul stabilit prin Tratatele originare între actorii comunitari să nu fie modificat printr-un transfer de atribuţii de la o instituţie către alta. Principiul interzice orice delegare de competenţe de la o instituţie la un organism extern sau către o altă instituţie comunitară, dacă această delegare modifică echilibrul interinstituţional.

Principiul autonomiei instituţiilor

În cadrul atribuţiilor ce le-au fost conferite, instituţiile Uniunii Europene au posibilitatea de a se organiza intern în mod liber. Deşi Curtea de Justiţie a CE a consacrat principiul autonomiei instituţionale, acesta comportă totuşi anumite limitări menite să evite situaţii care ar putea duce la perturbarea funcţionării altor instituţii comunitare datorită utilizării lor excesive. 

În acest fel, limitele autonomiei de organizare internă au fost bine precizate: prin această libertate nu trebuie să se modifice echilibrul instituţional sau repartizarea competenţelor între Uniunea Europeană şi statele sale membre. În acelaşi timp, nu se poate deroga de la modalităţile de funcţionare ale unei instituţii dacă aceste modalităţi sunt expres prevăzute în Tratat.

Principiul colaborării loiale între instituţii 

Nici Tratatele originare şi nici Tratatele de la Maastricht şi Amsterdam nu consacră explicit principiul colaborării loiale între instituţii, însă Curtea de Justiţie a Comunităţilor Europene a interpretat articolul 5 CEE în sensul că acesta creează o obligaţie de cooperare loială între statele membre şi instituţiile comunitare.

Astfel, articolul 5 CEE, preluat şi în Tratatele de la Maastricht şi Amsterdam, stipulează că: “Statele membre vor lua toate măsurile necesare pentru a asigura îndeplinirea obligaţiilor stabilite prin Tratat sau rezultate din acţiuni ale instituţiilor comunitare. Ele vor facilita îndeplinirea sarcinilor Comunităţii şi se vor abţine de la orice acţiune ce ar putea împiedica atingerea obiectivelor Tratatului”. Principiul cooperării loiale impune instituţiilor nu doar să-şi respecte reciproc competenţele, ci şi să pună la punct proceduri menite să asigure buna desfăşurare a procesului decizional. 

Principii relative la raporturile între UE şi statele sale membre

Principiul cooperării

Acest principiu decurge din acelaşi articol 5 CEE care, din punctul de vedere al CJCE, reprezintă înainte de toate consacrarea solidarităţii ce uneşte Uniunea Europeană şi statele sale membre. Astfel, într-o speţă din 1981 în care statele membre contestau dreptul PE de a-şi aloca fonduri sporite pentru cheltuieli de deplasare a parlamentarilor în interes de seviciu, Curtea de Justiţie a CE a considerat că puterea fiscală a statelor membre trebuie temperată de necesitatea de a permite Parlamentului European să-şi îndeplinească misiunea stabilită prin Tratat.

Principiul cooperării între statele membre şi instituţiile UE cere şi ca primele să ofere Uniunii toate informaţiile necesare pentru atingerea obiectivelor stabilite prin Tratat. Într-o speţă din 1988 CJCE afirma că: ”Refuzul guvernului grec de a colabora cu Comisia Europeană a împiedicat această instituţie să cunoască o practică administrativă şi să verifice dacă aceasta contravine normei comunitare. În aceste condiţii, prin necomunicarea informaţiilor solicitate de către Comisie, Grecia a încălcat obligaţiile ce-i revin în virtutea articolului 5 din Tratat”.

Principiul repartizării competenţelor 

Atribuirea competenţelor

Deoarece dinamismul integrării europene determină modificări permanente ce împiedică stabilirea unei “liste” definitive de competenţe, Uniunea Europeană nu cunoaşte sistemul clasic de atribuire a competenţelor folosit de către statele federale, unde se ştie clar care sunt atribuţiile instituţiilor federale şi care cele ale statelor ce compun federaţia. Se pune atunci întrebarea dacă Comunitatea dispune doar de competenţe explicit atribuite prin Tratat, sau poate să-şi extindă aria de acţiune şi la alte domenii ce nu i-au fost rezervate de la început. Jurisprudenţa Curţii de Justiţie a CE a consacrat “teoria puterilor implicite”, conform căreia Comunitatea dispune de competenţele necesare realizării obiectivelor rezultate din competenţele expres prevăzute în Tratat. Astfel, în domeniul relaţiilor externe, printr-o hotărâre din 1971 CJCE a apreciat: “Competenţa Comunităţii de a încheia acorduri internaţionale rezultă nu numai dintr-o atribuire explicită prin Tratat, ci poate decurge şi din alte dispoziţii ale Tratatului, ca şi din actele efectuate, în limita, dispoziţiilor din Tratat, de către instituţiile Comunităţii”.

În mod concret, Comunitatea Europeană putea astfel să-şi vadă recunoscute competenţele externe ori de câte ori adopta, pentru punerea în practică a unei politici comune, dispoziţii prin care sunt instaurate noi reguli comune pentru statele sale membre. Acest lucru rezultă însă şi mai clar din interpretarea unei alte speţe ce datează din 1976, în care Curtea de Justiţie a CE afirmă: “Competenţa de a se angaja pe plan internaţional poate să rezulte nu numai dintr-o dispoziţie expresă a Tratatului ci şi în mod implicit, din ansamblul dispoziţiilor sale”.

De menţionat că articolul 235 CEE, preluat şi în Tratatele ulterioare, permite ajustarea competenţelor comunitare pentru a se realiza obiectivele menţionate explicit. Recunoaşterea unei puteri implicite este deci subordonată existenţei unei competenţe interne şi necesităţii participării Comunităţii la un acord internaţional, participare cerută la rândul său de posibilitatea realizării unui obiectiv stipulat prin Tratat. 

6. Care sunt avantajele integrării în Uniunea Europeană?
 

9. De ce doreşte România să devină membru al Uniunii Europene?
Uniunea Europeană nu reprezintă prima expresie politică a ideii de a asocia durabil statele europene. Iniţiative diverse au precedat-o, multe dintre acestea reflectând dorinţa de hegemonie şi dictat. 

Două exemple sunt în acest sens mai cunoscute: Napoleon I, a cărui ambiţie era să unifice Europa sub conducerea Franţei; şi Hitler, care a încercat prin forţă să subordoneze continentul dominaţiei celui de-al treilea Reich.

Au existat însă şi modele de asociere voluntară şi paşnică a unor parteneri egali în drepturi, mai ales după experienţa primului război mondial. Aceste tentative de unificare paşnică a Europei s-au ciocnit însă de spiritul naţionalist încă foarte puternic în epocă. Nu putem să nu amintim, în acest context, eforturile depuse de către marele diplomat român Nicolae Titulescu, în calitatea sa de preşedinte al Societăţii Naţiunilor, pe linia îndepărtării pericolului unui nou conflict mondial şi a unificării europene.

A fost însă necesar ca Europa să fie încă o dată devastată de război pentru a deveni conştientă de consecinţele nefaste ale rivalităţilor permanente dintre ţările sale. A trebuit să se ajungă la starea de ruină totală a continentului şi la declinul politic şi economic al statelor europene cu structurile lor naţionale pentru a fi create condiţiile unei înnoiri şi a unei atitudini mai radicale cu privire la reorganizarea Europei.

În ansamblul lor, tentativele de unificare europeană de după război prezintă imaginea confuză a unui număr mare de organizaţii complexe, fără legături veritabile între ele şi asupra cărora doar specialiştii aveau o viziune de ansamblu: OCDE (Organizaţia de Cooperare şi Dezvoltare Economică), UEO (Uniunea Europei Occidentale), NATO (Organizaţia Tratatului Atlanticului de Nord), Consiliul Europei şi cele trei Comunităţi Europene (CECO - Comunitatea Economică a Cărbunelui şi Oţelului, EURATOM - Comunitatea Europeană a Energiei Atomice şi CEE - Comunitatea Economică Europeană).

La baza actului de naştere a Comunităţilor Europene stă declaraţia din 9 mai 1950 a ministrului francez de externe din acea perioadă, Robert Schuman.

Principiile enunţate în declaraţia lui Robert Schuman din 9 mai 1950 reflectă tocmai concepţia că o Europă unită se putea realiza printr-o succesiune de paşi concreţi. 

Obiectivele prioritare propuse au fost următoarele:

- prin înfiinţarea unei pieţe comune şi apropierea progresivă a politicilor economice ale statelor membre să fie promovate pe ansamblul Comunităţii o dezvoltare armonioasă a activităţii economice, o expansiune continuă şi echilibrată, o creştere a stabilităţii, o sporire a standardului de viaţă, precum şi relaţii mai strânse între ţarile participante;

- eliminarea între statele membre a taxelor vamale; instituirea unui tarif vamal comun şi a unei politici comerciale comune faţă de ţările terţe; abolirea obstacolelor privind libertatea persoanelor, serviciilor şi capitalurilor; instituirea unei politici comune în domeniul agriculturii, transporturilor; înfiinţarea unei bănci europene de investiţii, pentru a facilita expansiunea economică a comunităţii prin punerea în valoare a resurselor sale; asocierea altor ţări terţe doritoare.

Procesul de extindere a graniţelor Uniunii Europene este în plină desfăşurare. Consiliul European de la Copenhaga, din iunie 1993, a decis ca ţările din Europa Centrală şi de Est care doresc acest lucru pot deveni membre ale UE. Aderarea fiecăreia dintre aceste ţări va avea loc în momentul în care ea va fi în măsură să-şi asume obligaţiile care decurg din statutul de membru, prin îndeplinirea unor criterii politice şi economice: candidatul să dispună de instituţii democratice stabile, capabile să garanteze statul de drept, respectarea drepturilor omului şi respectarea minorităţilor, să existe o economie de piaţă care să poată face faţă presiunilor concurenţiale de pe piaţa Uniunii Europene, să aibă capacitatea asimilării şi implementării legislaţiei comunitare “acquis-ul comunitar” şi să subscrie la obiectivele uniunii politice şi ale uniunii economice şi monetare.

Consiliul European de la Madrid, din decembrie 1995, a introdus un criteriu suplimentar, acela al existenţei unei administraţii naţionale capabilă să gestioneze calitatea de membru al UE. Capacitatea Uniunii de a asimila noi membri păstrându-şi, în acelaşi timp, elanul integrator constituie, de asemenea, un element important în derularea acestui proces.

Plecând de la aceste considerente, Uniunea Europeană a dezvoltat o strategie globală de pre-aderare ale cărei caracteristici principale erau relaţiile structurate dintre ţările candidate şi instituţiile comunitare, dezvoltarea acordurilor europene de asociere, asistenţă financiară în cadrul programului PHARE şi pregătirea integrării acestor ţări în piaţa internă comunitară.

Procesul a fost şi este marcat de jaloane ferme stabilite, an de an, de către Consiliul European, instanţa supremă de decizie politică a Uniunii Europene.

Astfel, în iunie 1993, la Copenhaga, acesta a decis lărgirea în continuare a UE stabilind şi criteriile ce trebuie îndeplinite de candidaţi; în decembrie 1994, la Essen, a adoptat o strategie de pre-aderare pentru statele din Europa Centrală şi de Est; în iunie 1995, la Cannes, a fost lansată “Cartea albă de pregătire a ţărilor asociate pentru integrarea în piaţa internă” şi s-a realizat concentrarea anvelopei financiare a programului PHARE pentru a sprijini procesul de armonizare a legislaţiei acestor state cu normele comunitare; în decembrie 1995, la Madrid, s-a hotărât că negocierile de aderare vor fi lansate la şase luni după încheierea Conferinţei Interguvernamentale de revizuire a Tratatului de la Maastricht; în iunie 1997 Consiliul European de la Amsterdam a marcat sfârşitul acestei Conferinţe Interguvernamentale, iar în decembrie 1997, la Luxemburg, a fost luată decizia istorică de a se lansa un “proces global, inclusiv şi evolutiv de aderare şi negociere” cu toate cele zece ţări asociate central şi est-europene (Bulgaria, Republica Cehă, Estonia, Letonia, Lituania, Polonia, România, Slovacia, Slovenia şi Ungaria), plus Cipru.

Modelul cel mai adesea utilizat pentru a explica ingeniozitatea deciziilor de la Luxemburg este cel al celor trei “păpuşi ruseşti” de dimensiuni diferite, care intră una într-alta.

Prima “păpuşă” este reprezentată de un proces de lărgire global şi în etape, care cuprinde cele 15 ţări ale UE, 11 candidaţi din Europa Centrală şi de Est plus Cipru, la care se adaugă şi Turcia (formula “15+11+1”). Ea ar avea două componente - o Conferinţă Europeană deschisă într-o primă etapă celor (15+12) state şi care a fost lansată la 12 martie 1998 la Londra, la nivel de şefi de state, a două reuniune având loc, la nivelul miniştrilor de externe, în octombrie 1998 la Luxemburg (rolul său fiind acela de incita consultarea multilaterală politică asupra unor chestiuni de interes general), şi o strategie europeană pentru Turcia, a cărei candidatură va fi judecată după aceleaşi criterii ca şi a ţărilor central şi est-europene.

Cea de-a două “păpuşă” cuprinde “procesul unic de aderare şi negociere” deschis grupului de “15+11” state (fără Turcia). Acest proces inclusiv şi evolutiv care a debutat la Bruxelles, la 30 martie 1998, printr-o reuniune a miniştrilor de externe din ţările membre ale UE şi din cele 11 ţări asociate, are un cadru instituţional unic şi este structurat pe două “coloane” una pentru cele zece state central şi est-europene pe baze individuale şi alta pentru Cipru.

Pentru primele procesul conţine strategia de pre-aderare consolidată, parteneriatele de aderare, extinderea ajutorului financiar de aderare prin crearea unui mecanism de recuperare a întârzierilor (un fond numit “Catch-up facility” destinat unui număr de cinci state, printre care şi România), a programelor ISPA (instrument structural de preaderare) şi SAPARD (pentru sprijinirea reformelor în sectorul agricol), reorientarea şi creşterea substanţială a fondurilor PHARE începând cu anul 2000.

Cea de-a treia “păpuşă” este reprezentată de conferinţele interguvernamentale bilaterale între cele 15 state membre ale UE şi fiecare dintre cele şase ţări nominalizate la Luxemburg pentru începerea negocierilor de aderare: Cipru, Republica Cehă, Estonia, Polonia, Slovenia şi Ungaria. Aceste conferinţe au debutat la Bruxelles, la 31 martie 1998, însă intrarea în faza concretă de negociere a avut loc la 10 noiembrie 1998, după prezentarea raportului anual al Comisiei Europene privind progresele realizate de aceste ţări în intervalul de timp scurs de la prezentarea avizelor Comisiei, în iulie 1997.

Pentru a confirma menţinerea abordării de la Luxemburg şi în ceea ce priveşte cele cinci state din “valul doi” (printre care şi România), echivalentul pentru acestea al conferinţelor bilaterale interguvernamentale ce au loc cu cele şase ţări din primul grup de candidaţi este continuarea exerciţiului de screening pe baze bilaterale.

Acesta are rolul de a evalua în detaliu situaţia pe domenii în aceste ţări, rezultatele sale urmând să fie comunicate în rezumat şi Consiliului UE. Ceea ce este important de reţinut este faptul că aceste evaluări vor constitui baza pentru orice evoluţie viitoare a relaţiilor dintre cele cinci ţări şi Uniunea Europeană, iar în eventualitatea în care se va decide, la un moment dat, începerea negocierilor de aderare cu unul dintre acestea, analiza va începe din punctul în care a rămas în momentul încheierii screening-ului bilateral. Fără a constitui, deci, negocieri propriu-zise, acest exerciţiu are menirea de a menţine candidaţii din grupul doi în ritmul de pregătire necesar reducerii decalajelor care-i separă încă de statele central-europene mai avansate din punct de vedere economic, constituind astfel un stimulent şi un instrument de evaluare a performanţelor acestora.

Pe de altă parte însă, calendarul lărgirii UE depinde nu doar de progresele realizate de candidaţi, ci şi de capacitatea Uniunii de a primi noi membri, iar aceasta este esenţialmente funcţie de conjunctura economică şi politică Europeană şi mondială şi de situaţia socială internă din fiecare stat membru în parte.

Aceasta face ca, în condiţiile crizei asiatice care a afectat major spaţiul fostei Uniuni Sovietice dar ale cărei efecte se resimt şi în Europa de Vest şi într-un moment în care politicile interne ale guvernelor statelor UE pun un accent sporit pe componenta socială (reducerea şomajului, relansarea economică a regiunilor în declin), viteza de realizare a primelor noi adeziuni la UE să fie temperată de necesitatea folosirii fondurilor comunitare pentru rezolvarea problemelor interne ale Uniunii.

În acest context, deşi rapoartele Comisiei Europene din 4 noiembrie 1998 erau favorabile începerii negocierilor de aderare, cu unele condiţii şi nuanţat în funcţie de ţară, în cursul anului 1999 şi cu Letonia, Slovacia şi Lituania, Consiliul European de la Viena, din 11-12 decembrie 1998, a preferat să evite adoptarea unei decizii concrete în acest sens şi să acorde prioritate politicii sociale a UE, Agendei 2000 şi cadrului financiar comunitar pentru următorii şapte ani (2000-2006).

Criza din Kosovo, izbucnită în martie 1999, a readus în actualitate, ca prioritate a politicii externe a Uniunii Europene, necesitatea creării unui spaţiu de stabilitate, securitate şi prosperitate în Europa de Sud-Est. Soluţia atingerii acestui obiectiv este văzută în ancorarea progresiva a ţărilor din regiune la valorile lumii occidentale şi integrarea acestora în UE, cu precădere a statelor ce reprezintă factori de stabilitate şi echilibru în zonă, exemplul cel mai des evocat în acest context fiind cel al României.

De ce este integrarea europeană atât de importantă?

În concluzie, integrarea europeană este în primul rând o forţă de stabilitate în lume. Comunitatea Europeană a luat naştere după al doilea război mondial când mai multe ţări au hotărât să coopereze pe plan economic şi politic pentru prevenirea unui nou război. Această decizie a condus la aproape cincizeci de ani de pace. O altă realizare majoră a Uniunii Europene este crearea Pieţei Unice. Aceasta a condus la prosperitatea ţărilor şi cetăţenilor lor şi a permis Europei să devină o forţă economică într-o lume a globalizării şi concurenţei crescânde.

Unul din principiile fundamentale ale Uniunii Europene, încă din primele sale zile, a fost acela că integrarea trebuie să fie deschisă oricărei ţări europene. Datorită divizării artificiale a continentului, această opţiune nu a putut fi disponibilă ţărilor din centrul şi estul Europei până în 1989. Integrarea acestor ţări este acum o prioritate majoră atât a Uniunii Europene, cât şi a ţărilor candidate care vor fi readuse în marea familie europeană, putând astfel beneficia de toate avantajele şi oportunităţile pe care le reprezintă calitatea de membru al Uniunii Europene.

Avantajele integrării României în Uniunea Europeană sunt multiple:

- beneficiul intangibil al apartenenţei la o mare familie de naţiuni şi la securitatea pe care această apartenenţă o conferă;

- avantajul concret al participării la cea mai mare piaţă unică din lume, cu toate oportunităţile ei legate de creşterea economică şi crearea de locuri de muncă;

- consolidarea şi plasarea pe o cale ireversibilă a reformelor economice şi democratice realizate după 1989 de către România; 

- accesul la Fondurile Structurale destinate dezvoltării regiunilor mai puţin prospere ale Uniunii, fonduri care s-au dovedit atât de benefice în primii ani după aderare pentru ţări ca Irlanda şi Portugalia;

- asigură o îmbunătăţire continuă a calităţii vieţii cetăţenilor ei. Ea oferă garanţia unor standarde înalte în domenii precum protecţia mediului, sănătate, protecţie socială şi siguranţa la locul de muncă;

- dreptul la călătorie, muncă sau stabilire în orice stat membru. Aceasta include şi dreptul de a crea o firmă proprie într-un stat membru, precum şi drepturile la beneficiile protecţiei sociale pentru fiecare individ; 

- dreptul de a vota şi de a candida în statul de rezidenţă în alegerile locale şi pentru Parlamentul European; 

- dreptul la protecţie consulară şi diplomatică din partea altui stat membru, când se vizitează ţări din afara Uniunii. Cetăţenia europeană vine în completarea celei naţionale, nu o înlocuieşte.

În perioada de pre-aderare România va putea beneficia de programe comunitare (deschise de regulă numai membrilor UE) precum: Socrates, Leonardo da Vinci, Tineret pentru Europa şi Kaleidoscope. Aceste programe se bucură de un deosebit succes, întrucât oferă posibilitatea schimburilor profesionale, educative şi culturale între europeni.

Opţiunea politică fundamentală pentru aderare la Uniunea Europeană precum şi procesul complex şi uneori aspru de pregătire pentru îndeplinirea acestui deziderat se bucură de sprijinul constant al marii majorităţi a societăţii româneşti, hotărât să revină în deplinătatea potenţelor sale în marea familie europeană. În această perspectivă, România consideră procesul integrării europene ca fiind necesar, determinat, şi ireversibil.

Fundamentat pe prevederile Acordului European, care conferă României statutul de stat asociat la Uniunea Europeană, şi asimilând liniile directoare ale documentelor programatice ale Uniunii elaborate în vederea sprijinirii statelor candidate la aderare (Agenda 2000, Parteneriatul pentru Aderare, rezoluţiile Consiliilor Europene de la Amsterdam şi Luxemburg), Programul Naţional de Aderare a României la Uniunea Europeană defineşte şi eşalonează obiective şi măsuri concrete pe care România şi le propune pe termen scurt şi mediu în vederea realizării dezideratului strategic al integrării în structurile europene.

7. Cum s-ar traduce în practică pentru români conceptul de “cetăţean al Uniunii” lansat de Tratatul European asupra Uniunii Europene din 1993?
 

Uniunea Europeană este prin excelenţă spaţiul unde drepturile omului au căpătat valoare de lege fundamentală de existenţă. Construcţia Europei Unite este imposibil de imaginat fără aceste valori: cetăţean, securitate, prosperitate, drepturile omului, interculturalitate, respect al minorităţilor. 

În considerarea acestei accepţiuni, autorităţile române trebuie să pornească de la principiul fundamental potrivit căruia, alături de dezvoltarea durabilă, garantarea respectării unui ansamblu vast de drepturi şi libertăţi fundamentale pentru fiecare individ constituie cheia asigurării prosperităţii şi echilibrului în societatea românească.

Europa socială, ca nou concept al construcţiei Uniunii Europene, se întemeiază pe conştiinţa drepturilor fundamentale aşa cum au fost ele enunţate în: Declaraţia universală a drepturilor omului (1948), Convenţia europeană privind drepturile omului (1950), Tratatul de la Roma (1957), Carta socială europeană de la Torino (1961), Actul Unic European (1987), Carta comunitară a drepturilor sociale fundamentale ale lucrătorilor (1989), Tratatul de la Maastricht (1992), Tratatul de la Amsterdam (1997).

Obiectivele imediate ale Uniunii Europene sunt consacrate prin Tratatul de la Amsterdam, (art. 136 şi urm.) şi urmăreşte ocuparea forţei de muncă, îmbunătăţirea condiţiilor de muncă şi de viaţă, o protecţie socială adecvată, libertatea de mişcare a lucrătorilor, dialogul social şi dezvoltarea resurselor umane în vederea atingerii unui nivel de ocupare ridicat şi durabil, precum şi a combaterii excluderii sociale, consolidarea instituţiilor UE implicate în rezolvarea acestor probleme.

Uniunea Europeană a statuat noi drepturi cetăţenilor Uniunii, drepturi care sunt recunoscute şi sprijinite de Curtea Europeană de Justiţie. Aceste drepturi, care sunt privite de către Curtea Europeană de Justiţie ca principii generale iar instituţiile europene le-au acceptat şi consolidat, sunt dezvoltate periodic în tratatele Uniunii Europene, fapt care reflectă interesul Europei pentru noţiunea de “cetăţean al Uniunii” şi pentru respectarea drepturilor sale. 

Tratatul Uniunii Europene din 1992 menţionează în articolul B că unul dintre obiectivele UE este acela de a întări protecţia drepturilor şi intereselor naţionalilor statelor membre prin introducerea cetăţeniei europene, codificând astfel, din punct de vedere juridic, ceea ce jurisprudenţa Curţii de justiţie consacrase după 20 de ani de ezitări.

Principiul democraţiei

Este cunoscut şi sub denumirea de principiul democraţiei reprezentative, adică dreptul cetăţenilor de a participa la gestionarea afacerilor publice prin intermediul unor reprezentanţi aleşi. Principiul a fost consacrat în preambulul Actului Unic European dar a avut iniţial un rol mai degrabă modest în ansamblul principiilor comunitare deoarece Parlamentul European nu dispunea decât de o putere consultativă, iar nu de control asupra activităţii Comisiei Europene.

Evoluţia în sensul constituţionalizării Tratatului a consacrat aprofundarea acestui principiu prin extinderea competenţelor Parlamentului European în domeniul bugetar şi prin dezvoltarea influenţei sale în materie de adoptare a legislaţiei datorită introducerii succesive a procedurii de cooperare, a avizului conform şi a procedurii de codecizie, ultima fiind perfecţionată şi simplificată odată cu adoptarea Tratatului de la Amsterdam. Utilizarea sufragiului universal direct, începând cu anul 1979, la alegerile pentru Parlamentul European, i-au consolidat acestuia legitimitatea. Dezbaterile privind principiul democraţiei se purtau în jurul transferului de competenţe de la nivel naţional spre nivelul comunitar (supranaţional), ceea ce antrenează o pierdere de competenţe legislative de către parlamentele naţionale. Aceste competenţe sunt exersate în cadrul Uniunii Europene de către Consiliu, format din membri ai executivelor naţionale şi care nu este supus unui veritabil control democratic. Procesul de integrare comunitară se traducea deci printr-un declin al principiului democraţiei. Pentru a-i restitui locul în ansamblul principiilor comunitare, s-a decis transformarea Parlamentului European într-o autoritate legislativă de nivel comparabil cu cel al Consiliului.

Acest deziderat a fost parţial realizat prin introducerea procedurii de codecizie, ca şi prin utilizarea articolului 228 CEE pentru creşterea implicării Parlamentului European în sfera relaţiilor externe, inclusiv în domeniul politicii externe şi de securitate comună (articolul 228 CEE prevede că pentru încheierea unor acorduri cu state terţe şi care presupun cheltuieli bugetare, este necesar acordul majorităţii absolute a membrilor PE). Curtea de Justiţie a CE, care până la apariţia Tratatului de la Maastricht nu putea interveni decât în cadrul juridic creat de cele trei Tratate originare, nu a dezvoltat o jurisprudenţă prea bogată în materie de drepturi fundamentale, insistând în schimb pe necesitatea consultării Parlamentului European atunci când această procedură era prevăzută în Tratate.

Principiul justiţiei sociale

Nici acest principiu nu a beneficiat de la început de o consacrare fermă deoarece Tratatele de la Paris şi Roma nu făceau referire la el.

Dar dacă justiţia socială nu era menţionată în articolul 3 CEE care enumera obiectivele Comunităţii, prezenţa în Tratat a unor dispoziţii specifice (articolele 118, 118a, 119 CEE din Titlul II - Politică socială) arată că CEE a avut drept misiune şi realizarea justiţiei sociale. Acesta este motivul pentru care Comisia Europeană a creat o Cartă comunitară a drepturilor sociale ale lucrătorilor, adoptată de 11 din cele 12 state membre de la acel moment, cu ocazia Consiliului European de la Strasbourg, din 1989 (Marea Britanie a refuzat să o semneze). Astăzi Carta comunitară este parte integrantă a Tratatului de la Amsterdam, obligatorie pe teritoriul tuturor celor 15 ţări membre ale Uniunii Europene.

Principiul pluralismului cultural

Comunitatea Europeană a abordat iniţial cultura din unghiul pieţei şi al liberei circulaţii a produselor şi serviciilor culturale. Mai mult chiar, Tratatul CEE nu recunoştea posibilitatea de a invoca obiectivul cultural pentru a legitima o restricţie naţională în calea liberei circulaţii a bunurilor şi serviciilor.

Prin Tratatul de la Maastricht s-a creat o anumită competenţă comunitară în domeniul cultural, punându-se accent pe respectarea diversităţii culturale în Europa. Principiul subsidiarităţii joacă în acest sens un rol important, iar deciziile se iau cu unanimitate. Programele culturale dezvoltate de către Uniunea Europeană în ultimii ani, cu implicarea şi a ţărilor candidate la aderare din Europa Centrală şi de Est (Ariane, Kaleidoscope, Raphael) sunt o dovadă a atenţiei şi respectului de care cultura tinde tot mai mult să se bucure la nivel comunitar, schimbarea de atitudine fiind determinată inclusiv de acuzaţiile euroscepticilor că UE se îndepărtează de cetăţean, iar transferarea competenţelor de la nivelul statelor la nivel supranaţional ar tinde să uniformizeze valorile naţionale şi să le piardă identitatea.

Tratatul de la Roma a scos în afara legii discriminarea bazată pe naţionalitatea persoanei în raport cu libera circulaţie. Celelalte tratate europene au divizat drepturile omului şi implicit drepturile unui “cetăţean al Uniunii” în trei categorii majore:

· drepturi fundamentale;

· drepturi inalienabile privind liberatea de mişcare;

· drepturi democratice individuale.

Uniunea Europeană şi-a afirmat în mod constant afinitatea faţă de libertăţile şi drepturile fundamentale ale omului pe care le-a implementat în legislaţia proprie. Tratatul de la Maastricht a schiţat câteva obiective de integrare pe care Comunitatea Europeană avea să le atingă în viitor, deschizând o nouă etapă în procesul colaborării mai strânse între popoarele Europei, hotărându-se faptul că deciziile referitoare la destinul Comunităţii să fie luate într-o măsură tot mai mare de către cetăţeni. 

Totodată, perfecţionarea cooperării dintre statele membre în domeniul afacerilor şi al justiţiei a vizat sporirea protecţiei drepturilor şi a intereselor cetăţenilor statelor comunitare prin instituirea cetăţeniei Uniunii Europene. În acest sens, orice persoană care deţine cetăţenia unuia dintre statele membre Uniunii Europene va dobândi automat calitatea de cetăţean al Uniunii. În temeiul acestei calităţi, fiecare cetăţean este liber să se stabilească şi să muncească în orice ţară membră a Uniunii, să beneficieze de dreptul de vot în regiunea în care trăieşte, inclusiv în alegerile pentru Parlamentul European. De asemenea, cetăţenii Uniunii se pot adresa organelor de conducere comunitară cu petiţii şi memorii. În vederea apărării drepturilor cetăţeneşti, tratatul de la Maastricht a pus un accent deosebit pe probleme de interes comun: politica de azil şi de imigrare faţă de cetăţenii altor state, cooperarea juridică în materie civilă şi penală, toate aceste aspecte vizând procesul de tranziţie de la conştiinţa naţională la conştiinţa comunitară. 

Tratatul de la Amsterdam a stabilit procedurile şi măsurile destinate să asigure protecţia totală a tuturor drepturilor fundamentale ale cetăţenilor Uniunii. Acest tratat a accentuat, în mod deosebit, respectul pentru drepturile fundamentale, în special cele stabilite prin Convenţia europeană privind drepturile omului, adoptată la Roma de către membrii Consiliului Europei.

În acord cu prevederile tratatului, Uniunea Europeană are puterea de a acţiona pentru combaterea discriminărilor de orice fel. Posibilele intervenţii sunt legate de orice discriminare legată de sex, rasă, religie, convingeri, invaliditate, vârstă sau orientare sexuală. În raport cu aceasta UE a implementat politica egalităţii şanselor între bărbat şi femeie.

Consiliul Europei a confirmat la Köln, în iunie 1999, importanţa drepturilor fundamentale ale omului accentuând necesitatea realizării unei Carte Europene a Drepturilor Fundamentale. 

La data de 27 mai 1997 Comisia Europeană, în acord cu articolul 8 al Tratatului de la Maastricht, a lansat al doilea raport în care este analizată implementarea drepturilor cetăţenilor Uniunii: libera circulaţie a persoanelor şi dreptul la rezidenţă, dreptul la vot şi de a candida, dreptul de petiţionare. 

Analiza legală şi administrativă a dreptului la liberă circulaţie a pus în evidenţă faptul că toate problemele, cu mici excepţii, pot fi rezolvate fără schimbări majore ale legislaţiei în vigoare, în primul rând printr-o concentrare a cooperării între statele membre, în particular, în problematica frontierelor statelor, iar în al doilea rând prin formarea şi instruirea funcţionarilor publici aparţinând ţărilor membre.

Tratatul de la Amsterdam a încorporat şi acordul Schengen, din 1985, prin care au fost eliminate frontierele interne dintre statele membre UE şi a fost creat un cadru privind controlul imigrărilor, regimul vizelor pentru cetăţenii statelor care nu aparţin UE şi eliminarea controlului la frontiere pentru cetăţenii statelor membre UE. Aria Schengen cuprinde la momentul actual, totalitatea statelor membre UE cu excepţia Angliei şi Irlandei. 

Au fost date o serie de recomandări care privesc simplificarea procedurii de acordare a rezidenţei temporare (acesta era reglementată prin două regulamente şi nouă directive), eliberarea certificatelor privind mijloacele financiare şi de asigurare socială la solicitarea de rezidenţă dintr-un stat membru în alt stat membru al Uniunii, creşterea numărului de lucrători străini angajaţi, inclusiv în sectorul public, garantarea unui tratament egal în domeniul taxelor şi impozitelor, încurajarea învăţării limbii statului în care se solicită rezidenţa. 

La data de 2 iulie 1998 Parlamentul European a adoptat o rezoluţie pe baza celui de-al doilea raport al Comisiei Europene privind cetăţenii Uniunii. Parlamentul European a accentuat faptul că cetăţenii Uniunii sunt un factor important în procesul de integrare europeană, a reafirmat faptul că circulaţia liberă a persoanelor este pe deplin implementată şi, în urma măsurilor luate, a îmbunătăţit accesul cetăţenilor la informaţii ce privesc dreptul de vot, dreptul de a candida, dreptul de petiţionare precum şi accesul la Avocatul Poporului European.

Dreptul la vot

Toţi cetăţenii au dreptul la vot pentru alegerile ce privesc Parlamentul European în ţara lor de origine sau în ţara în care sunt rezidenţi. Fiecare stat membru organizează aceste alegeri în acord cu propriile legi electorale.

 

Dreptul la petiţionare

Toţi cetăţenii pot trimite o petiţie, Parlamentului European sau Avocatului Poporului, printr-o simplă scrisoare. Parlamentul trebuie să investigheze orice violare a drepturilor individuale legitime ce privesc statele membre ori o instituţie aprţinând acestora. Aceasta este şi calea prin care un cetăţean poate propune modificarea legislaţiei comunitare într-un anumit domeniu. Dacă în perioada 1993-1997 au fost înregistrate un număr de peste 6000 de petiţii adresate Parlamentului European şi Avocatului Poporului, în ultimii doi ani numărul acestora a crescut cu peste 20% pe an.

Dreptul la informare 

Toţi cetăţenii au acces la toate documentele instituţiilor europene în limita în care acestea au caracter public. 

Protecţia diplomatică

Atunci când un cetăţean se află în afara graniţelor ţării sale, acesta poate beneficia de protecţia statului pe teritoriul căruia se află, în anumite condiţii. Acest drept nu este reglementat, încă, în toate ţările membre UE. 

8. Cum evaluează Uniunea Europeană un stat care doreşte să devină membru al său şi ce reprezintă rapoartele Comisiei Europene privind aderarea? Ce este Agenda 2000?
 

La 16 iulie 1997, Comisia Europeană a dat publicităţii pachetul de documente cunoscut sub numele de Agenda 2000, precum şi Avize referitoare la toate cele 10 ţări asociate din Europa Centrală şi de Est.

Agenda 2000 oferă o viziune coerentă şi clară asupra Uniunii Europene la intrarea în secolul al XXI-lea. 

În aceste documente, Comisia Europeană subliniază: 

- perspectivele dezvoltării UE şi a politicilor ei dincolo de orizontul anului 2000; 

- impactul extinderii UE; 

- viitorul cadru financiar, luând în considerare perspectivele extinderii Uniunii. 

Documentele ce compun Agenda 2000 sunt următoarele: 

- o Uniune mai puternică şi extinsă (A Stronger and Wider Union); 

- avize ale Comisiei în legatură cu solicitările ţărilor candidate de aderare la Uniunea Europeană (Opinions concerning the Applications for Membership to the European Union Presented by the Candidate Countries); 

- efectele extinderii spre ţările candidate din Europa Centrală şi de Est asupra politicilor Uniunii (studiu de impact) (Effects on the Union's Policies of Enlargement to the Applicant Countries of Central and Eastern Europe); 

- întărirea strategiei de pre-aderare (Reinforcing the Pre-accession Strategy).

Cadrul general al procesului de integrare

În anul 1985 a fost semnat Actul Unic European, care a instituţionalizat Consiliul European, organism de desfăşurare a dialogului la cel mai înalt nivel al liderilor europeni, cu scopul definirii liniilor principale ale politicii Uniunii Europene. 

După 1990, Consiliul European a pus în discuţie posibilitatea extinderii Uniunii Europene prin cooptarea de noi membri dintre ţările foste comuniste. Statele din Europa Centrală şi de Est au încheiat acorduri de asociere cu Uniunea Europeană, care prevăd instaurarea unei zone de comerţ liber şi modalităţile instituţionalizate de dialog între guvernele ţărilor asociate şi instituţiile comunitare, precum şi domeniile care fac obiectul noilor relaţii între cele două părţi. 

Iniţiativa extinderii Uniunii Europene s-a materializat la Consiliul European de la Copenhaga din 1993, când a fost discutată şi analizată în mod oficial această posibilitate. S-a decis că Uniunea Europeană poate să primească noi membri din ţările ce au făcut parte din fostul bloc comunist după ce, în prealabil, acestea vor fi îndeplinit condiţiile politice şi economice cerute de Uniunea Europeană. 

Anul 1997 a adus concretizarea acestei iniţiative de către Consiliul European de la Luxemburg, ca urmare a Avizelor Comisiei Europene, care a luat decizia de lansare a procesului de extindere a UE prin aderarea tuturor statelor asociate, pe baza performanţelor individuale ale fiecărui stat.

Parteneriatul pentru Aderare

La 25 martie 1998, Comisia Europeană a aprobat Parteneriatele pentru Aderare pentru cele 10 ţări candidate din Europa Centrală şi de Est, elemente centrale ale strategiei întărite de pre-aderare. 

Parteneriatul pentru Aderare sprijină România în pregatirea pentru aderare prin stabilirea obiectivelor prioritare ale integrării, aşa cum sunt ele identificate în Rapoartele Comisiei, precum şi prin dirijarea asistenţei financiare acordate de Uniunea Europeană pentru îndeplinirea acestor priorităţi. 

Parteneriatul pentru Aderare se concentrează pe pregătirea României în vederea îndeplinirii în totalitate a criteriilor de aderare stabilite de Consiliul European de la Copenhaga (1993).

Această parte a comunicării Agenda 2000 este o lucrare de sinteză privind lărgirea UE pe care Comisia Europeană o pregăteşte la indicaţiile Consiliului European întrunit la Madrid. Scopul ei este să explice modul în care Comisia a examinat diferitele cereri de aderare şi chestiunile principale pe care le ridică, precum şi calendarul de începere a negocierilor, considerat cel mai realist. Ea cuprinde principalele concluzii şi recomandările bazate pe opinii şi prezintă punctele de vedere ale Comisiei asupra lansării procesului de negociere a integrării. De asemenea abordează întrebările orizontale legate de lărgire precum şi aranjamentele practice legate de faza iniţială a negocierilor şi de consolidarea strategiei pentru pre-aderare, luată în ansamblul ei.

Aceste concluzii şi recomandări se bazează pe criteriile adoptate de Consiliul European la întrunirea sa din iunie 1993 la Copenhaga: “pentru a deveni membru, ţara candidată trebuie să fi ajuns la o stabilitate a instituţiilor care garantează democraţia, supremaţia legii, drepturile omului şi respectarea şi protejarea minorităţilor, existenţa unei economii de piaţă operaţionale precum şi capacitatea de a face faţă presiunii concurenţiale şi forţelor pieţei din cadrul Uniunii şi (să aibă) capacitatea de a-şi asuma obligaţiile decurgând din calitatea de membru, inclusiv aderarea la ţelurile de uniune politică, economică şi monetară.”

EVALUAREA PE BAZA CRITERIILOR DE ADERARE

La solicitarea Consiliului, Comisia a pregătit opinii asupra fiecărei candidaturi pentru dobândirea calităţii de membru. Evaluarea sa se bazează pe numeroase surse de informaţii, luând ca punct de plecare răspunsurile la chestionarele trimise fiecăreia dintre ţările candidate în aprilie 1996. Au avut loc întruniri bilaterale cu fiecare din ţările candidate, cărora li s-a dat ocazia de a furniza orice alte informaţii referitoare la pregătirile lor pentru integrare, până la sfârşitul lunii mai 1997.

Comisia a luat de asemenea în considerare evaluările efectuate de Statele Membre, îndeosebi în ceea ce priveşte criteriile politice pentru dobândirea calităţii de membru, stabilite de Consiliul European la Copenhaga. Rapoartele şi rezoluţiile Parlamentului European, şi activitatea diferitelor organizatii internaţionale, organizaţii neguvernamentale şi a altor organisme au fost de asemenea folosite de Comisie.

Comisia a luat de asemenea în considerare progresul realizat în cadrul acordurilor bilaterale care sunt elementul principal în relaţiile Uniunii cu ţările candidate. Au intrat în vigoare Acorduri Europene (de Asociere) referitoare la cooperarea economică, comerţ şi dialog politic cu şase din ţările candidate. Pentru Estonia, Letonia şi Lituania, acordurile trebuie să fie ratificate de toate Statele Membre înainte de a intra în vigoare. În cazul Sloveniei, Parlamentul sloven încă mai trebuie să ratifice acordul.

Sarcina Comisiei nu are precedent deoarece criteriile de la Copenhaga curprind un număr mare de condiţii politice şi economice şi depăşesc acquis-ul comunitar (de exemplu evaluarea capacităţii administrative şi juridice) şi deoarece acquis-ul însuşi s-a dezvoltat considerabil de la extinderile anterioare. Acquis-ul Uniunii include acum politica comună externă şi de securitate, justiţia şi afacerile interne, precum şi obiectivele şi realizarea în trepte a uniunii politice, economice şi monetare.

Comisia nu dă numai o imagine a situaţiei din 1997 şi a progresului candidaţilor în ultimii ani. Ea a făcut de asemenea o analiză a progresului aşteptat pe termen mediu în privinţa criteriilor economice şi a capacităţii ţărilor de a implementa acquis-ul. În efectuarea acestei evaluări avansate, comisia a luat în considerare tendinţele strategiilor şi programelor de implementare progresivă a acquis-ului, în curs de derulare în ţara candidată. Comisia a anticipat de asemenea dezvoltarea viitoare a strategiilor Uniunii, îndeosebi în anumite domenii cum ar fi proţectia mediului, Piaţa Unică şi societatea informatizată unde acquis-ul evoluează rapid.

Referitor la criteriile politice pentru dobândirea calităţii de membru, Comisia consideră că evaluarea a putut fi efectuată numai pe baza elementelor situaţiei prezente pe care a reuşit să le verifice şi să le confirme. Funcţionarea efectivă a democraţiei este o chestiune primordială în evaluarea cererii de aderare la Uniune a unei ţări. Tratatul de la Amsterdam a consfinţit în Articolul F principiul constituţional că “Uniunea este fondată pe principiile libertăţii, democraţiei, respectării drepturilor omului şi a libertăţilor sale fundamentale şi pe supremaţia legii”. În mod corespunzător, Conferinţa Interguvernamentală a decis să modifice Articolul O, făcând din respectarea Articolului F o condiţie explicită pentru dobândirea calităţii de membru.

Comisia consideră prin urmare că respectarea de către o ţară candidată a condiţiilor politice definite de reuniunea de la Copenhaga a Consiliului European este o condiţie necesară, dar nu suficientă pentru începerea negocierilor referitoare la aderare. 

CRITERII POLITICE

Consiliul European întrunit la Copenhaga a indicat că “dobândirea calităţii de membru necesită ca ţara candidată să fi ajuns la stabilitatea instituţiilor care garantează democraţia, supremaţia legii, drepturile omului precum şi respectarea şi protejarea minorităţilor” .

Pentru a evalua măsura în care candidaţii satisfac această condiţie de aderare, Comisia a mers, în fiecare opinie, dincolo de o descriere formală a instituţiilor politice şi a relaţiilor dintre ele, pentru a evalua cum funcţionează efectiv democraţia în practică, în termenii unei serii de criterii detaliate. Ea a examinat modul în care sunt exercitate diferitele drepturi şi libertăţi, cum ar fi libertatea de exprimare, de exemplu prin rolul partidelor politice, al organizaţiilor neguvernamentale şi al presei.

Se aşteaptă de la ţările care doresc să devină membre ale Uniunii Europene nu numai să subscrie la principiile democraţiei şi la supremaţia legii, ci şi să le pună efectiv în aplicare în viaţa zilnică.

În general, constituţiile ţărilor candidate garantează libertăţi democratice, incluzând pluralismul politic, libertatea de exprimare, şi libertatea convingerilor religioase. Ele au înfiinţat instituţii democratice şi autorităţi independente juridice şi constituţionale care permit diferitelor autorităţi de stat să funcţioneze normal, au organizat alegeri libere şi corecte permiţând alternarea diferitelor partide politice la putere şi, în general, recunosc rolul opoziţiei.

Unele dintre ţările candidate - dincolo de ciclul normal al alegerilor - nu deţin o stabilitate a instituţiilor care să permită funcţionarea corespunzătoare a autorităţilor publice şi consolidarea democraţiei. Toate ţările candidate au deficienţe în supremaţia legii, pe care trebuie să le corecteze. Există o lipsă de judecători cu calificare adecvată şi de garanţii care să asigure independenţa lor. Poliţiştii sunt prost plătiţi şi necesită o mai bună pregătire şi disciplină. Autonomia autorităţilor locale necesită de asemenea o bază legală mai fermă în unele cazuri.

România nu a cunoscut o schimbare adevărată de guvern până la alegerile din 1996. Sistemul politic s-a caracterizat de mult prin persistenţa practicilor moştenite de la sistemul comunist, cu prea multă interferenţă din partea guvernului în presă şi în sistemul juridic. Schimbările care au avut loc în urma alegerii unui nou preşedinte şi a unei noi majorităţi guvernamentale au modificat considerabil situaţia ţării: astfel ea şi-a îmbunătăţit funcţionarea şi stabilitatea instituţiilor. Reforma serviciilor secrete de poliţie şi a sistemului juridic a fost încheiată foarte repede.

Schimbările care au avut loc în Bulgaria şi reformele anunţate de guvern îi vor da probabil acestei ţări posibilitatea de a realiza un progres decisiv în ce priveşte democraţia şi supremaţia legii precum şi stabilitatea instituţiilor sale.

În Slovacia încă mai există o distanţă între litera textelor constituţionale şi practica politică. Comisia este preocupată de faptul că supremaţia legii şi democraţia încă nu sunt suficient înrădăcinate. Aceasta ar necesita o mai mare deschidere faţă de părerile opuse, funcţionarea corespunzătoare a instituţiilor de stat şi respectarea rolurilor lor individuale în ordinea constituţională. O democraţie nu poate fi considerată stabilă dacă drepturile şi obligaţiile respective ale unor instituţii cum ar fi preşedinţia, curtea constituţională sau comisia centrală pentru referendum pot fi puse sub semnul întrebării de către guvernul însuşi şi dacă rolul legitim al opoziţiei în comitetele parlamentare nu este acceptat.

Efectul referendumului din mai 1997 cu privire la calitatea de membru al NATO şi la alegerea directă a preşedintelui, încercările eşuate ale guvernului de a reforma codul penal, cu scopul de a limita libertatea de exprimare, eforturile de a bloca o anchetă asupra activităţilor serviciilor secrete şi diferite forme de presiune exercitate de către guvern asupra oficialităţilor şi a organismelor culturale vorbesc despre instabilitatea instituţiilor ţării.

DREPTURILE OMULUI

Respectarea drepturilor fundamentale este principiul garantat în majoritatea ţărilor candidate. Toate au aderat la Convenţia Consiliului European pentru Protecţia Drepturilor Omului şi a Libertăţilor Fundamentale şi la protocolul care permite cetăţenilor să-şi susţină cazurile la Curtea Europeană a Drepturilor Omului.

România a moştenit de la regimul comunist un sistem care a plasat mulţi copii în instituţii de stat, în condiţii care violează convenţiile asupra drepturilor copiilor. În această situaţie se află peste o sută de mii de copii. Totuşi prevederile legislative anterioare, datând din 1972, au fost abrogate şi au fost puse bazele pentru reforme fondate pe sprijinirea directă a familiilor.

Libertatea de expresie şi de asociere este asigurată în toate ţările candidate, dar independenţa radioului şi a televiziunii necesită o consolidare în unele cazuri.

RESPECTAREA MINORITĂŢILOR

Multe dintre ţările candidate au o populaţie minoritară a căror integrare satisfăcătoare în societate este o condiţie pentru stabilitatea democratică. Minorităţile reprezintă 44% din populaţie în Letonia (unde 34% sunt ruşi), 38% în Estonia (30% ruşi), 20% în Lituania (9% ruşi, 7% polonezi), 18% în Slovacia (11 % unguri, 5% romi), 14% în Bulgaria (9% turci, 5% romi) şi 13% în România (8% unguri, 4% romi).

Un număr de texte reglementând protecţia minorităţilor naţionale au fost adoptate de Consiliul European, îndeosebi Convenţia Cadru pentru Protecţia Minorităţilor Naţionale şi Recomandarea 1201 adoptată de Adunarea Parlamentară a Consiliului Europei în 1993. Ce-a de a doua, deşi neobligatorie, recomandă să fie recunoscute drepturile colective, în timp ce Convenţia Cadru salvgardează drepturile individuale ale persoanelor aparţinând grupurilor minoritare. Bulgaria încă nu a semnat Convenţia Cadru; Republica Cehă, Letonia, Lituania, Polonia, şi Slovenia sunt printre ţările care încă nu au ratificat-o.

În România, minoritatea maghiară este reprezentată în Parlament de 25 de deputaţi şi 11 senatori iar în Guvern de doi miniştri. De asemenea este reprezentată în autorităţile locale şi beneficiază de dreptul la educaţie în limba maghiară în învăţământul primar şi secundar şi de dreptul de a utiliza limba maghiară în contactul cu administraţia şi justiţia.

În Slovacia totuşi, unde astfel de drepturi sunt în principiu recunoscute, minoritatea maghiară se confruntă cu un număr de probleme în exercitarea drepturilor sale. Ca urmare a adoptării legii asupra limbii naţionale, şi în absenţa unei legi asupra utilizării limbilor minorităţilor, exercitarea mai multor drepturi ale minorităţii maghiare au fost puse sub semnul întrebării. Unele evenimente recente referitoare la diminuarea subvenţiilor pentru cultură şi la schimbări în sistemul de împărţire administrativ-teritorială a ţării dau motiv de îngrijorare.

Persoanele fără cetăţenie constituie 28% din populaţia Letoniei şi 25% din cea a Estoniei. Nu există dovezi că aceste minorităţi sunt supuse discriminării, în afara unor probleme de acces la unele profesiuni în Letonia. Dar rata naturalizării celor fără cetăţenie a fost lentă în ambele ţări şi ea trebuie accelerată pentru a se asigura integrarea în societate a minorităţilor fără cetăţenie.

În afară de situaţia minorităţii romilor în mai multe ţări candidate, care dă motive de îngrijorare, integrarea minorităţilor în societăţile lor este în general satisfăcătoare. 

Problemele minorităţilor, dacă nu sunt rezolvate, ar putea afecta stabilitatea democratică şi conduce la dispute cu ţările vecine. Prin urmare, este în interesul Uniunii şi al ţărilor candidate să se atingă un progres satisfăcător în integrarea populaţiilor minoritare înainte de terminarea procesului de integrare, folosind toate ocaziile oferite în acest context.

Chiar dacă mai trebuie încă să se facă progrese într-un număr de ţări candidate, în ce priveşte practica reală a democraţiei şi protejarea minorităţilor, numai o singură ţară candidată - Slovacia nu satisface condiţiile politice prezentate de Consiliul European la Copenhaga.

2. CRITERII ECONOMICE

Consiliul European întrunit la Copenhaga a indicat că, în domeniul economic, calitatea de membru solicită “existenţa unei economii de piaţă operaţionale, precum şi capacitatea de a face faţă presiunii concurenţiale şi a forţelor pieţei din cadrul Uniunii”.

Ţările candidate au făcut un progres considerabil în tranziţia spre o economie de piaţă, inclusiv în privinţa privatizării şi liberalizării, deşi situaţia lor economică variază considerabil. Pentru toate, desfiinţarea CAER-ului, fostul bloc de comerţ comunist, şi iniţierea de reforme de piaţă au însemnat un şoc iniţial major. Totuşi, pentru unele din ele această situaţie a fost agravată de un dezechilibru grav la pornire, în timp ce altele au moştenit condiţii comparativ stabile şi standarde de viaţă mai ridicate. Mai mult decât atât, jumătate din ţările candidate au trebuit să creeze instituţiile unui nou stat, în acelaşi timp trebuind să efectueze o revizie fundamentală a economiilor lor.

Reforma a luat un curs diferit de la ţară la ţară. În unele, reforma a beneficiat de un sprijin mai larg şi politica s-a dovedit relativ constantă, chiar şi atunci când guvernele s-au schimbat. Deşi aproape toate candidatele au progresat substanţial în ultimii ani, deseori cu rate de creştere mari, multe din ele se mai găsesc în condiţii economice fragile. De asemenea, au existat câteva răsturnări de situaţii cu introducerea de forme administrative de control, de exemplu asupra preţurilor sau asupra importurilor.

Produsul intern brut mediu pe cap de locuitor în ţările candidate se ridică la numai aproximativ o treime din cel al Uniunii. Unele candidate, şi în nici un caz nu întotdeauna cele cu cel mai mic venit pe cap de locuitor, au atins o creştere anuală a PIB-ului brut de 5-7% în ultimii ani, în timp ce altele au rămas în urmă dintr-o serie de motive. Unele au realizat un grad înalt de stabilitate a preţurilor şi sunt aproape de echilibrul bugetar, în timp ce altele se confruntă cu deficite mari şi/sau în creştere ale comertului, rezultând din importuri de utilaj greu, precum şi de bunuri de consum. În general, reforma structurală mai are încă mult de parcurs, îndeosebi în ce privesc sistemele bancar şi financiar, şi în ce priveşte protecţia socială. Majoritatea candidatelor mai necesită încă o restructurare a marilor industrii aflate în proprietatea statului, care domină economiile locale şi sunt foarte greu de restructurat, atât din motive sociale cât şi economice.

Nici una dintre candidate nu satisface pe deplin în acest moment cele două condiţii economice stabilite la Copenhaga, deşi este posibil ca unele să reuşească acest lucru în câţiva ani.

EXISTENŢA UNEI ECONOMII DE PIAŢĂ OPERAŢIONALE

Primul criteriu economic identificat de Consiliul European la Copenhaga este existenţa unei economii de piaţă în stare de funcţionare.

Aceasta necesită un număr de condiţii de îndeplinit care sunt analizate fiecare opinie, şi anume ca:

- echilibrul dintre cerere şi ofertă să fie stabilit prin jocul liber al forţelor pieţei; preţurile, precum şi comerţul, să fie liberalizate;

- să nu existe bariere semnificative la intrarea pe piaţă (înfiinţarea de noi firme) şi la ieşire (faliment);

- sistemul juridic, inclusiv reglementarea drepturilor de proprietate trebuie să fie instalat; să se poată aplica legile şi contractele;

- să se fi realizat stabilitatea macroeconomică, inclusiv stabilitatea adecvată a preţurilor, precum şi finanţe publice şi conturi externe viabile;

- un consens larg asupra elementelor fundamentale ale politicii economice;

- sectorul financiar să fie suficient de dezvoltat pentru a canaliza economiile către o investiţie productivă.

Opiniile evaluează fiecare candidat în lumina acestor condiţii. Comisia consideră că cinci dintre ele (Republica Cehă, Estonia, Ungaria, Polonia şi Slovenia) pot fi considerate ca economii de piaţă operaţionale, chiar dacă în toate aceste cazuri unele caracteristici importante, cum ar fi pieţele de capital, trebuie să se maturizeze şi să se dezvolte în continuare. Un al şaselea candidat (Slovacia) se apropie foarte mult în ceea ce priveşte caracteristicile legislative şi de sistem, dar îi lipseşte transparenţa în implementare.

Ceilalţi candidaţi au realizat un progres substanţial, îndeosebi în ultimul timp şi probabil vor îndeplini acest prim criteriu economic foarte curând. Pentru aceste ţări, cea mai mare provocare acum este de a aprofunda implementarea reformelor lor juridice şi instituţionale şi în unele cazuri de a îndepărta riscul unei noi instabilităţi macroeconomice.

CAPACITATEA DE A REZISTA LA PRESIUNEA CONCURENŢIALĂ ŞI LA FORŢELE PIEŢEI EXISTENTE ÎN CADRUL UNIUNII

Al doilea criteriu economic este capacitatea de a rezista la presiunea concurenţială şi la forţele pieţei din cadrul Uniunii. Acesta va necesita un nivel minim de competitivitate în principalele sectoare ale economiilor ţărilor candidate.

Evaluarea necesară este mai dificilă decât pentru primul criteriu. Pe de o parte, este nevoie de o privire de ansamblu cuprinzătoare care să includă un număr considerabil de factori şi pe de altă parte este nevoie să se facă o evaluare a evoluţiilor viitoare. O întrebare cheie este dacă firmele au capacitatea necesară de a se adapta şi dacă mediul în care evoluează susţine adaptarea în continuare. Elementele de luat în considerare includ:

-existenţa unei economii de piaţă operaţionale cu un grad mare de stabilitate macroeconomică, suficient pentru ca agenţii economici să ia decizii într-un climat de stabilitate şi previzibilitate;

- o cantitate suficientă, la un cost corespunzător, de resurse umane şi mijloace de producţie, inclusiv infrastructura (alimentare cu energie, telecomunicaţii, transport, etc.), educaţia şi cercetarea şi evoluţii viitoare în acest domeniu;

- măsura în care politica guvernului şi legislaţia influenţează competitivitatea prin politica comercială, politica concurenţei, ajutor de stat, sprijin acordat întreprinderilor mici şi mijlocii, etc.;

- gradul şi ritmul integrării comerciale pe care o realizează o ţară cu Uniunea înainte de lărgire. Acestea se referă atât la volumul şi la natura produselor cu care se face deja comerţ cu statele membre;

- ponderea firmelor mici, în parte fiindcă firmele mici tind să beneficieze mai mult de un acces imbunătăţit la piată şi în parte pentru că o dominaţie a firmelor mari ar putea indica o mai mare rezistenţă la adaptare.

Analiza efectuată de serviciile Comisiei în opinii a condus la următoarea imagine generală:

- integrarea comercială în majoritatea ţărilor şi investiţia străină directă (FDI) în unele ţări au progresat substanţial. Totuşi, în unele ţări s-a înregistrat un regres al liberalizării comerţului, în principal din motive macroeconomice;

- funcţionarea pieţelor de capital şi a regulilor concurenţei se îmbunătăţesc peste tot, dar în general sunt încă departe de a fi satisfăcătoare;

- starea infrastructurii rămâne nesatisfăcătoare;

- nivelele salariilor sunt încă cu mult sub nivelurile din cadrul Uniunii;

- privatizarea a progresat în ritmuri diferite, iar procesul rămâne să fie încheiat.

O dificultate importantă în evaluarea candidaţilor după al doilea criteriu este caracterul său anticipativ. Deşi toate ţările s-au deschis în mod substanţial spre comerţul exterior, intrarea pe Piaţa Unică (incluzând armonizarea TVA, a achiziţiilor publice, a asigurărilor bancare, etc.) le va duce mai departe pe drumul integrării. Ele vor trebui îndeosebi să fie în stare să facă produse în conformitate cu cerinţele tehnice europene, ceea ce va fi facilitat de preluarea acquis-ului, creând structurile instituţionale necesare şi făcându-le să funcţioneze, precum şi de activitatea corespunzătoare de standardizare. Cum se vor manifesta ele în ce priveşte acest criteriu, rămâne prin urmare greu de prevăzut. Între timp, progresul continuu în implementarea măsurilor indicate în Cartea Albă din 1995 referitoare la Piaţa Unică va rămâne atât o metodă esenţială de pregătire cât şi un etalon aproximativ pentru gradul de pregătire al candidaţilor.

Venind în sprijinul eforturilor de politică internă ale candidaţilor, va fi nevoie de continuarea sprijinului extern din partea Phare şi a instituţiilor financiare internaţionale (IFI). După integrare, fondurile structurale vor prelua rolul conducător în această privinţă.

Reţinând în acelaşi timp dificultăţile inerente unei asemenea integrări, Comisia constată că două ţări (Ungaria şl Polonia) vor satisface probabil al doilea criteriu pe termen mediu, cu condiţia ca ele să rămână pe cursul actual. Alte trei ţări (Republica Cehă, Slovacia şi Slovenia) vor fi probabil în aceeaşi poziţie cu condiţia să-şi întărească eforturile şi să evite un revers al politicii. Deoarece Estonia şi-a modernizat şi şi-a liberalizat radical economia, ea vine aproape în urma acestui grup, dar marele ei dezechilibru extern este o cauză de îngrijorare. Letonia, Lituania şi România au făcut recent eforturi mari, dar vor necesita o consolidare viitoare a acestor eforturi. Bulgaria se desparte de greaua moştenire a trecutului; ea a făcut foarte recent un efort considerabil şi este în curs de a le ajunge pe celelalte în următorul deceniu.

Prin urmare, dacă ne referim la cele două criterii, Ungaria şi Polonia sunt cel mai aproape de a le satisface, în timp ce Republica Cehă şi Slovenia nu sunt prea departe. Estonia satisface primul criteriu, dar trebuie să mai progreseze pentru a satisface criteriul al doilea al capacităţii de a rezista la presiunea concurenţială. Slovacia satisface criteriul al doilea, dar nu poate fi considerată în întregime ca o economie de piaţă operaţională.

  

ALTE OBLIGAŢII DECURGÂND DIN CALITATEA DE MEMBRU

Consiliul European întrunit la Copenhaga a tras concluzia că pentru a fi membru este nevoie de a avea “capacitatea de a-şi asuma obligaţiile de membru, inclusiv adeziunea la obiectivele uniunii politice, economice şi monetare”.

OBIECTIVELE UNIUNII POLITlCE, ECONOMICE ŞI MONETARE

Când au solicitat să devină membre, ţările din Europa Centrală şi de Est au acceptat obiectivele Tratatului referitor la Uniunea Europeană, inclusiv uniunea politică, economică şi monetară.

Referitor la politica comună externă şi de securitate, candidaţii au demonstrat prin dialog politic şi acţiune concretă voinţa lor de a contribui la acţiunea efectivă a Uniunii. În urma evaluării exprimate în opinii, Comisia apreciază că în acest domeniu ţările candidate ar putea să-şi îndeplinească obligaţiile ce decurg din calitatea de membru.

Referitor la obiectivul uniunii economice şi monetare, este puţin probabil că ţările candidate vor putea să intre în zona euro imediat după aderare. Într-adevăr va fi necesar în continuare progresul în zona reformei structurale pentru ca ele să-şi poată menţine stabilitatea macroeconomică suficientă pe termen lung. Totuşi, noile state membre vor trebui să adopte acquis-ul Etapei a 2-a a EMU. Aceasta implică independenţa băncii centrale, coordonarea strategiilor economice (programe de convergenţă naţională, supraveghere multilaterală, procedura de deficit excesiv), şi adeziunea la prevederile relevante din pactul de stabilitate şi creştere. Noile state membre vor veni în întâmpinarea oricărei finanţări directe din partea băncii centrale a deficitelor din sectorul public, precum şi a accesului privilegiat al autorităţilor publice la instituţiile financiare. Ele îşi vor fi terminat liberalizarea mişcărilor de capital. De asemenea, se aşteaptă de la ele să participe la un mecanism de rată de schimb şi să evite schimbările excesive de rată de schimb.

 

10. Majoritatea românilor sunt favorabili integrării europene, ştiu ei ce obligaţii îşi asumă?
Integrarea europeană este în primul rând o forţă de stabilitate în lume. Comunitatea Europeană a luat naştere după al doilea război mondial când mai multe ţări au hotărât să coopereze pe plan economic şi politic pentru prevenirea unui nou război. Această decizie a condus la aproape cincizeci de ani de pace. O altă realizare majoră a Uniunii Europene este crearea Pieţei Unice. Aceasta a condus la prosperitatea ţărilor şi cetăţenilor lor şi a permis Europei să devină o forţă economică într-o lume a globalizării şi concurenţei crescânde.

Unul din principiile fundamentale ale Uniunii Europene, încă din primele sale zile, a fost acela că integrarea trebuie să fie deschisă oricărei ţări europene. Datorită divizării artificiale a continentului, această opţiune nu a putut fi disponibilă ţărilor din centrul şi estul Europei până în 1989. Integrarea acestor ţări este acum o prioritate majoră atât a Uniunii Europene, cât şi a ţărilor candidate care vor fi readuse în marea familie europeană, putând astfel beneficia de toate avantajele şi oportunităţile pe care le reprezintă calitatea de membru al Uniunii Europene.

Calitatea de membru al UE va avea un impact major asupra tuturor faţetelor vieţii economice, politice şi sociale. Implicaţiile economice vor fi precumpănitoare, însă se vor înregistra mutaţii radicale şi în domeniile politic, de securitate, social şi cultural.

Din perspectiva politicului, mecanismele de luare a deciziilor vor trebui reconfigurate, în sensul unui transfer de competenţe către instituţiile comunitare; în acelaşi timp însă, România va beneficia de posibilitatea de a participa, în cadrul Uniunii, la complexele procese decizionale colective, putând astfel să-şi promoveze şi să-şi protejeze mai bine interesele.

Principalele beneficii oferite de aderarea la UE ar fi: 

· un climat politic şi economic stabil care ar stimula o dezvoltare durabilă; 

· predictibilitate şi o stabilitate crescute ale mediului economic;

· creşterea competitivităţii pe piaţa internă, ceea ce va conduce la motivarea şi stimularea agenţilor economici autohtoni în sensul sporirii productivităţii şi a eficienţei prin dezvoltarea de noi produse şi servicii, introducerea tehnologiilor moderne şi diminuarea costurilor de producţie; 

· dezvoltarea comerţului, un stimul important pentru economia naţională şi piaţa forţei de muncă; 

· accesul sporit la pieţele de capital şi investiţii europene, la noile echipamente şi sisteme informaţionale, la ”know-how”-ul managerial şi tehnicile organizaţionale din ţările dezvoltate; 

· prezenţa agenţilor economici români pe o piaţă unică de mari dimensiuni şi cu o importanţă deosebită; 

· oportunităţi deosebite oferite de implementarea Uniunii Economice şi Monetare;

· întărirea securităţii naţionale prin integrarea în mecanismele PESC;

· oportunitatea de a participa plenar la procesele de luare a deciziilor privind viitoarea configurare a Europei;

· creşterea prestigiului şi consolidarea statutului României în relaţiile cu alţi actori statali, atât pe plan politic, cât şi economic;

· dobândirea de către cetăţenii români a drepturilor decurgând din acordarea “cetăţeniei europene”;

· perspective de perfecţionare profesională şi acces pe piaţa europeană a muncii pentru cetăţenii români.

La aceste avantaje directe se adaugă, ca un corolar, şi costul în termeni de “lost opportunities” pe care l-ar genera ne-aderarea României la Uniunea Europeană: 

· izolarea şi îndepărtarea de la procesele de luare a deciziilor, de la mecanismele de PESC, implicând dificultăţi şi cheltuieli sporite pentru impunerea autonomă pe scena politică şi economică;

· izolarea economică a României, în condiţiile în care UE deţine în prezent circa 60 % din comerţul exterior românesc; restrângerea posibilităţilor de acces a produselor românesti pe piaţa comunitară;

· creşterea vulnerabilităţii produselor românesti în faţa măsurilor de apărare comercială şi a obstacolelor tehnice practicate de UE faţă de ţările terţe;

· creşterea decalajului economic dintre România şi ţările din zona care vor adera la UE, datorită în principal imposibilităţii de a beneficia de fondurile comunitare de dezvoltare;

· diminuarea şanselor de aliniere în perspectivă la acquis-ul comunitar, având în vedere că integrarea intracomunitară evoluează în permanenţă;

· dificultăţi în obţinerea consensului la nivelul UE pentru aderarea altor ţări candidate, în condiţiile creşterii numărului de state membre ale UE;

· scăderea posibilităţilor României de a dezvolta o agricultură competitivă ca urmare a neintegrării la timp în mecanismele Politicii Agricole Comune.

În ceea ce priveşte costurile ce trebuiesc suportate pentru aducerea economiei şi a societăţii româneşti la standardele europene, trebuie remarcat că aceste sacrificii şi eforturi sunt inerente în etapa de tranziţie actuală, ele nefiind determinate arbitrar de exigenţele UE, ci constituind preţul reformei indispensabile pentru relansarea României.

Opţiunea politică fundamentală pentru aderare la Uniunea Europeană precum şi procesul complex şi uneori aspru de pregătire pentru îndeplinirea acestui deziderat se bucură de sprijinul constant al marii majorităţi a societăţii româneşti, hotărât să revină în deplinătatea potenţelor sale în marea familie europeană. În această perspectivă, România consideră procesul integrării europene ca fiind necesar, determinat, şi ireversibil.

Pentru a putea răspunde la întrebarea din titlu singurele surse disponibile sunt sondajele de opinie pe tema în discuţie. Cât de multe informaţii putem extrage dintr-un sondaj de opinie? Lipsa de relevanţă a recentelor sondaje, rezultată, în principal, din eşantionele studiate, sunt amplificate la noi de unele caracteristici ale stadiului atins de democraţie. În deja celebra sa carte “Peştele în apă” dedicată experienţei sale de candidat la prezidenţialele din Peru, Mario Vargas Llosa îşi explica, printre altele, eşecul, şi printr-o credinţă a sa, contrazisă violent de realitate: “pe de altă parte, a fost o naivitate din partea mea să cred că peruanii vor vota pentru idei. Aceştia au votat, aşa cum se votează într-o democraţie subdezvoltată, şi uneori chiar în cele avansate, pentru imagini, mituri, sentimente obscure, resentimente, fără nici o legătură cu raţiunea.” Observaţia este valabilă şi în ce priveşte societatea românească de azi. Sondajele de opinie au drept premisă raţionalitatea răspunsului. Întrebările sunt, în ultima instanţă produsul judecăţii logice. Ori răspunsurile provin de cele mai multe ori din zone până unde raţiunea nu poate bate.

Să luăm, de exemplu, rezultatele sondajelor în ce priveşte intrarea în UE. Dacă le-am pune sub semnul lucidităţii, ar rezulta că aproape 70% din românii au optat conştient pentru integrarea în structurile Comunităţii Europene. În realitate uriaşul procentaj pe care-l obţine, la fiecare sondaj răspunsul pozitiv privind intrarea României în UE (ca şi intrarea în NATO) e rodul unui mit. Cei ce răspund “Da” n-au conştiinţa exactă a ce înseamnă intrarea României în UE. Ei o asociază visului de îmbunătăţire a vieţii cotidiene. Sunt convinşi că integrarea României în UE va aduce de la sine Raiul pe pamântul natal. Acelaşi lucru se poate spune şi despre întrebarea referitoare la privatizare. Chiar şi la această întrebare numărul răspunsurilor “pro”, în favoarea privatizării, este zdrobitor. Putem trage de aici concluzia că, realizat într-o mare viteză, procesul de privatizare va stârni entuziasmul popular? Fireşte că nu. Şi-n acest caz este vorba nu de raţiune, ci de motive obscure.

Propaganda regimului totalitar realizase performanţa deformării percepţiei asupra capitalismului - mai sunt şi alte performanţe de acest gen şi destule sechele. Îndepărtarea şi corijarea deformărilor presupunea o schimbare a mentalităţilor societăţii pe două direcţii complementare: o imagine corectă a efortului ce trebuie să fie făcut şi preponderenţa, în timp, a raporturilor concurenţiale. S-a preferat exact opusul, prin formularea şi promovarea, pe de o parte, a tezelor evitării “capitalismului sălbatic” şi a “liberalismului feroce”, ceea ce, a debusolat populaţia. Pe de altă parte, unii reprezentanţi ai puterii secondaţi de câţiva jurnalişti influenţi, au difuzat insistent conceptul de “capitalism cu faţă umană”, precum şi conceptul de “societate alternativă între socialism şi capitalism”. Mai mult, vorbindu-se despre trecerea la economia de piaţă, dar adoptându-se unele măsuri care se distanţează de aceasta, s-au discreditat termeni specifici, desemnând realităţi economico-sociale sau politice, cum ar fi: liberalizarea preţurilor - confundată cu scumpirea, economia de piaţă - asimilată speculei, privatizarea - echivalată afacerilor dubioase, reforma - percepută exclusiv prin şomaj şi sărăcie. Populaţia a descoperit, într-un timp scurt şi în mod direct, că economia de piaţă şi raporturile concurenţiale aduc avantaje, dar implică şi riscuri, că presupun eforturi mari şi asumarea răspunderii, că generează noi tipuri de probleme sociale, de conflicte precum şi dificultăţi pe plan uman. Din acest punct de vedere schimbarea mentalităţii oamenilor este pe drumul cel bun. Psihologia dependenţei faţă de autoritatea publică şi instituţiile statului a intrat, cum era şi firesc, în declin. 

Cum se informează cetăţeanul?

Se remarcă două elemente esenţiale legate de conţinutul şi statutul presei: preponderenţa opiniei şi comentariului, în raport cu informaţia - faptul se datorează sistemului informaţional insuficient de care se dispune şi chiar lipsei voite de transparenţă, ce mai stăruie în unele domenii ale vieţii politice şi economice, şi este vizibil legat de orientarea politică a unor publicaţii, autodeclarate independente; lupta presei pentru a se legitima ca putere - în acest demers ea a căutat să atragă publicul cu aceeaşi insistenţă ca şi partidele politice electoratul, iar creşterea numărului de consumatori nu a fost doar un imperativ de natură comercială, ci un mod de a-şi asigura legitimitatea. Cât priveşte oferta şi consumul de informaţie, ele au cunoscut, în timp, o creştere fără precedent: de la un singur program de televiziune - ce acoperea doar 2-3 ore pe zi - şi trei programe de radio - care nu emiteau pe toată durata celor 24 de ore - s-a ajuns în prezent la 2 posturi naţionale de televiziune şi peste 350 de canale TV cu licenţă pentru televiziunea prin cablu - care introduse de curând, prin posturi private, asigură conectarea românilor la reţeaua europeană de ştiri 24 de ore din 24. Pentru Bucureşti şi judeţele limitrofe funcţionează posturi de televiziune particulare care şi-au extins, prin noi licenţe de frecvenţă, aria de emitere şi la alte judeţe. Diversificarea ofertei informaţiei comportă, într-o oarecare măsură anumite riscuri, polarizări ale opiniei publice, cantonarea într-o preferinţă, expunerea la mediocritate. În ceea ce priveşte aderenţa la public şi impactul asupra dezvoltării umane, există în prezent două tipuri de comportamente distincte ale receptorilor: unul de renunţare la vechea funcţie de filtrare şi selectare a informaţiilor, deci de accentuată permisivitate; altul de conservare a acestei funcţii.

Judecând după opinia oamenilor, înregistrată în urma unor sondaje şi analize de specialitate, permisivitatea va domina în viitor. Un fenomen interesant îl reprezintă mediatizarea evenimentelor sociale. Imaginea pe care o avem noi despre evenimentele sociale semnificative, trecute sau prezente, provine, acum, aproape exclusiv, de la diferite media - televiziunea jucând rolul central în acest proces - ceea ce ridică probleme şi controverse. Mai întâi, datorită faptului că există suspiciuni în ceea ce priveşte prezentarea evenimentului - chiar într-o transmisie directă televizată - asupra cadrelor utilizate, asupra comentariului etc. Pe de altă parte, transmisiile directe tind să fie organizate după principiul spectacolului şi chiar evenimentul în sine apare structurat după acelaşi model. S-au modificat percepţiile şi gusturile în mod natural, sau ca efecte ale manipulării. E bine, sau e rău? Probabil că toate la un loc, dar determinate de şocul mediatic! La urma urmelor, orice “semn” destinat să comunice ceva, conţine o intenţionalitate, iar receptarea produce modificări. 

Impactul societăţii informaţionale în România încă nu are un efect direct asupra cetăţeanului bulversat de tranziţia prelungită spre societatea europeană. 

Centrele de documentare sau de informare ale organismelor guvernamentale sau neguvernamentale sunt incomplet cunoscute sau chiar necunoscute, deci aproape neaccesate. Cetăţeanul este aproape singur în acest labirint informaţional.

Este obligatorie dezvoltarea procesului de informare a opiniei publice româneşti asupra Uniunii Europene, a structurii şi funcţionării sale, asupra beneficiilor şi costurilor integrării europene a României, precum şi asupra demersurilor şi acţiunilor autorităţilor române în acest sens.

Cum receptăm un sondaj de opinie?

Sondajele de opinie au devenit ceva obişnuit şi se poate vorbi, deja, de o anumită istorie a lor, destul de controversată - sub aspectul regimului, noutăţii, dar mai ales al circumspecţiei cu care sunt receptate şi comentate de fiecare dată. În primul rând sondajele de opinie, cu varii teme, sunt o noutate absolută, pentru bunul motiv că înainte de decembrie '89 nu era considerată necesară şi nici acceptată, din raţiuni politic-propagandistice, operaţiunea de sondare a opiniei publice. Dincolo de această caracteristică s-au avansat câteva întrebări: cine şi de ce le face şi, evident, cu ce scop ascuns? Natural că, din interiorul unui asemenea mod de a gândi despre ele, au fost acordate şi câteva calificative cum ar fi: absenţa rigorii ştiinţifice şi intenţia influenţării opiniei publice, din interese obscure sau oculte.

De aici s-a trecut uşor la categorisirea acestora drept prefabricate cu adresă unică şi scop precis. Dacă mai adăugăm că ele sunt lansate către şi într-un mediu neavizat şi nepregătit, pentru a fructifica rezultatele şi serviciul - măcar cognitiv - al unor asemenea radiografii, atunci cauzele circumspecţiilor devin ceva mai transparente. Primele reacţii contrare violente au survenit din partea presei scrise. În scurt timp s-a instaurat o stare de beligeranţă. Societatea sociologilor s-a simţit datoare să intervină, însă efectele au fost minime. Indubitabil, la originea conflictului, întreţinerii şi escaladării sale, stă încercarea presei scrise de a-şi menţine monopolul relativ asupra formării şi alimentării opiniei publice - fie că această atitudine a fost explicitată, fie că ea a rămas implicită. Cu nuanţe şi specificităţi, atitudinea este împrumutată de eşichierul politic, de instituţiile centrale statale şi, individual, de unii politicieni. Aparent paradoxal, aceleaşi medii publică, preiau, comenteză, articulează argumentaţii, strategii sau comportamente consecutive şi dependente de rezultatele unor asemenea produse. Sondajele de opinie au devenit un element necesar al discursului politic - în general - al recuzitei electorale - în particular - şi rolul lor instrumental nu mai este ignorat. Între aceste limite, nu se pot construi argumente în sprijinul ideii că instituţionalizarea sondajului de opinie - treptată, dificilă şi pe nedrept contestată - ar fi jucat şi va avea un rol nefast în influenţarea comportamentului populaţiei, chiar dacă au existat câteva tentative, prin publicarea unor sondaje de opinie, vădit manipulatorii. În plus, sondajele de opinie au devenit un tip anume de termen de comparaţie şi, concomitent, o alternativă la imaginea pe care o dau statisticile şi rapoartele oficiale cu privire la starea naţiunii. Prin urmare, corolarul incursiunii, în istoricul post-decembrist al sondajelor de opinie, nu poate fi decât o seriere sumară, a imaginii pe care acestea o dau aşteptărilor populaţiei: siguranţa veniturilor şi creşterea acestora până la nivelul unui trai şi consum decent, securitate socială şi personală, funcţionarea corectă a instituţiilor statului şi aplicarea legilor, sunt aşteptările-cereri cele mai apăsat semnalate în legătură cu deteriorarea condiţiilor de trai şi starea raporturilor societăţii şi indivizilor cu instituţiile statului. Cu trimitere directă la ceea ce se aşteaptă să fie făcut, de către instituţiile alese şi/sau de cele numite, în ceea ce priveşte procesul general al transformărilor structurale ale societăţii, este configurat următorul evantai: definitivarea reformei economice, scurtarea tranziţiei şi atenuarea efectelor negative generate de întârzieri, integrarea în structurile Comunităţilor Europene şi ale securităţii euro-atlantice. Toate acestea au fost recepţionate şi convertite - într-o măsură mai mare sau mai mică - în mesaje electorale - cu o credibilitate mai mare sau mai mică - de către partidele politice şi majoritatea candidaţilor, categoric ţinându-se cont de semnalele, oarecum îngrijorătoare, privind scăderea încrederii populaţiei în instituţiile statului şi diminuarea, prin consecinţă, a apetitului electoral într-o proporţie semnificativă. Trecând dincolo de perspectiva circumscrisă, este evident că sondajele de opinie reflectă relativ fidel realităţile tranziţiei, oferind imagini care nu prea pot fi acuzate de subiectivism. Pe de altă parte ele creionează existenţa unui proiect social propriu, al populaţiei. În sfârşit, ele sunt şi un “indicator de calitate” al prestaţiei noii clase politice. 

Imaginea UE

Publicaţiile periodice “Eurobarometrul” pentru ţările din Europa Centrală şi Răsăriteană atestă faptul că cetăţenii din cele 10 ţări candidate îşi modifică periodic opţiunile privind Uniunea Europeană. Aproape în toate ţările candidate, imaginea Uniunii Europene se îmbunătăţeşte şi balanţa se înclină în favoarea sa.

Cei mai mulţi cetăţeni chestionaţi în numeroasele sondaje de opinie realizate pe această temă consideră că apartenenţa la UE va contribui la progresul general al ţării lor, va ajuta la ameliorarea situaţiei economice şi va liberaliza piaţa. Cei care s-au pronunţat împotriva UE sunt de părere că apartenenţa la UE ar afecta problemele economice ale ţării şi va costa prea mult.

Pentru a putea face o comparaţie cu datele obţinute în diferite sondaje de opinie realizate în România pe tema integrării europene, prezentăm pe larg datele obţinute în toate celelalte 9 ţări candidate*: Bulgaria, Republica Cehă, Letonia, Polonia, Estonia, Ungaria, Lituania, Slovacia şi Slovenia. 

Bulgaria

valorile reprezintă % din eşantionul chestionat

Anul pentru integrare europeană nu ştiu împotiva integrării 

1990 85 14 1

1991 84 15 1

1992 86 12 2

1993 77 17 6

1994 71 23 6

1995 77 15 8

1996 77 19 4 

1997 80 17 3 



* Sondaj prezentat de săptămânalul Adevărul Economic nr. 13 (315) - 2 aprilie 1998.

Republica Cehă

Anul pentru integrare europeană nu ştiu împotiva integrării 

1990 70 28 2

1991 68 29 3

1992 61 36 3

1993 48 40 12

1994 54 40 6

1995 55 38 7

1996 49 42 9 

1997 55 38 7 

 

Letonia

Anul pentru integrare europeană nu ştiu împotiva integrării 

1990 necercetată

1991 71 28 1

1992 67 32 1

1993 64 32 4

1994 55 38 7 

1995 61 28 11 

1996 35 53 12 

1997 48 46 6 

 

Polonia

Anul pentru integrare europeană nu ştiu împotiva integrării 

1990 73 24 3

1991 65 32 3

1992 64 31 5

1993 59 32 9

1994 65 28 7

1995 76 19 5

1996 71 24 5 

1997 67 27 6

 

Estonia

Anul pentru integrare europeană nu ştiu împotiva integrării 

1990 necercetată

1991 61 38 1

1992 61 37 2

1993 57 38 5

1994 56 39 5 

1995 57 35 8 

1996 33 57 10 

1997 38 53 9 

Ungaria

Anul pentru integrare europeană nu ştiu împotiva integrării 

1990 71 27 2

1991 68 28 4

1992 61 33 6

1993 60 32 8

1994 64 28 8

1995 63 28 9

1996 52 32 16 

1997 63 30 7

Lituania

Anul pentru integrare europeană nu ştiu împotiva integrării 

1990 necercetată

1991 72 28 0

1992 68 31 1

1993 65 33 2

1994 52 44 4 

1995 66 31 3 

1996 56 40 4 

1997 57 38 5 

Slovacia

Anul pentru integrare europeană nu ştiu împotiva integrării 

1990 72 26 2

1991 61 37 2

1992 49 44 7

1993 56 39 5

1994 56 37 7

1995 59 35 6

1996 49 44 7 

1997 59 36 5

 

Slovenia

Anul pentru integrare europeană nu ştiu împotiva integrării 

1990 necercetată

1991 necercetată

1992 56 37 7

1993 46 39 15

1994 51 42 7

1995 51 36 13 

1996 47 40 13 

1997 51 40 9

 

România

Anul pentru integrare europeană nu ştiu împotiva integrării 

1990 necercetată

1991 87 11 2

1992 79 16 5

1993 67 22 11 

1994 71 23 6 

1995 77 18 5 

1996 77 21 2 

1997 70 25 5

2000** 75 23 3

Întrebare: Dacă mâine ar avea loc un referendum asupra aderării ţării dumneavoastră la UE, dumneavoastră aţi vota pentru sau împotriva aderării?

Legenda: Pentru Împotrivă

 

Întrebare: Care sunt principalele motive pentru care aţi vota pentru sau împotriva aderării ţării dumneavoastră la UE?

Pentru aderarea la UE

Progres general datorită ajutorului acordat de UE – 35%

Economia se va îmbunătăţi şi se va liberaliza piaţa – 25%

UE va ridica nivelul de trai – 17%

Integrare în Europa prin apartenenţă la UE – 10%

Ajutor economic şi financiar de la UE – 10%



** Rezultatele sondajului de opinie realizat în perioada 24-31 ianuarie 2000 de către Biroul de Cercetări Sociale.

Graniţe deschise şi un orizont mai larg – 9%

UE contribuie la pace, drepturile omului şi democraţie – 9%

UE ne face puternici – 4%

Cooperare de ordin general în ştiinţă, tehnologie şi cultură – 3% 

Împotriva aderării la UE

Apartenenţa la UE va agrava criza economică, este prea scumpă şi nu aduce beneficii – 1%

Apartenenţa la UE va duce la pierderea identităţii şi independenţei – 2%

UE acţionează în interes propriu – 2%

UE aduce instabilitate şi dezintegrare – 6%

 

Întrebare: Impresiile dumneavoastră despre obiectivele şi activităţile UE sunt în general pozitive, neutre sau negative?

pozitive neutre negative

	Bulgaria
	89
	10
	1

	Republica Cehă
	80
	19
	1

	Estonia
	63
	37
	5

	Ungaria
	90
	1
	9

	Letonia
	66
	29
	5

	Lituania
	75
	23
	2

	Polonia
	96
	3
	1

	România
	86
	11
	3

	Slovacia
	82
	17
	1

	Slovenia
	73
	22
	5

	Toate ţările candidate
	83
	14
	3


pozitive neutre negative

	Cadre universitare
	91
	7
	2

	Aparat guvernamental
	78
	20
	2

	Autorităţi locale
	84
	13
	3

	Organizaţii neguvernamentale
	83
	13
	4

	Politicieni
	82
	14
	4

	Presă şi mass-media
	85
	13
	2

	Sectorul privat
	74
	20
	6

	Alţii
	83
	12
	5


 Cât cunoaşte cetăţeanul de rând din ceea ce înseamnă integrare europeană? Cât este de interesat de acest subiect dacă privim omul de pe stradă prin prisma nivelului de trai din România? Câţi români din totalul de 23 de milioane fac analize politice şi economice, strategii pe termen lung sau predicţii? Cât adevăr conţine un sondaj de opinie şi cine îl analizează, ce ziar citeşte un cetăţean, ce post de televiziune urmăreşte, cu ce formaţiune politică simpatizează? Dacă am răspuns la toate aceste întrebări atunci am răspuns şi la întrebarea din titlu!

 

11. Care sunt demersurile pe care România le-a făcut în vederea integrării şi care este acum stadiul în care s-a ajuns în desfăşurarea acestui proces?
România are legături tradiţionale cu Uniunea Europeană, fiind prima şi singura ţară din Europa de Est care, încă din anii ’70, a avut un cadru juridic bine definit în relaţiile cu UE, iar în 1980 a procedat la recunoaşterea “de facto” a acestei grupări economice (la acea dată), prin semnarea Acordului privind crearea Comisiei mixte România-UE.

Acordul de asociere a României la Uniunea Europeană (Acordul European), semnat la 1 februarie 1993 şi intrat în vigoare la 1 februarie 1995, statuează cadrul juridic şi instituţional al raporturilor româno-comunitare, având ca obiectiv fundamental pregătirea integrării României în Uniunea Europeană.

Cererea oficială a României de aderare la UE a fost înaintată la 22 iunie 1995. 

În conformitate cu prevederile Acordului European, s-au desfăşurat, până în prezent, cinci reuniuni anuale ale Consiliului de Asociere România-UE, precum şi reuniuni ale Comitetului de Asociere şi a Subcomitetelor de Asociere sectoriale, care au analizat implementarea prevederilor Acordului European şi evoluţiile înregistrate în procesul de pregătire a aderării.

În acelaşi cadru, s-a constituit la Bucureşti, la 20 aprilie 1995, Comitetul Parlamentar Mixt România-UE, care se întruneşte semestrial.

Noul stadiu instituţionalizat al relaţiilor dintre România şi Uniunea Europeană, odată cu intrarea în vigoare a Acordului European, a creat condiţii pentru: 

- participarea României la dialogul structurat UE-ţări asociate, la toate nivelurile (inclusiv reuniuni la nivel de şefi de state/guverne, în marja Consiliilor Europene);

- îmbunătăţirea accesului produselor româneşti pe piaţa comunitară prin alinierea, de la 1 ianuarie 1995, a ţării noastre la calendarul liberalizărilor aplicat Poloniei, Ungariei, Cehiei şi Slovaciei. Începând cu 1 ianuarie 1996, în aplicarea principiului asimetriei din Acordul de Asociere, Uniunea Europeană a trecut unilateral, în devans, la liberalizarea schimburilor comerciale cu România; 

- includerea ţării noastre în proiectele vizând extinderea şi dezvoltarea reţelelor transeuropene de infrastructură (transporturi, comunicaţii, energie);

- participarea României la diverse programe comunitare (cultură, cercetare, educaţie, pregatire profesională, tineret, energie, protecţia mediului, întreprinderi mici şi mijlocii); 

Pornind de la criteriile enunţate la Consiliul European de la Copenhaga, din iunie 1993, a căror îndeplinire se impune pentru dobândirea statutului de membru al UE, Consiliul European de la Essen (decembrie 1994) a adoptat un document programatic “Strategia de pregătire a ţărilor asociate din Europa Centrală şi de Est pentru aderarea la UE”. 

Afirmând că “lărgirea UE constituie o necesitate politică şi o şansă istorică pentru Europa” şi reiterând principiul oportunităţilor egale, care guvernează procesul de aderare la Uniune a ţărilor asociate din Europa Centrală şi de Est, alături de Cipru şi Malta, Consiliul European de la Madrid (decembrie 1995) a solicitat Comisiei Europene elaborarea unor Avize în privinţa candidaturilor înaintate UE, necesare luării deciziei de începere efectivă a negocierilor de aderare. Totodată, s-a stabilit ca aceste negocieri să înceapă la minimum şase luni de la încheierea Conferinţei Interguvernamentale având ca scop reforma Uniunii.

Agenda 2000, adoptată de către Comisie la 15 iulie 1997, a deschis procesul de reflecţie asupra ajustărilor structurale şi instituţionale impuse de noile realităţi ale unei Uniuni din ce în ce mai integrate la nivel economic, politic şi de securitate. Ca un corolar, Avizele Comisiei Europene asupra ţărilor asociate din Europa Centrală şi de Est, evidenţiind nivelul de pregătire al acestora în îndeplinirea criteriilor de aderare, au constituit o bază realistă şi obiectivă pentru iniţierea procesului de negocieri şi aderare la Uniunea Europeană.

Concluziile Consiliului European de la Luxemburg au consfinţit, printr-un consens istoric al statelor membre UE, statutul de candidat pentru cele 10+1 state europene aflate în relaţii de asociere cu Uniunea Europeană. Caracterul cuprinzător şi dinamic al procesului iniţiat la Luxemburg a fost prezervat în etapele ulterioare (deschiderea Conferinţei Europene, ca un cadru pan-european de întărire a cooperarii interstatale; lansarea oficială, la Bruxelles, în martie 1999, a procesului de lărgire a Uniunii cu toate statele nominalizate la Luxemburg; demararea screening-ului/examinării analitice a acquis-ului comunitar). 

Pentru pregătirea aderării la Uniune, a fost dezvoltată o Strategie consolidată de pre-aderare, al cărei element-cheie este constituit de Parteneriatele de Aderare (individuale pentru fiecare ţară candidată), care enunţă principiile, obiectivele şi priorităţile imediate şi mobilizează într-un cadru unic toate formele de asistenţă comunitară. De menţionat că baza relaţiilor formale dintre UE şi ţările aspirante la integrare o reprezintă, în continuare, Acordurile Europene. Punerea în practică a Parteneriatului de Aderare şi evaluarea stadiului de preluare a acquis-ului comunitar se fac, într-o primă fază, în cadrul instituţional stabilit de Acordul de Asociere (Consiliul de Asociere şi Comitetul/Subcomitetele de Asociere).

În paralel, cu negocierile propriu-zise de aderare, se intensifică pregătirea candidaţilor “pre-ins” (România, Slovacia, Letonia, Lituania şi Bulgaria).

Începând cu toamna anului 1998, Comisia Europeană întocmeşte un Raport anual cu privire la progresele înregistrate de fiecare stat candidat în îndeplinirea criteriilor de aderare (în particular, asupra gradului de asimilare a acquis-ului comunitar).

Raportul din 1999 asupra României conţine o analiză critică a evoluţiilor înregistrate în intervalul scurs de la Raportul precedent (octombrie 1998) fiind evidenţiate deficienţele care mai persistă în planul reformei economice şi administrative, al aplicării efective a acquis-ului comunitar. 

Relaţiile dintre România şi Uniunea Europeană au continuat să se dezvolte într-un ritm ascendent şi au dobândit noi valenţe în ceea ce priveşte conţinutul acestora. România s-a angajat cu toată responsabilitatea în a participa activ la procesul de extindere lansat la Luxembourg şi reconfirmat ulterior de Consiliile Europene de la Cardiff şi Viena.

Transpunerea în practică a Acordului de Asociere, a strategiei consolidate de pre-aderare, utilizarea asistenţei acordate României prin programul PHARE, în contextul Parteneriatului pentru Aderare, modul în care au decurs până la acest moment exerciţiile de examinare analitică a acquis-ului comunitar atât în faza multilaterală cât şi în cea bilaterală au reconfirmat caracterul complex, dinamic şi evolutiv al procesului de aderare.

Dezvoltarile în plan politic din România au fost evaluate pozitiv în Raportul Comisiei Europene (noiembrie 1998). Aceeaşi evoluţie se doreşte să se contureze şi în sfera economicului, a adoptării şi aplicării acquis-ului comunitar, precum şi în procesul adaptării instituţionale.

Dialogul politic dintre România şi Uniunea Europeană atât în contextul bilateral creat de Acordul European cât şi în format multilateral, a oferit oportunităţi reale pentru întărirea continuă şi substanţială a relaţiilor dintre România şi Uniunea Europeană.

Concluziile Consiliului European de la Viena (11-12 decembrie 1998) evidenţiază că procesul de lărgire a UE, lansat la Luxemburg, are o dinamică ascendentă, ritmul său pentru fiecare ţară candidată fiind determinat de evoluţiile individuale. În baza “Progres Reports” înaintate de Comisie, confirmând concluziile Consiliului Afaceri Generale din 7 noiembrie 1998, au fost evidenţiate în mod explicit “progresele realizate de România, Slovacia, Letonia, Lituania şi Bulgaria în pregătirea negocierilor de aderare” (aprecierile din Concluzii la adresa României fiind net favorabile faţă de cele din Raport). Se precizează că trecerea de la faza multilaterală la faza bilaterală a examenului analitic al acquis-ului comunitar, care a început la 8 martie 1999, va conferi un plus de dinamism şi substanţă procesului.

Consiliul European de la Berlin (24-25 martie 1999) a fost dedicat adoptării acordului-pachet de reforme prevăzute în Agenda 2000. 

Reformele privesc noul cadru financiar al Uniunii Europene pentru perioada 2000-2006, reforma Politicii Agricole Comune (PAC) şi a fondurilor structurale şi de coeziune socială. Conform aprecierilor statelor membre, la Berlin s-a ajuns la un compromis satisfăcător şi echilibrat, toate statele fiind nevoite să accepte anumite concesii. Odată încheiată problema bugetului UE şi după definitivarea PAC, prioritatea UE va deveni desăvârşirea reformei instituţionale.

Consiliul European de la Köln (3-4 iunie 1999) a constatat “cu satisfacţie” că negocierile de aderare cu primul grup de 6 state candidate “se află pe calea bună şi au câştigat în dinamism”. În privinţa candidaţilor “pre-ins” care nu erau incluşi, la acea dată, în procesul de aderare, Consiliul European a accentuat asupra importanţei de a oferi şi acestor ţări “o perspectivă clară privind aderarea lor la UE”. În acest sens, s-a adresat Comisiei invitaţia ca “în cadrul viitoarelor lor rapoarte anuale asupra progreselor obţinute pe linia pregătirii aderării, să identifice modalităţile necesare care să permită concretizarea unei astfel de perspective”. 

România a elaborat Programul Naţional de Aderare, document programatic care jalonează etapele procedurale, acţiunile şi măsurile concrete pe termen scurt şi mediu pentru îndeplinirea criteriilor de aderare la UE. Alături de principiile, obiectivele şi direcţiile strategice de acţiune, documentul înglobează, într-un tot unitar, Programul de reformă economică, Programul de reformă a administraţiei publice şi Programul naţional de adoptare a acquis-ului comunitar. Alcătuit în baza Programului de guvernare pentru perioada 1998-2000 şi asimilând liniile directoare ale principalelor documente programatice ale Uniunii, Programul Naţional de Aderare (PNAR) reprezintă un exerciţiu dinamic, aflat într-un proces continuu de actualizare şi reevaluare.

În consonanţă cu demersurile susţinute ale României vizând apropierea graduală de instituţiile comunitare, au fost definite cu acurateţe priorităţile într-un orizont de timp scurt şi mediu, pentru intensificarea pregătirii României în vederea aderării la Uniunea Europeană, precum şi resursele bugetare interne necesare pentru realizarea acestor priorităţi.

În cadrul dialogului România–Uniunea Europeană, la 27 aprilie 1999 a avut loc la Luxemburg, cea de-a V-a sesiune a Consiliului de Asociere România-UE.

Consiliul de Asociere a subliniat îndeplinirea de către România a criteriilor politice de aderare, dar şi importanţa consolidării drepturilor civile, cu referire specială la minoritatea romilor, îmbunătăţirea activităţii instanţelor judecătoreşti şi a luptei împotriva corupţiei.

În acelaşi timp s-a relevat preocuparea pentru situaţia macro-economică a ţării precum şi necesitatea continuării reformei structurale şi a consolidării economiei de piaţă. S-a evidenţiat importanţa asigurării unei discipline financiare riguroase a băncilor şi întreprinderilor, a continuării procesului de privatizare. S-a exprimat încrederea că recentele acorduri încheiate cu Banca Mondială şi cu Fondul Monetar Internaţional vor asigura premisele depăşirii dificultăţilor legate de plata datoriei externe. 

În privinţa regimului vizelor şi a libertăţii de circulaţie a cetăţenilor români în spaţiul comunitar, partea romană şi-a exprimat îngrijorarea faţă de menţinerea unui regim restrictiv şi discriminatoriu şi a solicitat sprijinul Consiliului pentru scoaterea ţării noastre de pe “lista neagră” a UE. În acest sens s-au relevat recentele măsuri adoptate de România în domeniul întăririi controlului la frontieră, combaterii traficului de droguri şi a imigraţiei ilegale. Partea comunitară a asigurat o asistenţă sporită în acest domeniu prin intermediul programului PHARE pe anul 1999.

La 30 septembrie 1999, a avut loc la Bucureşti cea de-a V-a sesiune a Comitetului de asociere România-UE, consacrată examinării ansamblului aspectelor decurgând din aplicarea prevederilor Acordului european de asociere şi ale Parteneriatului pentru aderare. 

Lucrările sesiunii Comitetului de asociere s-au desfăşurat şi încheiat pe o notă pozitivă, partea comunitară recunoscând că, în pofida persistenţei unor lacune şi deficienţe (în planul reformei economice şi administrative, afacerilor interne, protecţiei mediului înconjurător, întăririi capacităţii instituţionale) în ultimul an România a înregistrat progrese importante pe linia mai bunei satisfaceri a cerinţelor aderării la Uniunea Europeană.

La 13 octombrie 1999, a fost elaborat cel de-al doilea Raport anual al Comisiei Europene care recomandă, în esenţă, adoptarea de către Consiliul European de la Helsinki a unei decizii de începere a negocierilor în anul 2000 cu toate ţările candidate “care îndeplinesc criteriul politic şi care au dovedit că sunt gata să adopte măsurile necesare pentru satisfacerea criteriilor economice”, respectiv România, Letonia, Lituania, Slovacia, Bulgaria şi Malta.

Consiliul European de la Helsinki (10-11 decembrie 1999) a adoptat o decizie istorică privind începerea în anul 2000 a negocierilor de aderare la Uniunea Europeană cu şase state candidate, printre care şi România. 

Summit-ul de la Helsinki, a cărui importanţă a fost calificată drept istorică atât de participanţi, cât şi de analiştii politici şi mass-media internaţională, şi-a încheiat lucrările adoptând o declaraţie finală prin care sunt consfinţite candidatura Turciei la Uniunea Europeană şi invitaţia făcută României, Bulgariei, Maltei, Letoniei, Lituaniei şi Slovaciei de a începe negocierile de aderare. După două zile de discuţii, liderii Uniunii Europene au afirmat că au pregătit şi calea înfăptuirii unei ambiţioase reforme a instituţiilor sale, indispensabilă bunei funcţionări a unei Uniuni extinse. Pentru a evita o paralizie a instituţiilor europene, UE a prevăzut lansarea, în februarie 2000, a unei Conferinţe Interguvernamentale, însărcinată tocmai cu reformarea în profunzime a acestor instituţii. 

Noua strategie de extindere este clară, prin invitarea la negocieri a celor şase state care se vor alătura astfel Ungariei, Poloniei, Cehiei, Sloveniei, Estoniei şi Ciprului, cu care Uniunea negociază deja aderarea, încă din martie 1999. În concluziile summit-ului, se arată: “Consiliul Europei a decis să înceapă, din februarie 2000, conferinţe interguvernamentale bilaterale pentru a iniţia negocieri, privind condiţiile de intrare în Uniune, cu România, Slovacia, Lituania, Letonia, Bulgaria şi Malta”. UE a pus accentul pe faptul că, o dată începute negocierile, fiecare candidat va fi judecat potrivit meritelor şi progreselor făcute în timpul negocierilor. Preşedintele Franţei, care a militat mult pentru crearea unei structuri de apărare europeană, independentă de NATO, a estimat că summit-ul de la Helsinki “va rămâne în istoria construcţiei europene” pentru că au fost făcute “progrese decisive” privind apărarea, extinderea şi relaţiile dintre UE şi Turcia. 

Noua strategie de continuare a procesului de extindere a Uniunii Europene reconfirmă prioritatea criteriului politic în începerea negocierilor de aderare şi recunoaşterea implicită a faptului că satisfacerea deplină a criteriilor economice, legislative şi administrative va necesita, în cazul tuturor ţărilor candidate, eforturi susţinute pe parcursul unei perioade mai îndelungate de timp. 

Totodată, îmbinarea strânsă a viitoarelor negocieri de aderare cu monitorizarea îndeaproape a progreselor reale ale fiecărei ţări candidate pe linia pregătirii pentru aderare, conferă noii strategii de extindere a Uniunii Europene un spirit de înaltă solidaritate cu demersurile ţărilor candidate la integrarea europeană.

Decizia de includere a României în procesul de negocieri de aderare începând cu anul 2000 va conduce la dinamizarea eforturilor interne pe linia reformei de ansamblu şi pregătirii pentru aderarea la UE.

Evenimentele din ultimul deceniu, din zona balcanică, au demonstrat odată în plus indivizibilitatea securităţii continentului european, precum şi importanţa existenţei unor poli de stabilitate în regiunile cu focare de instabilitate.

Elaborarea unei Politici Europene Comune de Securitate şi Apărare va contribui la crearea unui climat benefic, de stabilitate, inclusiv cu efecte preventive, în zonele potenţial instabile de pe continent, cât şi la conturarea unui rol mai pregnant al Uniunii Europene, ca actor de prim rang, pe scena globală.

Vizitele la diferite niveluri între oficiali ai României şi Uniunii Europene au contribuit în mod cert la substanţializarea dialogului politic. Astfel, primul ministru al României s-a întâlnit cu preşedintele Comisiei Europene, d-l Jacques Santer, şi a avut întrevederi cu membrii echipei de coordonare a strategiei de pre-aderare. Comisarul european responsabil cu procesul de extindere a Uniunii Europene, d-l Hans van den Broeck, a vizitat România în septembrie 1998 şi a avut întrevederi cu preşedintele, cu primul ministru şi cu alţi oficiali români.

Toate aceste contacte politice, precum şi schimbul de vederi deschis şi constructiv prilejuit de aceste ocazii au contribuit în mod consistent la o mai bună înţelegere a provocărilor pe care procesul de pregătire le incumbă şi ne-au ajutat să înţelegem mai bine sarcinile cheie care ne revin în pregătirea aderării. Pe aceeaşi linie s-a inscris şi dialogul cu statele membre ale Uniunii Europene la nivel politic, executiv cât şi de experţi, el circumscriindu-se aceluiaşi obiectiv: pregătirea aderărării la UE.

Comisarul european pentru extinderea Uniunii Europene, d-l Gunther Verheugen, a efectuat o vizită oficială la Bucureşti în perioada 27-29 octombrie 1999. România a fost prima ţară candidată vizitată de d-l Verheugen, după recomandarea Comisiei Europene din data de 13 octombrie ca, în cadrul Consiliului European de la Helsinki din luna decembrie 1999, să se decidă începerea negocierilor de aderare cu toate statele candidate, inclusiv cu România.

Comisarul european pentru extinderea Uniunii Europene şi-a exprimat deplina încredere în începerea negocierilor de aderare cu România în primavara anului 2000, pe baza semnalelor pozitive primite din partea statelor membre cu privire la decizia ce urma a fi luată la Consiliul European de la Helsinki.

În viziunea Comisiei Europene, extinderea UE este cea mai bună garanţie pentru pace şi securitate, democraţie şi stat de drept, creştere economică şi prosperitate într-o Europă unită. România joacă un rol crucial în efortul comun de extindere a ariei de pace şi prosperitate pe ansamblul întregului continent, ceea ce face din ţara noastră un actor important şi în asigurarea succesului Pactului de Stabilitate.

Decizia Comisiei s-a bazat pe meritele statelor candidate. S-a recunoscut sprijinul pe care România l-a acordat poziţiei Uniunii Europene în conflictul din Kosovo, dar comisarul european a accentuat ca decizia Comisiei se bazează în principal pe principiile noii sale viziuni strategice globale cu privire la viitorul Europei unite şi pe progresele pe care România le-a făcut pe calea îndeplinirii criteriilor de aderare.

Mesajul pe care Gunther Verheugen a dorit să-l transmită este unul pozitiv, bazat pe deplina încredere a UE în faptul că România are capacitatea reală de a îndeplini toate criteriile de aderare stabilite de Consiliul European de la Copenhaga şi poate deveni stat membru al Uniunii Europene, cu toate drepturile şi obligaţiile ce decurg din această calitate. Se apreciază, de asemenea, de către Comisie, că România are capacitatea de a susţine şi finaliza procesul de negocieri în bune condiţii.

Reprezentantul comunitar a afirmat că România îndeplineşte întru totul criteriul politic şi că are capacitatea de a îndeplini criteriul economic şi de a adopta acquis-ul comunitar.

Acţiunile întreprinse deja în vederea rezolvării problemei protecţiei copilului se află pe calea cea bună şi a fost exprimată totala convingere cu privire la faptul ca cerinţele Comisiei vor fi îndeplinite până la Consiliul European de la Helsinki.

România a făcut progrese pe calea reformelor economice. Încheierea acordurilor cu instituţiile financiare internaţionale reprezintă succese notabile, la fel ca şi capacitatea de a face faţă plăţilor în contul serviciului datoriei externe pe anul 1999.

Succesele înregistrate, precum şi recomandarea Comisiei nu trebuie să fie un motiv de relaxare în ceea ce priveşte ritmul reformei. În ceea ce priveşte condiţia de ordin economic menţionată în raportul Comisiei Europene cu privire la România, un punct important ar fi implementarea cu succes a programelor de ajustare structurală pe termen scurt convenite cu instituţiile financiare internaţionale. Alt aspect important ar fi lansarea hotărâtă a implementării programului Phare RICOP, destinat restructurării industriei româneşti.

Un element deosebit de important îl constituie dorinţa Comisiei Europene de a asista Guvernul român în vederea elaborării unei strategii economice pe termen mediu. Această asistenţă se va materializa prin crearea unui grup de lucru la nivel înalt co-prezidat de România şi de Comisia Europeană, care să-şi desfăşoare activitatea în strânsă colaborare cu Fondul Monetar Internaţional, Banca Mondială, iar, mai târziu, eventual şi cu alte instituţii internaţionale. Comisarul european a accentuat, în acelaşi timp, faptul că factorii comunitari consideră că România are suficientă experienţă proprie în domeniul economic în vederea elaborării acestei strategii, rolul UE fiind doar unul de asistenţă.

Uniunea Europeană va acorda, în anul 2000, peste 600 de milioane de euro, fonduri nerambursabile pentru România, prin programele Phare, ISPA şi SAPARD, ceea ce reprezintă o creştere de peste cinci ori a sumelor din anul precedent. Nivelul asistenţei comunitare - care plasează România pe unul din cele mai bune locuri, atât la nivel absolut, cât şi pe cap de locuitor, între statele candidate - se va păstra cel puţin până în anul 2006, cu condiţia respectării regulilor şi procedurilor bugetare ale UE. 

Integrarea europeană a României şi politicile necesare pentru atingerea acestui obiectiv trebuie să se bazeze pe un larg şi puternic consens naţional, atât la nivelul partidelor politice, cât şi din punct de vedere al conştientizării populaţiei referitor la complexitatea procesului de integrare, avantajele dar şi costurile şi eforturile implicate de acest proces, în scopul asigurării unui sprijin real şi solid al cetăţenilor pe parcursul negocierilor. Viitorul României depinde în primul rând de propriile sale acţiuni. Nu există nici o îndoială că Uniunea Europeană va sprijini toate reformele necesare, dar România trebuie să facă faţă provocărilor impuse de procesul de aderare.

Euforia acceptării României la procesul de aderare la Uniunea Europeană s-a mai domolit, pentru că începe, în curând, greul negocierilor. Luând în serios procesul de aderare şi considerând ţara noastră un partener interesat real de aceasta şansa istorică, UE a demarat o substanţială finanţare nerambursabilă pentru diverse programe. Dar fondurile respective trebuie să aibă o acoperire într-o strategie pe termen mediu şi în diverse programe de dezvoltare pe care România are obligaţia de a le concepe. 

Desfăşurarea acestor negocieri care, în termen optimist, se pot finaliza până la 1 ianuarie 2007, termen favorabil României, având în vedere conjuncturile din UE, presupune discutarea punct cu punct a 31 de capitole, ce implică voinţă politică, strategie guvernamentală şi, mai ales, efort legislativ. Lista celor 31 de capitole nu este alcătuită pe o ierarhie anume, în funcţie de importanţa temelor. Pe ordinea de zi a negocierilor ele vor avea o altă prioritate. Cele 31 de capitole prin care se solicită armonizarea legislaţiei României cu regulile comunitare sunt următoarele: 

1. Libera circulaţie a bunurilor 

2. Libera circulaţie a persoanelor 

3. Libera circulaţie a serviciilor 

4. Libera circulaţie a finanţelor 

5. Dreptul societăţilor comerciale 

6. Politica de concurenţă 

7. Agricultura 

8. Pescuitul

9. Politica în domeniul transporturilor 

10. Impozitarea

11. Uniunea economică şi monetară 

12. Statistica 

13. Politica socială şi de ocupare a forţei de muncă 

14. Energia 

15. Politica industrială 

16. Întreprinderi mici şi mijlocii 

17. Ştiinţa şi cercetarea 

18. Învăţământ şi formare profesională 

19. Telecomunicaţii şi tehnologia informaţiei 

20. Cultură şi audio-vizual 

21. Politica regională şi coordonarea instrumentelor structurale 

22. Mediul înconjurător 

23. Protecţia consumatorului şi sănătatea publică 

24. Cooperarea în domeniul justiţiei şi afacerilor interne 

25. Uniunea vamală 

26. Relaţii economice internaţionale 

27. Politica externă şi de securitate comună 

28. Controlul financiar 

29. Prevederi financiare şi bugetare 

30. Participarea la instituţiile Uniunii Europene

31. Altele 

 

Anexa 1: Momente importante în relaţiile România – Uniunea Europeană (1993 - 1999)

1993 

1 februarie, Bruxelles 

Semnarea “Acordului European instituind o asociere între România, pe de o parte, Comunităţile Europene şi statele membre ale acestora, pe de alta parte” şi a “Acordului interimar privind comerţul şi aspectele legate de comerţ”.

1 mai 

Intrarea în vigoare a Acordului interimar privind comerţul şi aspectele legate de comerţ dintre România şi Comunităţile Europene.

14-15 octombrie, Bucureşti

Prima reuniune a Comisiei Mixte România - Comunităţile Europene.

1994 

20-21 octombrie, Bruxelles

A doua reuniune a Comisiei Mixte România - Comunităţile Europene.

19 decembrie 

Încheierea procesului de ratificare a Acordului de Asociere România - Comunităţile Europene. Decizia Consiliului şi a Comisiei referitoare la încheierea Acordului de Asociere între Comunităţile Europene şi statele membre, pe de o parte, şi România, pe de alta parte.

1995 

1 februarie 

Intrarea în vigoare a Acordului de Asociere România - Comunităţile Europene.

10 aprilie, Luxemburg

Prima reuniune a Consiliului de Asociere România - Uniunea Europeană.

19 - 20 aprilie, Bucuresti

Reuniunea de constituire a Comitetului Parlamentar Mixt România - Uniunea Europeană.

3 mai, Bruxelles

Publicarea de către Comisia Europeană a Cărţii Albe “Pregătirea Ţărilor Asociate din Europa Centrală şi de Est pentru Integrarea în Piaţa Internă a Uniunii”

14 august, Bucuresti

Prima reuniune a Comitetului Inter-ministerial pentru Integrare Europeană (au loc patru reuniuni pe an).

21 iunie, Snagov

Adoptarea Strategiei Naţionale de Pregătire a aderării României la Uniunea Europeană şi a Declaraţiei politice de la Snagov.

22 iunie, Paris

Depunerea cererii oficiale de aderare a României la Uniunea Europeană.

12-13 octombrie, Bucureşti

Prima reuniune a Comitetului de Asociere România - Uniunea Europeană.

16 -17 octombrie 

Al doilea Comitet Parlamentar Mixt România - Uniunea Europeană.

12 decembrie 

Adoptarea de către Guvernul României a Programului Naţional de armonizare a legislaţiei româneşti cu cea comunitară.

1996 

27 februarie, Bruxelles

A doua reuniune a Consiliului de Asociere România - Uniunea Europeană.

26 aprilie, Bucureşti

Primirea la Ministerul Afacerilor Externe a Chestionarului Comisiei Europene în vederea pregătirii avizului asupra cererii României de aderare la Uniunea Europeană.

9 mai, Bucureşti

Adoptarea de către Guvernul României a Strategiei de imagine a procesului de pregătire a aderării României la Uniunea Europeană.

29-31 mai, Bucureşti

Al treilea Comitet Parlamentar Mixt România - Uniunea Europeană.

25 iulie, Bucureşti

Depunerea la Comisia Europeană a răspunsurilor României la Chestionarul Comisiei Europene în vederea pregătirii avizului asupra cererii României de aderare la Uniunea Europeană.

10 octombrie, Bruxelles

A doua reuniune a Comitetului de Asociere România - Uniunea Europeană.

1997 

19 -20 martie, Bruxelles 

Al patrulea Comitet Parlamentar Mixt România - Uniunea Europeană.

24 martie, Bruxelles

A treia reuniune a Consiliului de Asociere România - Uniunea Europeană.

15 iulie, Bruxelles

Publicarea Avizului Comisiei Europene referitor la cererea României de aderare la Uniunea Europeană, parte a Agendei 2000.

septembrie 1997, Bucureşti

Punctul de vedere al Guvernului României cu privire la Agenda 2000.

19 septembrie 1997, Bucureşti

A treia reuniune a Comitetului de Asociere România - Uniunea Europeană.

24-26 septembrie, Bucureşti

Al cincilea Comitet Parlamentar Mixt România - Uniunea Europeană.

12-13 decembrie, Luxemburg

Consiliul European - decizia de extindere a Uniunii Europene prin includerea în proces a celor 10 ţări candidate + Cipru.

1998 

24 - 25 februarie, Bruxelles

Al şaselea Comitet Parlamentar Mixt România - Uniunea Europeană.

februarie - martie, Bruxelles

Adoptarea şi lansarea Parteneriatelor de Aderare pentru fiecare din ţările candidate.

martie, Bucureşti

Publicarea primei versiuni a Programului Naţional de Aderare a României la Uniunea Europeană.

30 martie, Bruxelles

Lansarea oficială a procesului de extindere a Uniunii Europene, conform deciziei Consiliului European de la Luxemburg.

3 aprilie 1998 - februarie 1999

Desfăşurarea procesului de examinare analitică (screening) a acquis-ului comunitar (etapa multilaterală).

27-28 aprilie, Luxemburg 

A patra reuniune a Consiliului de Asociere România - Uniunea Europeană.

4 septembrie 

Transmiterea la Comisia Europeană a Raportului României asupra progreselor înregistrate în pregătirea pentru aderarea la Uniunea Europeană.

octombrie 

Publicarea celei de-a doua versiuni a Programului Naţional de Aderare a României la Uniunea Europeană.

15-16 octombrie, Bruxelles

Al patrulea Comitet de Asociere România - Uniunea Europeană.

4 noiembrie, Bruxelles

Publicarea Raportului Comisiei Europene privind progresele înregistrate de România în procesul de pregătire pentru aderarea la Uniunea Europeană.

9-10 noiembrie, Bucureşti

Al şaptelea Comitet Parlamentar Mixt România - Uniunea Europeană.

3 decembrie, Bucureşti

Poziţia Guvernului României referitoare la Raportul Comisiei Europene privind progresele înregistrate de România în procesul de pregătire pentru aderarea la Uniunea Europeană.

5-7 decembrie, Bucureşti

Reuniunea miniştrilor integrării europene din ţările candidate.

1999 

9 martie 1999-12 noiembrie 1999 

Desfăşurarea procesului de examinare analitică (screening) a acquis-ului comunitar (etapa bilaterală).

20-21 aprilie, Bruxelles

Al optulea Comitet Parlamentar Mixt România - Uniunea Europeană.

26-27 aprilie 1999, Luxemburg 

Al cincilea Consiliu de Asociere România - Uniunea Europeană.

iunie 1999, Bucureşti

Publicarea celei de-a treia versiuni a Programului Naţional de Aderare a României la Uniunea Europeană.

iunie 1999, Bucureşti

Publicarea Raportului României asupra progreselor înregistrate în pregătirea pentru aderarea la Uniunea Europeană de la raportul precedent (august 1998) şi până în prezent (iunie 1999).

10 septembrie, Bucureşti

Publicarea Addendumului la Raportul României asupra progreselor înregistrate în pregătirea pentru aderarea la Uniunea Europeană.

30 septembrie 

A cincea reuniune a Comitetului de Asociere România - Uniunea Europeană.

13 octombrie 

Publicarea Raportului Comisiei Europene asupra progreselor înregistrate de România în pregătirea pentru aderarea la Uniunea Europeană.

 

 

Anexa 2: Evoluţia deciziilor luate de Consiliul European în perioada 1993-1999 în procesul de extindere a Uniunii Europene

21-22 iunie 1993, Copenhaga 

S-a luat hotărârea prin care statele asociate din Europa centrală şi de est pot deveni membre ale Uniunii Europene de îndată ce vor fi în măsură să-şi asume obligaţiile care decurg din calitatea de membru, îndeplinind criteriile politice, economice şi de preluare a acquis-ului comunitar enunţate în concluziile Consiliului şi s-a afirmat disponibilitatea Comunităţii de a susţine acest proces. 

9-10 decembrie 1994, Essen 

A fost adoptată Strategia de pregătire pentru aderarea la Uniunea Europeană a ţărilor asociate din Europa centrală şi de est şi s-a hotărât elaborarea Cărţii Albe asupra pregătirii ţărilor asociate pentru integrarea în piaţa internă a Uniunii. 

26-27 iunie 1995, Cannes 

A fost salutată elaborarea Cărţii Albe de către Comisia Europeană în vederea pregătirii integrării ţărilor asociate în piaţa internă a Uniunii şi s-a examinat punerea în aplicare a Strategiei de pregătire a aderării ţărilor asociat, pe baza Acordurilor Europene, a dialogului structurat şi a Cărţii Albe. 

15-16 decembrie 1995, Madrid 

S-a adoptat, în completarea criteriilor de la Copenhaga, criteriul privind capacitatea administrativă de aplicare a acquis-ului comunitar, s-a analizat raportul Comisiei cu privire la progresul strategiei de pre-aderare a ţărilor din centrul şi estul Europei şi al efectelor procesului de extindere asupra politicilor Uniunii Europene. 

29 martie 1996, Torino (Reuniune extraordinară) 

Este deschisă Conferinţa Inter-guvernamentală (CIG) al cărei rezultat a fost Tratatul de la Amsterdam, în care se precizează preocuparea Uniunii Europene pentru extinderea către Europa centrală şi de est. 

21-22 iunie 1996, Florenţa 

Analiza raportului Consiliului Uniunii Europene despre relaţiile din prima jumătate a anului 1996 cu ţările asociate, accentuându-se importanţa strategiei de pregătire a aderării, strategie care acum include şi Slovenia. 

13-14 decembrie 1996, Dublin 

Analiza raportului Consiliului din a doua jumătate a anului 1996 referitor la implementarea strategiei de pre-aderare şi confirmarea calendarului pentru procesul de extindere stabilit la Madrid. 

16-17 iunie 1997, Amsterdam 

Se salută intenţia Comisiei de a prezenta, până la mijlocul lunii iulie 1997, avizele sale referitoare la aderarea ţărilor candidate, precum şi de a elabora documentul programatic Agenda 2000, care va selecta din avizele formulate principalele concluzii şi recomandări şi va exprima punctul de vedere al Comisiei cu privire la procesul extinderii, la propunerile asupra strategiei întărite de pre-aderare şi cu privire la asistenţa financiară pentru susţinerea procesului de pre-aderare. 

12-13 decembrie 1997, Luxemburg 

Se decide începerea procesului de extindere a UE care cuprinde toate cele 10 state candidate din centrul şi estul Europei, precum şi Cipru, urmând ca fiecare stat să fie analizat pe baza propriilor performanţe în sensul îndeplinirii criteriilor de la Copenhaga, conform unui calendar de negocieri prestabilit; s-a stabilit ca procesul de aderare să se desfăşoare în două etape, primele şase state urmând să înceapă negocierile propriu-zise, iar celelalte cinci urmând să declanşeze procesul de examinare analitică a acquis-ului comunitar. 

15-16 iunie 1998, Cardiff 

Se salută lansarea procesului de extindere a Uniunii Europene cu ocazia reuniunii inter-ministeriale de la Bruxelles din 30 martie 1998 şi se cere Comisiei să direcţioneze acordarea asistenţei financiare pentru îndeplinirea priorităţilor Parteneriatului pentru Aderare. 

11-12 decembrie 1998, Viena 

Consiliul salută apariţia primelor Rapoarte Periodice ale Comisiei asupra progreselor înregistrate de ţările candidate la aderare pe baza concluziilor Consiliilor de la Luxemburg şi Cardiff şi ia notă de eforturile de reformă depuse de România. Consiliul salută obţinerea primelor rezultate concrete în procesul de negociere cu primele şase state candidate la aderare şi ia notă de progresul înregistrat de Letonia, Lituania, România, Bulgaria şi Slovacia în pregătirea pentru începerea negocierilor. 

24-25 martie 1999, Berlin (Reuniune extraordinară) 

Consiliul European ajunge la un acord general cu privire la Agenda 2000 şi stabileşte perspectivă financiară pentru următorii şapte ani (2000-2006), în contextul extinderii Uniunii. 

3-4 iunie 1999, Köln 

Consiliul European salută rezultatele celei de-a doua runde de negocieri cu Cipru, Republica Cehă, Estonia, Ungaria, Polonia şi Slovenia, precum şi faptul că examinarea analitică a acquis-ului cu Bulgaria, Letonia, Lituania, România şi Slovacia a trecut din faza multilaterală în cea bilaterală şi subliniază faptul că o eventuală decizie la Helsinki în sensul deschiderii de noi negocieri nu poate fi luată decât în baza criteriilor stabilite de către Consiliul European de la Copenhaga. 

19 iulie 1999, Bruxelles (Consiliul UE - Afaceri generale) 

Consiliul salută intenţia Presedinţiei de a organiza în colaborare cu Bosnia-Herţegovina o întalnire la nivel înalt pe 30 iulie 1999 la Sarajevo cu privire la Pactul de Stabilitate în sud-estul Europei şi cade de acord asupra posibilităţii de a lua în considerare acordarea unui tratament special României şi Bulgariei în contextul efortului internaţional de reconstrucţie a regiunii.

 

12. Ce instituţii din România pregătesc integrarea europeană a României şi ce cuprinde Programul Naţional de Aderare?
Cadrul instituţional al dialogului Uniunea Europeană - România

 

Cadrul dialogului instituţionalizat între cele două părţi a fost stabilit prin Acordul European de Asociere, la două niveluri: 

1. parlamentar; 

2. guvernamental. 

1. La nivel parlamentar, dialogul România - Uniunea Europeană se desfaşoară prin intermediul Comitetului Parlamentar Mixt de Asociere România - Uniunea Europeană. Comitetul Parlamentar Mixt are caracter bilateral, iar reuniunile sale se desfaşoară de două ori pe an, la Bucureşti, respectiv Bruxelles. Din 20 aprilie 1995, data primului comitet parlamentar, până în prezent, s-au desfăşurat opt reuniuni ale acestui organism.

Părţile implicate participă cu doisprezece membri reprezentând fiecare delegaţie, conducătorii delegaţiilor asigurând în acelaşi timp şi co-preşedinţia Comitetului Parlamentar Mixt de Asociere. 

Reuniunile se închid prin adoptarea şi semnarea unui document final, cu titlu de recomandare, document cu valoare politică. Acesta este înaintat în acelaşi timp Guvernului României şi instituţiilor comunitare. Documentul se consideră adoptat prin votul majorităţii fiecărei părţi participante la reuniune. 

Partea română este reprezentată de membrii Comisiei pentru Integrare Europeană a Parlamentului României.

Atribuţiile Comisiei acoperă un domeniu vast al procesului de integrare, de la problemele de armonizare a legislaţiei româneşti cu legislaţia comunitară, până la dezbaterea strategiei şi priorităţilor în domeniul integrării europene. În realizarea acestor funcţii Comisia pentru Integrare Europeană a Parlamentului colaboreaza cu comisiile de politică externă ale Camerei Deputaţilor şi Senatului. 

Pentru a asigura uniformitatea adoptării legislaţiei româneşti armonizate cu legislaţia comunitară, în cadrul Consiliului Legislativ - instituţie abilitată cu avizarea proiectelor de acte normative pentru realizarea unui sistem legislativ unitar - a fost creat un departament specializat având atribuţii în acest sens. 

2. La nivel guvernamental, colaborarea dintre România şi Uniunea Europeană se desfaşoară în cadrul Consiliului de Asociere (dialog la nivel politic) şi al Comitetului de Asociere (dialog la nivel tehnic). Acesta din urmă, conform art. 110 din Acordul European de Asociere, asistă Consiliul de Asociere. Discuţiile se desfăşoară la nivel bilateral, Comitetul de Asociere fiind format din reprezentanţi ai Guvernului României, pe de o parte, şi reprezentanţi ai Consiliului Comunităţilor Europene şi membri ai Comisiei Europene, pe de altă parte. 

Reuniunile acestui organism se desfăşoara anual, de regulă în luna octombrie, alternativ la Bucureşti şi la Bruxelles. Discuţiile privesc analiza individuală a îndeplinirii prevederilor Acordului European şi a progreselor înregistrate în procesul de pre-aderare. 

De asemenea este analizată activitatea subcomitetelor pentru integrare europeană pe domenii. Subcomitetele de asociere, care au o procedură de desfăşurare asemănătoare Comitetului de Asociere, analizează punctual sectoarele care fac obiectul integrării europene. Numărul acestora a crescut, ajungându-se în 1999 la 8 subcomitete de asociere: 

Subcomitetul 1 - Agricultura şi pescuit; 

Subcomitetul 2 - Piaţa internă; 

Subcomitetul 3 - Comerţ, industrie şi produse CECO; 

Subcomitetul 4 - Probleme economice şi monetare şi circulaţia capitalului; 

Subcomitetul 5 - Inovaţie; 

Subcomitetul 6 - Transport, protecţia mediului, energie (inclusiv reţele trans-europene); 

Subcomitetul 7 - Dezvoltare regională, ocuparea forţei de muncă şi politică socială; 

Subcomitetul 8 - Vamă, droguri şi spălarea banilor. 

Cadrul instituţional al coordonării procesului de pregătire pentru aderarea la Uniunea Europeană

Departamentul pentru Integrare Europeană transformat din decembrie a.c. în Departamentul pentru Afaceri Europene (integrat în Ministerul Afacerilor Externe)

Departamentul pentru Integrare Europeană (DIE) este instituţia administraţiei centrale în componenţa Ministerului Afacerilor Externe, dedicată exclusiv pregătirii României pentru aderarea la Uniunea Europeană. DIE coordonează şi monitorizează întreg acest proces. 

Prin poziţia şi rolul său, DIE este pârghia de coordonare a politicii de integrare europeană, care reprezintă unul din obiectivele fundamentale ale politicii Guvernului. 

Atribuţiile DIE, în poziţia sa de coordonator naţional al politicilor din sfera integrării europene şi coordonator naţional al asistenţei nerambursabile, au fost stabilite prin Hotărârile de Guvern nr. 260/1994 şi 141/1995. 

Misiunea departamentului constă, pe de o parte, în fundamentarea politicilor ce vizează procesul de integrare europeană, şi, pe de altă parte, în coordonarea activităţilor guvernamentale ce converg spre realizarea obiectivului amintit. DIE reprezintă interfaţa între instituţiile europene şi structurile administrative din Romania. 

Pentru îndeplinirea acestui rol, Departamentul pentru Integrare Europeană: 

· elaborează Programul Naţional de Aderare a României la Uniunea Europeană (PNAR), pe baza strategiilor sectoriale, în acord cu programul de guvernare; 

· urmareşte procesul de armonizare legislativă şi construcţia instituţională necesară acestuia; 

· coordonează examinarea analitică a absorbţiei a acquis-ului comunitar; 

· urmareşte îndeplinirea prevederilor Acordului European şi ale Parteneriatului pentru Aderare; 

· gestionează cooperarea inter-ministerială pentru integrare europeană; 

· programează şi monitorizează asistenţa financiară nerambursabilă (PHARE, ISPA, SAPARD, bilaterală); 

· pregăteşte procesul de negociere pentru aderarea României la Uniunea Europeană. 

 

Pentru a desfăşura o activitate cât mai eficientă, a existat o preocupare permanentă pentru întărirea structurii de coordonare a DIE, prin mărirea numărului personalului de specialitate şi printr-o nouă organizare funcţională. Noua structură cuprinde unităţi specializate pe domeniile acquis-ului comunitar, o unitate de sinteză, o unitate de programare şi coordonatorul naţional al procesului de examinare analitică.

Această organizare permite o mai bună coordonare intra şi inter-sectorială şi o mai eficientă abordare în perspectiva începerii negocierilor pentru aderare. 

Departamentul pentru Integrare Europeană a fost absorbit de Ministerul Afacerilor Externe, prin scoaterea sa de sub autoritatea directă a Primului-Ministru, la sfârşitul lunii decembrie 1999.

 

Comitetul Inter-ministerial pentru Integrare Europeană

Comitetul Inter-ministerial este organismul care asigură dialogul la cel mai înalt nivel, definind liniile directoare ale procesului integrării europene, în conformitate cu recomandările instituţiilor comunitare. 

Organizarea, componenţa şi modul de funcţionare a Comitetului Inter-ministerial pentru Integrare Europeană sunt reglementate prin Hotărârea de Guvern nr. 140/1995. 

Comitetul Inter-ministerial pentru Integrare Europeană este condus de Primul Ministru, în calitate de Preşedinte şi de Ministrul integrării europene, în calitate de preşedinte executiv. Membrii comitetului sunt miniştrii şi conducătorii celorlalte unităţi centrale şi agenţii guvernamentale. La dezbateri participă, în calitate de invitaţi, reprezentanţi ai legislativului, ai Preşedintiei, ai organizaţiilor sindicale si patronale. 

Astfel, Comitetul Inter-ministerial pentru Integrare Europeană constituie organismul care analizează şi coordonează activitatea de integrare europeană, evoluţia şi progresele făcute de România în pregătirea pentru aderare şi care evaluează şi avizează programele de acţiune viitoare. 

Unităţile de integrare europeană din ministere şi instituţii publice

Prin aceeaşi Hotărâre de Guvern nr. 140/1995, ce prevede infiinţarea Comitetului Inter-ministerial, sunt constituite compartimente pentru integrare europeană la nivelul ministerelor, organelor de specialitate ale administraţiei publice centrale şi ale prefecturilor, compartimente subordonate direct conducătorului instituţiei respective. Se realizează astfel descentralizarea activităţii de integrare europeană prin angajarea responsabilităţii organelor administraţiei publice centrale şi ale organelor Guvernului în teritoriu. 

Institutul European din România

Pentru atingerea obiectivelor de integrare a României în Uniunea Europeană, Departamentul pentru Integrare Europeană şi instituţiile administraţiei publice centrale şi locale sunt sprijinite în activitatea lor de Institutul European din România, instituţie publică aflată sub autoritatea Guvernului. 

Această instituţie a fost infiinţată prin Ordonanţa Guvernului nr. 15/1998. 

Principale sale obiective vizează: 

• participarea la elaborarea elementelor de fundamentare a politicilor în domeniul integrării europene; 

• aplicarea politicilor construcţiei instituţionale în domeniul integrării europene; 

• contribuţia la dezvoltarea spiritului şi valorilor europene. 

Institutul European are şi menirea de a sensibiliza publicul asupra activităţii de integrare europeană, precum şi de a realiza studii de impact asupra procesului de integrare a României în Uniunea Europeană. De asemenea, are atribuţii în specializarea funcţionarilor publici care lucrează în sfera integrării europene. 

În cadrul Institutului European a fost prevăzută infiinţarea unei Unităţi de Traduceri, având următoarele atribuţii: 

• coordonarea activităţii de traducere a legislaţiei comunitare în limba română şi a celei române relevante în limbile de lucru ale Uniunii Europene; 

• unificarea şi revizuirea traducerilor; 

• alcătuirea de glosare de termeni şi de baze de date conţinând legislaţia tradusă.

Programul Naţional de Aderare a Romaniei la Uniunea Europeană (PNAR)

În 1998 Guvernul României a dat publicităţii prima versiune a Programului Naţional de Aderare a României la Uniunea Europeană (PNAR), care a fost conceput ca un document de lucru, supus periodic actualizării şi îmbunătăţirii, în conformitate cu evoluţia procesului de reformă şi pregătire a ţării pentru aderarea la Uniunea Europeană. 

PNAR a fost actualizat în iunie 1999, pe baza programului de guvernare, a progreselor înregistrate de România în anul precedent şi a rezultatelor procesului de examinare analitică a acquis-ului comunitar. PNAR 1999 concentrează eforturile administrative şi financiare pentru îndeplinirea priorităţilor Parteneriatului pentru Aderare, circumscrise interesului naţional de integrare europeană. 

Programul cuprinde următoarele părţi: 

Volumul I: 

1. Programul de îndeplinire a criteriilor politice de aderare 

· Democraţia şi statul de drept 

· Drepturile omului şi protecţia minorităţilor

2. Programul de îndeplinire a criteriilor economice de aderare 

· Sinteza politicilor economice 

· Existenţa unei economii funcţionale de piaţă 

· Capacitatea de a face faţă presiunilor competitive şi forţelor de piaţă din UE

3. Programul naţional de adoptare a acquis-ului comunitar 

· Piaţa internă 

· Inovaţia 

· Politici economice şi fiscale 

· Politici sectoriale 

· Coeziunea economică şi socială 

· Calitatea vieţii şi a mediului 

· Justiţia si Afacerile Interne 

· Politici externe 

· Chestiuni financiare

4. Programul de reformă administrativă 

5. Necesităţi financiare 

Volumul al II-lea: 

1. Programul de armonizare legislativă (1999-2002) 

2. Tabele cu obiective instituţionale (1999-2002) 

3. Necesităţi financiare (1999-2002) 

PNAR constituie instrumentul naţional de programare şi urmărire a procesului de pregătire a României pentru aderarea la UE. El va rămâne un document evolutiv şi va fi actualizat continuu în funcţie de realizări şi de noile priorităţi. Programul asigură coordonarea instituţiilor implicate în procesul de pregătire a aderării şi informarea acestora asupra evoluţiilor înregistrate în alte sectoare în care nu sunt direct implicate. 

Programul prezintă o importanţă deosebită pentru planificarea bugetară şi pentru direcţionarea asistenţei financiare externe, conform art. 7 din HG nr. 114/1999. Începând cu anul 2000, odată cu dublarea volumului asistenţei acordate de UE prin deschiderea accesului la fondurile pre-structurale, programarea acestor fonduri trebuie să devină parte integrantă a procesului de construcţie a bugetului. 

PNAR reprezintă baza de valorificare a experienţei acumulate în cadrul exerciţiului de examinare analitică a acquis-ului comunitar şi a dialogului desfăşurat în cadrul subcomitetelor Acordului European şi al contactelor permanente dintre instituţiile române şi serviciile Comisiei. Programul va fi prezentat anual instituţiilor Uniunii Europene constituind angajamentul concret al României pentru integrare.

